༄༅།། ཨ་མི་རི་ཀའི་སྲིད་འཛིན་ལ་བཙོན་པ་ཁག་ཅིག་ཉེས་ཡངས་སུ་གཏོང་ཆོག་པའི་དབང་ཚད་ཡོད་པ་ལྟར་སྲིད་འཛིན་ཊམ་གྱིས་སླར་ཡང་གཟའ་ལྷག་པའི་ཕྱི་དྲོར་རང་གི་ཉེ་གྲོགས་དང་ཉེ་འབྲེལ། ཡུན་རིང་གི་རྒྱབ་སྐྱོར་བ་སོགས་མི་༢༦་ཉེས་ཡངས་སུ་བཏང་འདུག ཁོ་ཚོའི་གྲས་སུ་༢༠༡༦་ལོའི་སྲིད་འཛིན་ཊམ་གྱི་འོས་འདེམས་ལས་འགུལ་ཁང་གི་གཙོ་འཛིན་ཕོལ་མཱེ་ན་ཧྥོར་དང་སྲིད་འཛིན་ཊམ་གྱི་བུ་མོའི་མག་པ་ཇཱེ་རི་ཁུ་ཤི་ནར་གྱི་ཨ་ཕ་ཆལ་སི་ཁུ་ཤི་ནར། སྲིད་འཛིན་ཊམ་གྱི་ཡུན་རིང་གི་གྲོགས་པོ་རོ་ཇཱེར་སི་ཊོན་བཅས་འདུས། ཌོ་ནལ་ཊམ་གྱི་སྲིད་གཞུང་འཕོ་འགྱུར་འགྲོ་བར་ཉི་མ་༢༧་ལས་མེད་པའི་སྐབས་འདིར་བདུན་ཕྲག་གཅིག་གི་ནང་དུ་མི་༥༠་མ་ཟིན་ཙམ་ཞིག་ཉེས་ཡངས་སུ་བཏང་འདུག འདས་པའི་ཉི་མ་གཉིས་ཀྱི་ནང་དུ་སྲིད་འཛིན་ཊམ་གྱིས་ཉེས་ཡངས་བཏང་བ་རྣམས་ནི་༢༠༡༦་ལོར་ཨུ་རུ་སུའི་གསང་ཉུལ་ཚོར་འབྲེལ་བ་བྱས་ནས་སྐབས་དེའི་དམངས་གཙོ་ཚོགས་པའི་སྲིད་འཛིན་འོས་མི་སྟེ། ཨ་རིའི་དམངས་གཙོ་ཚོགས་པའི་སྲིད་འཛིན་འོས་མི་ཧི་ལ་རི་ཁེ་ལིན་ཊོན་གྱི་གློག་འཕྲིན་རྣམས་རྐུ་འཁྱེར་བྱེད་དུ་བཅུག་པར་འབྲེལ་བ་ཡོད་པའི་མི་སྣ་ཁག་དང་། ཁོ་ཚོར་ཨ་མི་རི་ཀའི་རྟོག་ཞིབ་པ་ཚོས་ཞིབ་འཇུག་བྱས་ནས་ཨུ་རུ་སུའི་གསང་ཉུལ་ལ་འབྲེལ་བ་བྱུང་ཡོད་པ་ཤེས་རྟོགས་བྱུང་སྟེ་བཙོན་འཇུག་གི་ཉེས་ཆད་ཕོག་པའི་ཉེས་ཅན་རྣམས། གཞན་ཡང་ལྐོག་ཟ་རུལ་སུངས་སུ་གྱུར་པའི་སྤྱི་མཐུན་ཚོགས་པའི་གྲོས་འཐུས་མི་ཁག་དང་ཨི་རཀ་གི་ས་ཐོག་ཏུ་མི་མང་དཀྱུས་མ་དམར་གསོད་བྱས་པའི་ལག་དམར་རྣམས་ཡིན་འདུག ད་དུང་སྲིད་འཛིན་ཊམ་གྱིས་རང་ཉིད་འཕོ་འགྱུར་མ་སོང་གོང་བུ་ཕྲུག་ཚོ་དང་སོ་སོ་རང་ལའང་ཉེས་ཡངས་གཏོང་སྲིད་པའི་ཚོད་དཔག་བྱེད་ཀྱི་ཡོད་པ་རེད།།
ཨ་རིའི་སྲིད་འཛིན་རིམ་པས་ཉེས་ཡངས་གཏོང་གི་ཡོད་པའི་བཙོན་པ་རྣམས་ནི་དུད་ནག་འཐེན་ནས་ངན་ལོབས་སུ་སོང་བ་དང་མ་ཉེས་ཁ་གཡོག་བྱུང་སྟེ་བཙོན་ཁང་དུ་བཅུག་པ། ལོ་མང་རིང་བཙོན་འཇུག་གི་ཉེས་ཆད་ཁུར་ཟིན་པ་སོགས་སྤྱི་དམངས་ཀྱི་བདེ་འཇགས་ལ་ཉེན་ཁ་མེད་པ་ཚོར་ཉེས་ཡངས་གཏོང་བའི་ལམ་སྲོལ་ཞིག་ཡོད་མོད། འོན་ཀྱང་སྲིད་འཛིན་ཊམ་གྱིས་རང་གི་ཁེ་ཕན་སྒྲུབ་མཁན་དང་རང་ལ་རྒྱབ་སྐྱོར་བྱེད་མཁན། རང་གི་ཕྱོགས་གཏོགས་པ་ཉེས་ཅན་རྫབ་ཆེན་ཚོའི་ནག་ཉེས་རྣམས་ཆག་ཡང་བཏང་སྟེ་ཨ་རིའི་སྲིད་འཛིན་ལ་ཉེས་ཡངས་ཀྱི་དབང་ཚད་ཅིག་ཡོད་པ་བཀོལ་སྤྱོད་ལོག་པ་གཏོང་གི་ཡོད་པར་མ་ཟད། སྲིད་འཛིན་ཌོ་ནལ་ཊམ་གྱིས་རང་གི་བུ་ཕྲུག་རྣམས་དང་སོ་སོ་རང་ལ་ཉེས་ཡངས་གཏོང་རྩིས་ཡོད་པའི་གནས་ཚུལ་ཞིག་འཐོན་གྱི་ཡོད་པ་བདེན་པ་ཡིན་ཚེ། ཁོ་ཚོ་ཅི་ཞིག་ལ་སྐྲག་གི་ཡོད་པ་དང་ཁྲིམས་འགལ་ཅི་ཞིག་བྱས་ཡོད་མེད། ཌོ་ནལ་ཊམ་ཕ་བུ་རྣམས་བཙོན་ཁང་དུ་འཇུག་སྲིད་པའི་ནག་ཉེས་ཅི་ཞིག་བསགས་ཡོད་མེད་རྣམས་དོགས་སློང་བྱ་དགོས་པ་ཞིག་ཏུ་གྱུར། སྲིད་འཛིན་ཌོ་ནལ་ཊམ་གྱིས་རང་གི་དགའ་ཉེ་གྲོགས་པོ་དང་རྒྱབ་སྐྱོར་བ་རྣམས་ཉེས་ཡངས་གཏོང་གི་ཡོད་པར་སྤྱི་མཐུན་ཚོགས་པའི་འཐུས་མི་ཚོས་ཀྱང་སྐྱོན་བརྗོད་བྱེད་ཀྱི་ཡོད་ཅིང་། དཔེར་ན་ནེ་བྷ་ར་སི་ཁ་མངའ་སྡེའི་སྤྱི་མཐུན་ཚོགས་པའི་གྲོས་ཚོགས་གོང་མའི་འཐུས་མི་བྷན་ས་སིས་གསར་འགོད་གསལ་བསྒྲགས་ཐུང་ཐུང་ཞིག་སྤེལ་ནས་ནང་སྙིང་བར་དུ་རུལ་སུངས་སུ་གྱུར་འདུག་ཅིག་བསྒྲགས། མུ་ལར་གྱི་ཞིབ་འཇུག་ཚོགས་ཆུང་གི་ལས་སྣེ་ཝེ་སི་མན་གྱིས་སྲིད་འཛིན་ཌོ་ནལ་ཊམ་གྱིས་ཉེས་ཡོངས་གཏོང་གི་ཡོད་པ་ནི་ཇག་གཙོ་ཞིག་ལ་ཉེས་ཡངས་ཀྱི་དབང་ཆ་ཐོབ་པ་དང་གཅིག་མཚུངས་རེད་ཅེས་ཊོས་ཊར་དྲྭ་ལམ་དུ་འཕྲིན་ཐུང་ཞིག་སྤེལ།།
ཁ་སང་གཟའ་ལྷག་པའི་ཉིན་སྲིད་འཛིན་ཊམ་གྱིས་ཉེས་ཡངས་བཏང་བའི་ཕོལ་མཱེ་ན་ཧྥོར་དང་རོ་ཇཱེར་སི་ཊོན་གཉིས་ནི་བཙོན་ཁང་དུ་བཅུག་ནས་ཟླ་བ་འགའ་ཞིག་ལས་ཕྱིན་མེད། རོ་བྷར་ཊི་མུ་ལར་གྱི་མུ་ལར་ཞིབ་འཇུག་ཚོགས་ཆུང་གིས་ཞིབ་འཇུག་བྱས་ནས་༢༠༡༦་ལོའི་ཨ་རིའི་སྲིད་འཛིན་འོས་འདེམས་དུས་སུ་ཨུ་རུ་སུ་ལ་འབྲེལ་བ་བྱས་པ། ཁོ་ཚོས་ཨུ་རུ་སུ་ལ་འབྲེལ་བ་བྱས་པ་རྣམས་ཨ་རིའི་དབུས་ཞིབ་གཅོད་ལས་ཁུངས་དང་ཁྲིམས་འཛིན་ལྷན་ཁང་ལ་སྦ་གསང་བྱས་པ་ཕྱིས་སུ་རྩད་གཅོད་ཐུབ་སྟེ་ནག་ཉེས་ཆེན་པོ་ཕོག་ནས་བཙོན་འཇུག་གི་ཁྲིམས་ཐག་བཅད། སྲིད་འཛིན་ཌོ་ནལ་ཊམ་གྱིས་འཕྲལ་དུ་མི་དེ་དག་གི་ནག ཉེས་ཡང་དུ་གཏོང་དགོས་པའི་དམིགས་བསལ་དབང་ཚད་ལག་ལེན་བསྟར། ད་ལྟ་སྲིད་འཛིན་ཊམ་གྱིས་རྦད་དེ་ཕོལ་མཱེ་ན་ཧྥོར་དང་རོ་ཇཱེར་སི་ཊོན་གཉིས་ཀྱི་ནག་ཉེས་ཆག་ཡང་བཏང་ཞིང་། སྲིད་འཛིན་ཌོ་ནལ་ཊམ་གྱིས་ཉེས་ཡངས་བཏང་བའི་གྲས་ཀྱི་རྒྱལ་སྲུང་སློབ་སྟོན་པ་ཟུར་པ་མེ་ཁེལ་ཧྥི་ལིན་དང་༢༠༡༦་ལོའི་ཌོ་ནལ་ཊམ་གྱི་འོས་འདེམས་ལས་འགུལ་ཁང་གི་མཐོ་རིམ་ལས་སྣེ་ཕཱ་ཕཱ་ཌོ་ཕུ་ལ་སི། ཕོལ་མཱེ་ན་ཧྥོར་དང་རོ་ཇཱེར་སི་ཊོན་བཞི་ཐད་ཀར་སྲིད་འཛིན་ཊམ་གྱི་འོས་འདེམས་ལས་འགུལ་དང་ཨུ་རུ་སུ་གཉིས་འབྲེལ་བ་བྱུང་སྟེ་ནག་ཉེས་ཕོག་པ་ཤ་སྟག་ཡིན་འདུག དེང་སྐབས་མེ་ཁེལ་ཧྥུ་ལིན་གྱིས་འཇོར་ཇཱི་ཡ་དང་པེན་སིལ་ཝྭེ་ཎི་ཡ། མཱི་ཆི་གྷན་དང་ཝི་སི་ཀོན་སན། ཨ་རི་ཛོ་ན་དང་ནེ་ཝྭ་དྷ་བཅས་སྲིད་འཛིན་ཌོ་ནལ་ཊམ་ལ་ཕམ་ཉེས་འགྲོ་ཡུལ་མངའ་སྡེ་དྲུག་གི་ནང་དུ་དམག་ཁྲིམས་བསྡམས་ནས་བསྐྱར་དུ་སྲིད་འཛིན་འོས་འདེམས་བྱེད་དུ་འཇུག་དགོས་ཞེས་ངན་སྐུལ་བྱེད་ཀྱི་ཡོད་པས་ཨ་རིའི་རྒྱལ་སྲུང་ལྷན་ཁང་གི་དམག་སྤྱི་ཚོས་མི་མང་གི་ཁྲིམས་མཐུན་འོས་འདེམས་བྱས་པར་དམག་གིས་ཐེ་གཏོགས་བྱས་ནས་འོས་འདེམས་ཀྱི་གྲུབ་འབྲས་འཕྲུ་སློག་གཏོང་འདོད་མེད་ཅེས་སྔོན་བརྡ་གསལ་པོ་ཞིག་གཏོང་དགོས་བྱུང་འདུག
ཕོལ་མཱེ་ན་ཧྥོར་སོགས་ཀྱིས་༢༠༡༦་ལོར་ཨུ་རུ་སུའི་གསང་ཉུལ་ཚོར་འབྲེལ་བ་བྱས་ཏེ་སྐབས་དེའི་ཨ་མི་རི་ཀའི་སྲིད་འཛིན་འོས་འདེམས་ལ་འབྲེལ་བ་ཡོད་པའི་ནང་ཁུལ་གྱི་ཡིག་ཆ་རྣམས་མཁོ་སྤྲོད། ཨ་མི་རི་ཀའི་སྲིད་འཛིན་འོས་འདེམས་ལ་ཨུ་རུ་སུའི་གསང་བའི་ལས་ཁང་གིས་ཐེ་གཏོགས་བྱས་པར་ངན་འབྲེལ་བྱུང་ཡོད་པའི་ནག་ཉེས་ཕོག ཕོལ་མཱེ་ནར་ཧྥོར་གྱིས་སྲིད་འཛིན་ཌོ་ནལ་ཊམ་ལ་བསྟོད་པ་འཐེན་ནས་ཁྱོད་ཀྱི་མཛད་རྗེས་ལོ་ནི་རྒྱུས་ནང་དུ་ནག་སུབ་གཏོང་ཐབས་བྲལ། ཨ་རིའི་སྲིད་འཛིན་སྔོན་མ་སུ་གཅི་གིས་ཀྱང་གྲུབ་མྱོང་མེད་པའི་མཛད་རྗེས་ཤིག་ཌོ་ནལ་ཊམ་གྱིས་བཞག་ཡོད་ཅེས་འཕྲིན་ཐུང་ཞིག་སྤེལ། ཡིན་ནའང་ནེའུ་ཡོཀ་གྲོང་ཁྱེར་གཞུང་གིས་ཕོལ་མཱེ་ན་ཧྥོར་གྱིས་ས་ཁང་ཉོ་ཚོང་གི་བུ་ལོན་བསྐྱིས་པའི་དུས་སུ་གཡོ་ཁྲམ་བྱས་པའི་ནག་ཉེས་ལ་བསྐྱར་དུ་ཞིབ་འཇུག་བྱ་དགོས་ཞེས་གྲོང་ཁྱེར་གྱི་ཆེས་མཐོའི་ཁྲིམས་ཁང་ལ་ཞུ་གཏུག་བྱས་འདུག ཁོ་པས་ཨུ་རུ་སུའི་གསང་ཉུལ་ཚོར་འབྲེལ་བ་བྱས་ནས་༢༠༡༦་ལོའི་ཨ་རིའི་སྲིད་འཛིན་འོས་འདེམས་ལ་ཐེ་གཏོགས་བྱེད་དུ་བཅུག་པའི་ནག ཉེས་ནས་ཐར་ཀྱང་ནེའུ་ཡོཀ་གྲོང་ཁྱེར་གཞུང་གིས་ཐར་པ་གཏོང་རྒྱུ་ཡིན་མིན་བཤད་དཀའ། གལ་སྲིད་ནེའུ་ཡོཀ་གྲོང་ཁྱེར་གཞུང་གིས་ཁྲིམས་ཁང་ལ་ཞུ་གཏུག་བྱས་པའི་ཁ་མཆུ་དེར་ཁྲིམས་ཁང་གིས་བདག་པོ་བརྒྱབ། ཁྲིམས་ཁང་གིས་བསྐྱར་དུ་ཞིབ་འཇུག་བྱས་ནས་ནག་ཉེས་འཐོན་ན་སྲིད་འཛིན་ཌོ་ནལ་ཊམ་གྱི་ཉེས་ཡངས་ཀྱིས་ཕོལ་མཱེ་ན་ཧྥོར་སྲུང་སྐྱོབ་བྱེད་མི་ཐུབ། སྲིད་འཛིན་གྱི་ཉེས་ཡངས་དེས་དབུས་གཞུང་གིས་ཁྲིམས་གཅོད་བྱ་རྒྱུ་འགོག་ཐུབ་ཀྱང་མངའ་སྡེ་ཁག་དང་གྲོང་ཁྱེར། ས་གནས་ཁག་གིས་ཁྲིམས་གཅོད་རྣམས་འགོག་མི་ཆོག ལྷག་པར་དུ་རོ་ཇཱེར་སི་ཊོན་ལ་མཚོན་ན་སྲིད་འཛིན་ཌོ་ནལ་ཊམ་གྱི་བཀའ་ཡི་བློན་པོ་ཨ་རིའི་སྤྱི་ཁྱབ་ཁྲིམས་འཛིན་པ་ཟུར་པ་བྷིལ་བྷར་གྱིས་ཐད་ཀར་ཁྲིམས་དཔོན་ལ་གནོན་ཤུགས་སྤྲད་ནས་ཁྲིམས་ཐག་ལྕི་མོ་གཅོད་དུ་བཅུག་མེད་པ་རེད།།
རོ་ཇཱེར་སི་ཊོན་གྱིས་ཀྱང་ཊོས་ཊར་དྲྭ་ལམ་དུ་འཕྲིན་ཐུང་ཞིག་སྤེལ་ནས་སྲིད་འཛིན་ཌོ་ནལ་ཊམ་ལ་བཀའ་དྲིན་ཆེ་ཞུས། ཁོ་པས་ང་ལ་ཆབ་སྲིད་ཀྱི་དམིགས་ཡུལ་བཅངས་ནས་ཨུ་རུ་སུའི་དམར་ཤོག་གི་དུས་སུ་ཁྲིམས་བཤེར་བྱེད་སྲོལ་ཡོད་པ་ལྟར་ཁྲིམས་བཤེར་བྱས་སོང་ཞེས་སྙིང་ནད་གླེང་།
སྲིད་འཛིན་ཌོ་ནལ་ཊམ་གྱི་བུ་མོའི་མག་པ་ཇཱེ་རི་ཁུ་ཤི་ནར་གྱི་ཨ་ཕ་ནི་ས་ཁང་ཉོ་ཚོང་གི་འབྱོར་ལྡན་པ་ཞིག་ཡིན། ཁོ་པས་ལོ་མང་རིང་དཔྱ་ཁྲལ་མ་འཇལ་བར་གཡོ་ཟོལ་བྱས་པ་དང་སྲིད་འཛིན་ཌོ་ནལ་ཊམ་ལ་ཁྲིམས་འགལ་གྱི་འོས་འདེམས་དྲིལ་བསྒྲགས་ལས་འགུལ་གྱི་མ་དངུལ་རོགས་རམ་སྤྲད། སྲིད་འཛིན་ཊམ་དང་ཆལ་སི་ཁུ་ཤི་ནར་གཉིས་སྔ་མོ་ནས་ས་ཁང་ཉོ་ཚོང་གི་ཚོང་གྲོགས་སུ་གྱུར། ༢༠༠༩་ལོར་ཌོ་ནལ་ཊམ་གྱི་བུ་མོ་ཨི་ཝྭན་ཁ་དང་ཆལ་སི་ཁུ་ཤི་ནར་གྱི་བུ་ཇཱེ་རི་ཁུ་ཤི་ནར་གཉིས་གཉེན་བསྒྲིགས། ༢༠༡༩་ལོར་ནེའུ་འཇར་སི་མངའ་སྡེའི་སྤྱི་ཁྱབ་ཟུར་པ་ཁེ་རི་སི་ཁེ་རི་སི་ཊིན་གྱིས་ཆལ་སི་ཁུ་ཤི་ནར་གྱི་ནག་ཉེས་ནི་སྐྱུག་བྲོ་བའི་ཁྲིམས་འགལ་ཞིག་རེད་ཅེས་བཤད། སྲིད་འཛིན་ཌོ་ནལ་ཊམ་གྱིས་ཉེས་ཡངས་བཏང་བའི་སྤྱི་མཐུན་ཚོགས་པའི་གྲོས་ཚོགས་འཐུས་མི་ཟུར་པ་ཞིག་གིས་མི་མང་གི་ལག་ནས་འོས་འདེམས་ཀྱི་དྲིལ་བསྒྲགས་ལས་འགུལ་རོགས་དངུལ་བསྡུས་པ་རྣམས་སྒེར་དོན་ལ་འགྲོ་གྲོན་བཏང་ནས་སྐྱིད་པོ་བྱས་པ་དང་ཉོ་ཆ་བརྒྱབ་ནས་རུལ་སུངས་སུ་གྱུར། ད་ལྟ་ཨ་རིའི་དམངས་གཙོ་ཚོགས་པའི་གྲོས་ཚོགས་འཐུས་མི་ཚོས་སྲིད་འཛིན་གྱི་ཉེས་ཡངས་དབང་ཚད་མེད་པར་གཏོང་དགོས། སྲིད་དོན་ཚོགས་པ་གཅིག་གིས་སྲིད་འཛིན་གྱིས་དམིགས་བསལ་སྐུ་དབང་བཀོལ་སྤྱོད་ལོག་པ་བཏང་ན་ཨ་རིའི་དམངས་གཙོའི་ལམ་ལུགས་ཉམས་དམས་སུ་འགྲོ་ཉེན་འདུག ཨ་རིའི་རྩ་ཁྲིམས་སུ་བཀོད་པའི་སྲིད་འཛིན་གྱི་ཉེས་ཡངས་དབང་ཚད་ཕྱིར་བསྡུ་བྱ་དགོས་པའི་དུས་སུ་བབས། འདས་པའི་ལོ་བཞི་ལ་སྲིད་འཛིན་ཊམ་གྱིས་ཁྲིམས་འགལ་བྱས་པའི་ནག་ཉེས་རྣམས་སྤྱི་མཐུན་ཚོགས་པའི་གྲོས་ཚོགས་འཐུས་མི་ཚོར་ཡོད་ཅེས་གསར་འགོད་གསལ་བསྒྲགས་སྤེལ་འདུག


ཀྲུང་གོ་བོད་ཀྱི་དྲ་བའི་འཕྲིན། ས་གནས་ཀྱི་གཙོ་གནད་རྣམ་གྲངས་ལས་ཀ་བསྐྱར་ཚུགས་དང་ཐོན་སྐྱེད་སླར་གསོ་བྱ་རྒྱུར་རོགས་རམ་བྱ་ཆེད། ཉེ་དུས་ལྷ་ས་འགག་སྒོའི་ཁོངས་གཏོགས་བར་སྐོར་འགག་སྒོས་འཕྲལ་མར་རླངས་འཁོར་བཏང་ནས་སྤྱི་ལེ་ཆིག་སྟོང་ལྷག་ཡོད་པའི་ཆབ་མདོ་གྲོང་ཁྱེར་དཔའ་ཤོད་རྫོང་དུ་བསྐྱོད་དེ། ཧེ་ལོའོ་ཨར་འདམ་ཚད་ཡོད་འགན་འཁྲི་ཀུང་སིས་འཇར་མན་ནས་ནང་འདྲེན་བྱས་པའི་ཨར་འདམ་གྲང་སངས་གཏོང་ཆས་ཆ་ཚང་ཁག་གཅིག་ལ་ས་གནས་ས་ཐོག་ཏུ་ཞིབ་བཤེར་ཚད་ལེན་བྱས་པ་རེད།
ཤེས་རྟོགས་བྱུང་བར་གཞིགས་ན། རིན་ཐང་ལ་ཡོ་རོབ་དངུལ་ལོར་སྒོར་ཁྲི176ཟིན་པ་དང་ཁྱོན་ལྗིད་ཚད་ཀྲོན95ཟིན་པའི་ཨར་འདམ་གྲང་སངས་གཏོང་ཆས་དེ་དག་སྒམ28ནང་ཐུམ་སྒྲིལ་བརྒྱབ་ནས་བླུགས་ཡོད། མ་དངུལ་ཁྱོན་མི་དམངས་ཤོག་སྒོར་དུང་ཕྱུར12བཏང་བའི་ཡོ་ཆས་དེ་དག་ལོར་ཨར་འདམ་ཀྲོན་ཁྲི110ཐོན་སྐྱེད་ཐུབ་པའི་འགག་རྩའི་ནང་འདྲེན་སྒྲིག་ཆས་ཤིག་རེད། སྒྲིག་ཆས་དེ་དག་སྤྱི་ལོ 2020ལོའི་ཟླ9པར་སྒྲིག་སྦྱོར་ཟིན་ནས་བེད་སྤྱོད་གཏོང་ཐུབ་པ་བྱེད་རྩིས་ཡོད་པས། ཐོན་སྐྱེད་བྱེད་འགོ་བཙུགས་རྗེས་ས་གནས་དེ་གར་ལས་ཞུགས་ལས་གནས900ལྷག་ཙམ་མཁོ་འདོན་ཐུབ་རྒྱུ་ཡིན་པའི་ནང་། ལས་གནས་ཁག་གཅིག་གི་ཐོག་ཡིག་ཚགས་དང་གཱ་བཟོས་པའི་ས་གནས་དེ་གའི་དབུལ་ཕོངས་དུད་ཚང་ལ་ཁ་ཕྱོགས་ནས་ལས་མི་བསྡུ་རྒྱུ་རེད། རྣམ་གྲངས་དེས་ཐོན་ལས་ཀྱི་གོང་འོག་སྦྲེལ་མཐུད་འཕེལ་རྒྱས་འགྲོ་རྒྱུར་སྐུལ་ཁྲིད་ནུས་ལྡན་ཐུབ་རྒྱུ་མ་ཟད། ས་གནས་དེ་གའི་དཔལ་འབྱོར་འཕེལ་རྒྱས་དང་དབུལ་གྲོལ་འགག་སྒྲོལ་ལ་ཡང་རམ་འདེགས་ཐུབ་རྒྱུ་རེད།།
རྩོམ་སྒྲིག་པ། མཁའ་མཚོ་སྐྱིད།


བོད་སྐད་སྡེ་ཚན།
| བོད།
༄༅། །བོད་ཀྱི་ཉེ་རབས་ལོ་རྒྱུས་མི་སྣ་ལྕང་ལོ་ཅན་བསོད་ནམས་རྒྱལ་པོའི་མི་ཚེའི་ལོ་རྒྱུས་སྐོར་བསོད་ནམས་ཚེ་རིང་ལགས་ཀྱིས་ངོ་སྤྲོད་ཞུས་པའི་དུམ་བུ་དང་པོ།།
ཡ་རབས་སྤྱོད་བཟང་གི་རིག་གཞུང་སྤེལ་རྒྱུ་གལ་ཆེ་ཡིན། ༧གོང་ས་མཆོག་གིས།
རྒྱ་ནག་གཞུང་ལ་༧གོང་ས་མཆོག་གི་ཡང་སྲིད་ངོས་འཛིན་གྱི་གཞི་རྩའི་ཐོབ་ཐང་ཙམ་ཡང་མེད།
ཨི་ཊ་ལིའི་ནང་རྒྱ་ནག་གི་སྲིད་འཛིན་ལ་ངོ་རྒོལ།


༄༅། །ཕྱི་ལོ་ ༢༠༡༥ ཟླ་ ༦ ཚེས་ ༢༢ ཉིན་རྡ་ས་ཐེག་ཆེན་ཆོས་གླིང་གཙུག་ལག་ཁང་གི་གསུང་ཆོས་ར་བར་མདོ་སྨད་ཆོལ་ཁས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དབུ་ཞུགས་ཐོག་༸སྐུའི་གྱ་སྟོན་མཛད་སྒོ་སྲུང་བརྩི་གཟབ་རྒྱས་ཞུས་ཡོད་པ་རེད།
དེ་ཡང་སྔ་དྲོ་ཆུ་ཚོད་ ༨།༡༥ ཐོག་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དང་ཧི་མ་ཅལ་མངའ་སྡེའི་བློན་ཆེན་སྦིར་བྷདྲཱ་སིང་(VirbhadraSingh)རྣམ་གཉིས་ཀྱིས་༧གོང་ས་མཆོག་གི་མཛད་བརྒྱ་མཐོང་བ་དོན་ལྡན་ཞེས་པའི་མཛད་ཐང་ཞལ་འབྱེད་གནངརྗེས་མཛད་སྒོའི་སྟེང་༧ཞབས་སོར་འཁོད་པ་དང་། བོད་ཀྱི་ཆོས་བརྒྱུད་ཁག་གི་བླ་ཆེན་རྣམ་པ་དང་སྐུ་ཚབ། དབུས་བོད་མིའི་སྒྲིག་འཛུགས་ཀྱི་མང་གཙོའི་ཀ་བ་གསུམ་གྱི་མཛད་གཙོ་རྣམ་པ་དང་སྤྱི་འཐུས་རྣམ་པ། སྐུ་མགྲོན་གཙོ་བོ་ཧི་མཱ་ཅལ་མངའ་སྡེའི་སྤྱི་ཁྱབ་བློན་ཆེན་སྐུ་ཞབས་སྦིར་བྷདྲཱ་སིངྒ་ (Shri. Virbhadra Singh) མཆོག་དང་། ཧི་མཱ་ཅལ་མངའ་སྡེའི་འགྲིམས་འགྲུལ་དང་ཟ་འབྲུའི་བློན་ཆེན་སྐུ་ཞབས་ཇི་ཨེ་སི་བྷ་ལི་ (Shri. G.S. Bali)ཧི་མཱ་ཅལ་མངའ་སྡེའི་གྲོང་སྡེ་ལྷན་ཁང་དང་ཡུལ་སྐོར་སྤྲོ་འཆམ་བློན་ཆེན་སུ་དྷིར་ཤཱར་མཱ་ལགས། ལྕམ་སྐུ་ཝིདྱ་སི་ཊོག་ Ms. Vidya Stokes ཁེ་ན་ཌའི་གདོད་མའི་མི་རིགས་ཀྱི་དབུ་ཁྲིད་ཨི་ཌི་ཇོན་Canadian First Nation Leadership,ed John བོད་མིའི་སྒྲིག་འཛུགས་ཀྱི་ཟུང་དྲུང་ཡན་གྱི་ལས་བྱེད་རྣམ་པ་དང་། སེར་སྐྱ་མི་མང་སོགས་བཞུགས་གནས་སུ་འཁོད་དེ་སྔ་འགྱུར་བསྟན་པའི་གསལ་བྱེད་ཀ༔ཐོག་དགེ་རྩེ་རིན་པོ་ཆེ་མཆོག་གིས་༸གོང་ས་༸སྐྱབས་མགོན་ཆེན་པོ་མཆོག་ལ་རྟེན་གསུམ་འདེགས་འབུལ་ཞུས། དེ་ནས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་མདོ་སྨད་གྱ་སྟོན་ཚོགས་ཆུང་གིས་ཕྱོགས་སྒྲིག་ཞུས་པའི་༸རྒྱལ་དབང་སྐུ་ཕྲེང་དང་པོ་ནས་བཅུ་བཞི་བར་གྱི་མཛད་རྣམ་འཁྲུངས་རབས་དེབ་ཐེར་ནོར་བུའི་ཕྲེང་བ་དང་། བདེན་རྒྱབ་རྩོམ་སྒྲིག་ཚོགས་ཆུང་གིས་རྩོམ་སྒྲིག་ཞུས་པའི་ཀུན་གཟིགས་པཎ་ཆེན་རིན་པོ་ཆེ་སྐུ་ཕྲེང་བཅུ་པའི་མཛད་རྣམ་བརྙན་དེབ་པཎ་ཆེན་སྣང་བ་མཐའ་ཡས། དེ་བཞིན་ཧི་མཱ་ཅལ་མངའ་སྡེའི་སྤྱི་ཁྱབ་བློན་ཆེན་གྱི་མི་ཚེའི་དངོས་བྱུང་ལོ་རྒྱུས་གློག་བརྙན་བཅས་དབུ་འབྱེད་གནང་བ་དང་། ཧི་མཱ་ཅལ་མངའ་སྡེའི་སྤྱི་ཁྱབ་བློན་ཆེན་སྐུ་ཞབས་སྦིར་བྷདྲཱ་སིངྒ་ (Shri. Virbhadra Singh) མཆོག་དང་། དབུས་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་རྣམ་གཉིས་ཀྱིས་མཛད་བརྒྱ་མཐོང་བ་དོན་ལྡན་དང་མཛད་བརྒྱ་མཐོང་བ་དོན་ལྡན་གྱི་བརྙན་དེབ་བཅས་དབུ་འབྱེད་བྱས་རྗེས། བོད་མི་མང་སྤྱི་འཐུས་ཚོགས་གཙོ་སྤེན་པ་ཚེ་རིང་མཆོག་གིས་༸སྐུའི་གྱ་སྟོན་དྲན་རྟེན་གསེར་གྱི་རྟགས་མ་༧གོང་ས་མཆོག་ལ་འབུལ་ལམ་ཞུས་པ་དང་། ལོ་ངོ་ ༥༦ རིང་༧གོང་ས་མཆོག་ལ་ལྷག་བསམ་རྣམ་དག་གིས་ཞབས་ཞུ་ཞུ་མཁན་སྐུ་ཞབས་བློ་བཟང་དགའ་བ་ལགས་དང་། སྐུ་ཞབས་ཐུབ་བསྟན་ངག་དབང་(དཔལ་འབྱོར་)ལགས་རྣམ་གཉིས་ལ་མདོ་སྨད་ཆོལ་ཁའི་ངོས་ནས་ཐུགས་རྗེ་ལེགས་འབུལ་གྱི་ཕྱག་རྟགས་ཕུལ་བ་དང་། མཛད་སྒོར་ཕེབས་པའི་སྐུ་མགྲོན་རྣམས་ལ་༧གོང་ས་བཅུ་བཞི་བ་ཆེན་པོའི་མཛད་བརྒྱ་མཐོང་བ་དོན་ལྡན་གྱི་ཤོག་ཐང་དང་༧རྒྱལ་དབང་སྐུ་ཕྲེང་རིམ་བྱོན་གྱི་མཛད་རྣམ་ཕྱག་དེབ་ཕྱག་རྟགས་སུ་ཕུལ་རྗེས། ༸གོང་ས་༸སྐྱབས་མགོན་ཆེན་པོ་མཆོག་དང་ཧི་མཱ་ཅལ་མངའ་སྡེའི་སྤྱི་ཁྱབ་བློན་ཆེན་མཆོག་རྣམ་གཉིས་ནས་༧གོང་ས་མཆོག་དགུང་གྲངས་ ༨༠ ཕེབས་པའི་རྟེན་འབྲེལ་མཚོན་ཆེད་འཁྲུངས་སྐར་གྱི་སྤྲི་ཀོར་ (birthday cake) ཕན་ཚུན་གྱི་ཞལ་ལ་འབུལ་རེས་མཛད།
དེ་ནས་ཧི་མཱ་ཅལ་མངའ་སྡེའི་སྤྱི་ཁྱབ་བློན་ཆེན་མཆོག་གིས་འཛམ་གླིང་སྤྱི་དང་། ལྷག་པར་རྒྱ་གར་ནང་དད་གུས་ཧ་ཅང་ཆེན་པོ་ཞུ་བཞིན་པའི་དབུ་ཁྲིད་བོད་ཀྱི་༸སྐྱབས་མགོན་ཏཱ་ལའི་བླ་མ་མཆོག་ལ་སྒོ་གསུམ་གུས་ཕྱག་སྔོན་དུ་བཏང་ནས་སྐུའི་འཁྲུངས་སྐར་དུས་ཆེན་ལ་འཚམས་འདྲི་ཞུ་རྒྱུ་དང་། ༧གོང་ས་མཆོག་སྐུ་ཚེ་ཡུན་དུ་བརྟན་ཅིང་གཞིས་བྱེས་བོད་མི་ཙམ་དུ་མ་ཟད། འགྲོ་བ་ཀུན་ལ་ཐུགས་བརྩེའི་ལམ་སྟོན་མུ་མཐུད་གནང་སྐྱོང་ཡོང་བའི་གསོལ་འདེབས་ཤུགས་དྲག་ཞུ་རྒྱུ་ཡིན། ༸གོང་ས་མཆོག་ནི་བོད་མིའི་དབུ་ཁྲིད་ཙམ་དུ་མ་ཟད། འཛམ་གླིང་ཁྱོན་དུ་འཚེ་མེད་ཞི་བ་དང་། བྱམས་བརྩེ། འཆམ་མཐུན་སོགས་གོང་སྤེལ་གཏོང་གནང་མཛད་མཁན་གྱི་དབུ་ཁྲིད་གཅིག་ཡིན་པར་འཛམ་གླིང་ཡོངས་ཀྱིས་ངོས་འཛིན་ཞུ་བཞིན་ཡོད། ༧གོང་ས་མཆོག་དང་བོད་མིའི་སྒྲིག་འཛུགས་གཉིས་འདི་ག་ཧི་མཱ་ཅལ་མངའ་སྡེའི་ས་གནས་རྡ་རམ་ས་ལར་རྟེན་གཞི་མཛད་པ་དེར་ངོས་རང་མངའ་སྡེའི་སྤྱི་ཁྱབ་བློན་ཆེན་ཞིག་ཡིན་པའི་ངོས་ནས་ཧ་ཅང་དགའ་སྤོབས་ཀྱི་ཚོར་སྣང་ཡོང་བཞིན་འདུག སྐུ་ཉིད་མཆོག་ནི་ཧ་ཅང་དཀའ་ངལ་ཅན་གྱི་དུས་ཚོད་འོག་ཞི་བདེ་དང་བཟང་སྤྱོད་ཀྱི་རིན་ཐང་ལ་དགོངས་བཞེས་ཧ་ཅང་རྒྱ་ཆེན་པོ་མཛད་མཁན་ཞིག་དང་། རང་དབང་དང་དྲང་བདེན་ཆེད་འཐབ་རྩོད་ཡུན་རིང་རྒྱུན་སྐྱོང་མཛད་མཁན་གྱི་དབུ་ཁྲིད་ཅིག་ཡིན་སྟབས། ང་ཚོས་སྐུ་ཉིད་ལ་དགའ་ཚོར་ཆེན་པོས་གུས་བཀུར་བསྔགས་བརྗོད་ཞུ་རྒྱུ་ཡིན། ལོ་རྒྱུས་ཐོག་བོད་ཀྱི་༸སྐྱབས་མགོན་ཏཱ་ལའི་བླ་མ་མཆོག་དང་། བོད། དེ་བཞིན་ངེད་ཀྱི་མེས་པོ་གོང་མ་ཚོའི་རྒྱལ་ཕྲན་དབར་ཚོང་དང་འཆམ་མཐུན་གྱི་འབྲེལ་བ་གཏིང་ཟབ་ཀྱི་ལོ་རྒྱུས་བྱུང་མྱོང་ཡོད། ངེད་ཀྱིས་དེ་རིང་གི་དུས་ཚིགས་ཁྱད་པར་ཅན་གྱི་གོ་སྐབས་འདི་བཟུང་ནས་༸གོང་ས་༸སྐྱབས་མགོན་ཆེན་པོ་མཆོག་སྐུ་ཚེ་བརྟན་ཅིང་འཛམ་གླིང་སྤྱི་དང་། ལྷག་པར་འཕགས་ཡུལ་གྱི་སྐྱེ་འགྲོ་རྣམས་ལ་འཚེ་མེད་ཞི་བ་དང་དྲང་བདེན་གྱི་ལམ་སྟོན་གནང་སྐྱོང་ཡོང་བ་ཞུ་རྒྱུ་དང་། སྐུ་ཉིད་ཀྱིས་བོད་ཀྱི་བདེན་དོན་ཆེད་འཚེ་མེད་ཞི་བའི་འཐབ་རྩོད་གནང་བ་ལམ་ལྷོང་ཡོང་བའི་སྨོན་འདུན་ཤུགས་དྲག་ཞུ་རྒྱུ་ཡིན། ཞེས་སོགས་གསུང་རྗེས།
མདོ་སྨད་ཆོལ་ཁའི་དབུས་རྒྱུན་ཚོགས་གཙོ་བསྟན་པའི་དངོས་གྲུབ་ལགས་ཀྱིས་༸སྐུའི་གྱ་སྟོན་གོ་སྒྲིག་ཞུ་དགོས་པའི་བརྒྱུད་རིམ་གསུང་བཤད་དང་། ༸སྐུའི་གྱ་སྟོན་གོ་སྒྲིག་ཚོགས་ཆུང་གི་ཚོགས་གཙོ་སྤྱི་འཐུས་སྨན་པ་མཁྱེན་རབ་རྒྱ་མཚོ་ལགས་ཀྱིས་༸སྐུའི་གྱ་སྟོན་ཚོགས་ཆུང་གི་ལས་བསྡོམས་༧སྙན་སྒྲོན་ཞུས། དེ་རྗེས་ཞབས་བྲོ་དང་གཞས་སྣ་ཁག་གཅིག་གཟིགས་འབུལ་ཞུས། དེ་ནས་ཆོས་བརྒྱུད་ཆེན་པོ་བཞི་དང་གཡུང་དྲུང་བོན། ཇོ་ནང་དང་བཅས་པའི་བླ་ཆེན་བསྟན་བདག་རྣམ་པ་དང་། སྐུ་ཚབ་རྣམ་པས་རིམ་པས་གསུང་བཤད་གནང་། དེ་ཡང་ཐོག་མར་འཁོན་རིགས་བསྟན་པའི་གཙུག་རྒྱན་དཔལ་ས་སྐྱ་༸གོང་མ་བདག་ཁྲི་རིན་པོ་ཆེ་མཆོག་གིས་གསུང་བཤད་གནང་དོན། སྔོན་མ་ཁམས་ནས་ཕྱི་ལོ་ ༡༩༥༠ ནང་རྫོང་གསར་མཁྱེན་བརྩེ་རྡོ་རྗེ་འཆང་འཇམ་དབྱངས་ཆོས་ཀྱི་བློ་གྲོས་ཞབས་སོར་འཁོད་སྐབས། ༸གོང་ས་༸སྐྱབས་མགོན་ཆེན་པོར་ཞབས་བརྟན་གསོལ་འདེབས་ཤིག་ལྗགས་རྩོམ་གནང་ཡོད། དེའི་ནང་ཐོག་མར་༸གོང་ས་སྐྱབས་མགོན་ཆེན་པོ་མཆོག་འཕགས་པ་སྤྱན་རས་གཟིགས་ཀྱི་རྣམ་སྤྲུལ་ཡིན་པ་དང་། དེ་བཞིན་ལམ་རིམ་གྱི་བསྟན་པའི་བདག་པོ་ཡིན་པ་གསུང་འདུག འཕགས་པ་སྤྱན་རས་གཟིགས་ཀྱི་རྣམ་སྤྲུལ་ཡིན་པ་མིའི་འགྲོ་བ་སྤེལ་བ་ནས་བཟུང་སྟེ་ཆོས་རྒྱལ་རིམ་བྱོན་དང་། རིས་སུ་མ་ཆད་པའི་བསྟན་འཛིན་གྱི་སྐྱེས་བུ་བསམ་གྱི་མི་ཁྱབ་པ་འཕགས་པ་སྤྱན་རས་གཟིགས་ཀྱི་རྣམ་སྤྲུལ་ཟམ་མ་ཆད་པར་བྱོན་པ་དང་། ལྷག་པར་རྗེ་ཐམས་ཅད་མཁྱེན་པ་དགེ་འདུན་གྲུབ་པ་ནས་བཟུང་སྟེ་རྒྱལ་དབང་སྐུ་ཕྲེང་རིམ་འབྱོན་རྣམས་འཕགས་པ་སྤྱན་རས་གཟིགས་ཀྱི་རྣམ་སྤྲུལ་ཡིན་པ་ཡོངས་གྲགས་རེད། སྐབས་དེ་དུས་ནས་༸གོང་ས་མཆོག་གིས་ལམ་རིམ་ཆེ་ཆུང་ཁག་ཚང་མ་གསན་བཞེས་གནང་བ་མ་ཟད། གསུང་ཆོས་མང་པོ་ཞིག་གནང་དང་གནང་བཞིན་པ་ཡོངས་གྲགས་རེད། དེ་ནས་དེའི་རྗེས་སུ་ལམ་འབྲས་ཀྱི་བསྟན་པའི་བདག་པོ་ཡིན་པ་དང། ཕྱག་ཆེན་གྱི་བསྟན་པའི་བདག་པོ་ཡིན་པ། རྫོགས་ཆེན་གྱི་བསྟན་པའི་བདག་པོ་ཡིན་པ་སོགས་ཀྱི་བཀའ་གནང་ཡོད། སྤྱིར་བཏང་འཕགས་པ་སྤྱན་རས་གཟིགས་ཀྱི་རྣམ་སྤྲུལ་ཡིན་པར་བརྟེན་དེ་བཞིན་གཤེགས་པའི་གསུང་གི་གསང་བའི་མཛད་པ་དམ་པའི་ཆོས་ཀྱི་ཕུང་པོ་མ་ལུས་པའི་འབྱུང་གནས་ཡིན་པ་དོན་ལ་དེ་ལྟར་གནས་ཡོད་རུང་། ཐུན་མོང་གདུལ་བྱའི་སྣང་ངོར་དེ་དག་སྐབས་དེར་ཟབ་ཚུལ་གསན་བཞེས་མཛད་པ་མེད། ཡིན་ནའང་མཁྱེན་བརྩེ་རྡོ་རྗེ་འཆང་གིས་ལུང་བསྟན་གནང་བ་ཇི་བཞིན་རྒྱ་གར་འཕགས་པའི་ཡུལ་ལ་༧ཞབས་སོར་འཁོད་མཚམས་ནས་བཟུང་། རིས་སུ་མ་ཆད་པའི་བསྟན་འཛིན་གྱི་སྐྱེས་བུ་བསམ་གྱིས་མི་ཁྱབ་པ་མང་པོར་བོད་གངས་ཅན་ལྗོངས་ཀྱི་ཟབ་པ་དང་རྒྱ་ཆེ་བའི་གདམས་ངག་སྙན་བརྗོད་མཐའ་དག་བུམ་པ་གང་འཇོའི་ཚུལ་དུ་གསན་བཞེས་མཛད། མཛད་པ་ཙམ་དུ་མ་ཟད་པའི་ཐུགས་ཉམས་སུ་བཞེས། གཞན་ལའང་གསུང་ཆོས་རྒྱ་ཆེན་སྩལ་བ་དང་། གང་ལྟར་ཐུན་མོང་གདུལ་བྱའི་སྣང་ངོར་དངོས་གནས་དྲང་གནས་ཐུབ་བསྟན་ཡོངས་རྫོགས་ཀྱི་བདག་པོ་ཞེས་རང་བཞིན་གྱི་ཆགས་ཡོད་ཅེས་ཞུ་རྒྱུ་ཞིག་དང་། དེ་བཞིན་རྒྱུད་སྡེ་རྒྱ་མཚོའི་བདག་ཉིད་ཡིན་པ་དང་། དཔལ་དུས་འཁོར་དབང་ཆེན་ས་ཕྱོགས་གང་ས་གང་ལ་སྩལ་བ་དང་། སངས་རྒྱས་དངོས་སུ་འབྱོན་པ་ལྟར་དུས་འཁོར་དབང་ཆེན་སྩལ་བ་སོགས་དེ་འདྲ་གསུང་ཡོད། ཅེས་དང་།
སྤྱིར་ང་རང་ལ་མཚོན་ན་ཡོན་ཏན་གང་ཡང་མེད་མཁན་གྱི་མི་ཞིག་ལ་ཚང་མས་བརྩིས་བཀུར་བྱེད་ཀྱི་ཡོད་པ་དེ་གང་རེད་ཟེར་ན། སྐྱབས་མགོན་རིན་པོ་ཆེའི་བཀའ་གང་གནང་བ་དེ་ངས་སྒྲུབ་ཀྱི་ཡོད། གང་ལྟར་བཀའ་དང་མ་འགལ་བ་བྱེད་ཀྱི་ཡོད། དེར་བརྟེན་ང་རང་སྤོབས་པ་སྐྱེ་གི་འདུག ༸གོང་ས་མཆོག་གི་ཁ་སྔོན་བཀའ་སློབ་ཏུ་གང་ཉིད་ཀྱིས་བཀའ་གང་གནང་བ་དེ་བསྒྲུབ་པ་ཡིན་ན་དེ་ཁོང་གི་འཁྲུངས་སྐར་སྲུང་བརྩི་ཞུས་པ་གོ་ཆོད་ཡོད་ཅེས་བཀའ་ཕེབས་པ་བཞིན་ང་ཚོ་བོད་རིགས་ཚང་མས་གང་གི་བཀའ་བཞིན་བསྒྲུབ་རྒྱུ་དེ་ཧ་ཅང་གལ་ཆེན་པོ་རེད། དེར་བརྟེན་ང་ཚོ་ཚང་མས་གལ་པོ་ཆེ་ལ་ནན་གཏན་གྱི་དཔེ་ལྟར་ང་ཚོ་ཚང་མས་ད་ནས་བཟུང་༸གོང་ས་མཆོག་གི་བཀའ་ཚུལ་བཞིན་བསྒྲུབ་རྒྱའི་སེམས་ནང་དམ་བཅའ་འཇོག་དགོས་པ་དེ་མཛད་སྟོན་གྱི་འབུལ་བའམ་མཆོད་པ་ཡག་ཤོས་དེ་ཆགས་ཡོད། སྤྱིར་༸རྒྱལ་བ་རིན་པོ་ཆེ་མཆོག་ལ་མཚོན་ན་བོད་ཀྱི་ཆོས་སྲིད་གཉིས་ཀྱི་དབུ་ཁྲིད་ཡིན་པ་བཤད་མ་དགོས་པ་དང་། ང་རང་གི་ངོས་ནས་བཀའ་དྲིན་གསུམ་ལྡན་གྱི་རྩ་བའི་བླ་མ་ཡིན། ཚང་མས་གང་གིས་བཀའ་སློབ་གང་གནང་བ་དེ་ཉིན་ཞག་ཕྲུགས་གཅིག་གི་ནང་ལག་ལེན་བསྟར་ཐུབ་པ་ཡིན་ན། བསྟན་སྲིད་ཀྱི་རིམ་འགྲོ་ཟེར་ནའང་དེ་ལས་ལྷག་པ་མེད་ལ། དེ་བཞིན་ཕྱི་མའི་ལམ་རྒྱགས་ཟེར་ནའང་དེ་ལས་ལྷག་པ་མེད། གང་ལྟར་༸རྒྱལ་བ་རིན་པོ་ཆེའི་བཀའ་སློབ་ཕེབས་པ་དེ་དག་གང་ཐུབ་ཅི་ཐུབ་ཀྱི་ལག་ལེན་ནང་འཁྱོལ་ཐུབ་པ་ཡིན་ན་འདི་ཕྱིའི་ལེགས་ཚོགས་ཐམས་ཅད་ཀྱི་རྩ་བ་ཡིན་པ་ཚང་མས་ཐུགས་ལ་འཇགས་རོགས་གནང་ཞུ་རྒྱུ་ཡིན། མཐའ་དོན་ཕན་བདེའི་འབྱུང་གནས་རྒྱལ་བའི་བསྟན་པ་རིན་པོ་ཆེ་ཕྱོགས་དུས་གནས་སྐབས་ཐམས་ཅད་དུ་དར་ཞིང་རྒྱས་པ་ཡུན་རིང་གནས་པ་དང་། བསྟན་འཛིན་ཀུན་གྱི་གཙུག་རྒྱན་སྤྱི་ནོར་༸གོང་ས་༸སྐྱབས་མགོན་༧རྒྱལ་བའི་དབང་པོ་མཆོག་སྐུ་ཚེ་ཞབས་པད་བརྟན་པ་དང་། རླབས་ཆེན་ཆོས་སྲིད་ཀྱི་མཛད་འཕྲིན་མཐའ་དག་ཐུགས་བཞེད་བཞིན་འབད་མེད་ལྷུན་གྱི་གྲུབ་པའི་སྨོན་འདུན་ཞུ་རྒྱུ་ཡིན། ཞེས་བཀའ་གནང་།
དེ་རྗེས་འཇམ་མགོན་རྒྱལ་བའི་རྒྱལ་ཚབ་དགའ་ལྡན་ཁྲི་རིན་པོ་ཆེ་མཆོག་གིས། དེ་རིང་༸རྒྱལ་དབང་ཐམས་ཅད་མཁྱེན་པ་མཆོག་དགུང་ལོ་བརྒྱད་ཅུར་ཕེབས་པར་འཚམས་འདྲི་བཀྲིས་བདེ་ལེགས་ཞུ་རྒྱུ་ཡིན། ངས་འདིར་ཞུ་དགོས་དོན་དམིགས་བསལ་གང་ཡང་མེད། ཚང་མས་མཁྱེན་གསལ་རེད། ༸རྒྱལ་དབང་ཐམས་ཅད་མཁྱེན་པ་དང་། པཎ་ཆེན་ཐམས་ཅད་མཁྱེན་པ་གཉིས་ང་ཚོས་༸རྒྱལ་བ་ཡབ་སྲས་གཉིས་ཞེས་བཤད་ཀྱི་ཡོད། དེ་ཚང་མར་ཡོངས་གྲགས་ཆགས་ཡོད། ༸རྒྱལ་དབང་ཐམས་ཅད་མཁྱེན་པ་མཆོག་སྤྱན་རས་གཟིགས་ཀྱི་རྣམ་སྤྲུལ་དང། ༸པཎ་ཆེན་ཐམས་མཁྱེན་པ་མཆོག་འོད་དཔག་མེད་ཀྱི་རྣམ་སྤྲུལ་ཐུན་མོང་མ་ཡིན་པ་ཞིག་ཡིན་པ་མང་པོ་ཞིག་གི་ནང་ལུང་དྲངས་རྒྱུ་ཡོད་པ་ཞིག་ཆགས་ཡོད། ང་ཚོས་བྲོ་འཁྲབ་པ་དང་བསྟོད་པ་ཕུལ་བ་དེ་ཧ་ཅང་ཡག་པོ་རེད། ཡིན་ན་ཡང་གཙོ་བོ་༸རྒྱལ་བ་ཐམས་ཅད་མཁྱེན་པའི་བཀའ་གང་གནང་པ་དེ་སྙིང་ལ་བཅངས་ནས་ལག་ལེན་བསྟར་བ་ཡིན་ན་མཆོད་པའི་ནང་གི་མཆོག་ཏུ་འགྱུར་བ་ཞིག་ཡིན་སྟབས། ང་ཚོས་༸རྒྱལ་བ་ཐམས་ཅད་མཁྱེན་པའི་ཐུགས་དགོངས་བསྒྲུབ་ཐབས་བྱ་རྒྱུ་གལ་ཆེན་པོ་རེད། དེ་ཡང་ལས་བྱེད་རྣམ་པ་ཡིན་ནའང་རེད། སྲིད་སྟེགས་ལ་བཞུགས་མཁན་རྣམ་པ་ཚོ་ཡིན་ནའང་རེད། དགེ་འདུན་པ་རྣམ་པ་ཚོ་ཡིན་ནའང་རེད་ཚང་མས་༸གོང་ས་མཆོག་གིས་བཀའ་གང་གནང་བ་དེ་དག་བསྒྲུབ་ཐུབ་པ་བྱ་རྒྱུ་གལ་ཆེན་ཆགས་ཡོད། སངས་རྒྱས་སྐུ་འཚོ་བཞུགས་གནང་མིན་གདུལ་བྱའི་བསོད་ནམས་ལ་རག་ལུས་ཡོད་སྟབས། ཚང་མས་བཀའ་གསུང་ཅི་སྒྲུབ་ཞུ་རྒྱུ་དང་སྦྲགས། ༸རྒྱལ་བ་ཐམས་ཅད་མཁྱེན་པའི་མཛད་པ་རྒྱས་པ་དང་། ད་ལྟ་འཛམ་གླིང་འདིའི་ཐོག་ཡོང་བཞིན་པའི་ཆུ་ལོག་དང་ས་ཡོམ་གྱི་གོད་ཆགས་སོགས་མི་ཡོང་བའི་སྨོན་འདུན་ཞུ་བཞིན་ཡོད། ཅེས་སོགས་གསུངས།
དེ་ནས་ཞྭ་དཀར་གཡུང་དྲུང་བོན་གྱི་སྐྱབས་རྗེ་སྨན་རི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་རིན་པོ་ཆེ་མཆོག་གིས་གསུང་བཤད་གནང་དོན། དེ་རིང་གི་ཉིན་མོ་འདི་ནི་སྤྱིར་སྐྱེ་འགྲོ་ཡོངས་དང་། སྒོས་སུ་ངེད་ཅག་ཁ་བ་གངས་ཅན་པ་ལ་མཚོན་ན། དགའ་དད་སྤྲོ་གསུམ་གྱིས་ཁེངས་པ། ས་ཐོབ་ཀྱི་དགའ་བ་ལས་ཀྱང་མཆོག་ཏུ་གྱུར་བ་དགའ་བ་ཚད་མེད་སྐྱེ་པའི་ཉིན་མོ་ཞིག་ཡིན་པ་ངོས་འཛིན་ཞུ་བཞིན་ཡོད། དེ་ཡང་སྤྱིར་མཐའ་ཀླས་པའི་འཇིག་རྟེན་གྱི་ཞིང་དུ། ཐུགས་རྗེ་ཚད་མེད་པ་སྒྱུ་འཕྲུལ་རབ་འབྱམས་ཀྱི་གསང་གསུམ་སྤྲུལ་པའི་རོལ་གར་བསྒྱུར་ཏེ། འགྲོ་དོན་མཛད་པའི་འཕྲིན་ལས་བསམ་གྱིས་མི་ཁྱབ་པ་དག རྒྱལ་བས་ཀྱང་བརྗོད་པར་མི་ནུས་ན། ཚུར་མཐོང་གི་སྐྱེ་བོ་བདག་ལྟ་བུས་དེ་བས་ཀྱང་བརྗོད་པར་མི་ནུས། འོན་ཀྱང་ཐམས་ཅད་མཁྱེན་པ་དགེ་འདུན་གྲུབ་པ་ནས་ཉེ་བར་བཟུང་བའི་རྒྱལ་བའི་དབང་པོ་སྐུ་ཕྲེང་བཅུ་བཞིའི་བར་གསུམ་ལྡན་ངུར་སྨྲིག་འཆང་བའི་སྐུ་ཕྲེང་ནོར་བུའི་དོ་ཤལ་ཚར་དུ་དངར་བ་བྱོན་ཏེ། ཐབས་མཁས་ཆོས་སྲིད་ཟུང་འབྲེལ་གྱི་སྒོ་ནས་བོད་ཁམས་ཀྱི་སྐྱེ་འགྲོ་རྣམས་ཞི་བདེ་ལ་བཀོད་པར་མཛད། ལྷག་པར་༸གོང་ས་༸སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་ཉིད། མས་བོར་བའི་དྭ་ཕྲུག་ཐང་ལ་ལུས་པ་ལྟ་བུའི་བོད་འབངས་རྣམས་ལ་མི་བཟོད་པའི་སྡུག་བསྔལ་མྱོང་དགོས་བྱུང་བའི་དུས་འདིར། བུ་གཅིག་པའི་མ་བཞིན་བརྩེ་བ་ཆེན་པོས་བསྐྱངས་གནང་མཛད་དེ། ཆོས་སྡེ་གསར་བཙུགས་ཀྱིས་བཤད་སྒྲུབ་ཀྱི་བསྟན་པ་རྒྱ་ཆེ་སྤེལ་གནང་མཛད་ཅིང་། དེ་བཞིན་གཞིས་ཆགས་དང་སློབ་གྲྭ་ལ་སོགས་གསར་འཛུགས་ཀྱིས་བྱེས་འཁོད་བོད་མི་རྣམས་ལ་ཕུན་སུམ་ཚོགས་པའི་ཁྱིམ་གཞིས་གསར་བསྐྲུན་གྱིས་བཀའ་དྲིན་གནང་།
དེ་བཞིན་འཛམ་གླིང་རྒྱལ་ཁབ་གཞན་རྣམས་ལ་མང་གཙོ་དང་རང་དབང་གི་ཆེད་དུ་ལུས་སྲོག་བརྒྱ་ཕྲག་མང་པོ་འགྲོ་གྲོན་བཏང་སྟེ་ཐོབ་ཐང་རྩོད་བཞིན་ཡོད་ནའང་། ངེད་ཅག་རྣམས་ལ་མང་གཙོ་མར་གསོལ་རས་གནང་བ་དང་། ཆོས་བརྒྱུད་དང་ཆོས་ལུགས་ལ་སོགས་རང་རང་གི་གང་མོས་བཞིན་རང་དབང་དུ་ལོངས་སུ་སྤྱོད་པའི་དུས་རབས་དང་མཐུན་པའི་བཀའ་དྲིན་བླ་མེད་དུ་སྩལ་གནང་མཛད་པར། འཛམ་གླིང་སྐྱེ་འགྲོ་ཀུན་གྱིས་བསྟོད་བསྔགས་ཀྱི་མེ་ཏོག་འཐོར་བཞིན་ཡོད། དེས་ན་དུས་དེ་རིང་ནས་བཟུང་སྟེ་ངེད་ཅག་རྣམས་ནས་༸གོང་ས་༸སྐྱབས་མགོན་ཆེན་པོ་མཆོག་གི་བཀའ་དྲིན་དྲན་པ་ཙམ་གྱིས་མི་ཆོག་པར། ༸གོང་ས་མཆོག་གི་ལེགས་ཉེས་བླང་དོར་གྱི་བཀའ་སློབ་ལམ་སྟོན་གནང་བ་རྣམས་ཉམས་སུ་ལེན་རྒྱུ་ནི་གལ་ཆེན་པོ་རེད་བསམ་བཞིན་ཡོད། ལྷག་པར་༸གོང་ས་མཆོག་གི་ཐུགས་ཀྱི་དགོངས་བཞེད་བླ་ན་མེད་པ། བྱམས་པ་དང་སྙིང་རྗེའི་སྒོ་ནས་འཛམ་གླིང་ཞི་བདེ་འབྱུང་རྒྱུར་ཉམས་ལེན་ལ་སྦྱོང་བརྡར་མཛད་ཏེ། སྤྱིར་འཛམ་བུ་གླིང་དང་། བྱེ་བྲག་ཏུ་ཁ་བ་གངས་ཅན་གྱི་ལྗོངས་ཀྱི་སྐྱེ་འགྲོ་རྣམས་ལ་ཞི་བདེའི་འོད་སྣང་ཤར་བ་ཞིག་འབྱུང་ཐུབ་པ་ཡིན་ན། ༸གོང་ས་མཆོག་གི་བཀའ་དྲིན་གསོ་བ་དང་སྐུ་ཚེ་ཁྲི་ལོར་བརྟན་པའི་ཞབས་བརྟན་ཡང་དེ་ལས་ལྷག་པ་ཞིག་ཡོད་པ་མ་རེད་དྲན་གྱི་འདུག ཅེས་གསུང་བཤད་གནང་།
དེ་རྗེས་སྒྲུབ་བརྒྱུད་བསྟན་པའི་མངའ་བདག་༸སྐྱབས་རྗེ་འབྲི་གུང་སྐྱབས་མགོན་ཆེ་ཚང་རིན་པོ་ཆེ་མཆོག་གིས་གསུང་བཤད་གནང་དོན། འགྲོ་བ་ལྷ་དང་བཅས་པའི་མ་འདྲིས་པའི་མཛའ་བཤེས་ཆེན་པོ། འཛམ་གླིང་ཞི་བདེའི་དེད་དཔོན། ༸གོང་ས་ལྷ་མི་༸སྐྱབས་མགོན་ཐམས་ཅད་མཁྱེན་ཅིང་གཟིགས་པ་ཆེན་པོ་ཏཱ་ལའི་བླ་མ་བསྟན་འཛིན་རྒྱ་མཚོ་མཆོག་དེ་རིང་དགུང་གྲངས་བརྒྱད་ཅུར་ཕེབས་པའི་མཛད་སྒོ་གྲ་རྒྱས་ཕུན་སུམ་ཚོགས་པ། ཤིན་ཏུ་ནས་དགའ་དད་ཆེན་པོའི་བོད་ཀྱི་ལོ་རྒྱུས་ཐོག་གི་ཤོག་ལྷེ་གསར་པ་ཕྱེ་བ་འདི་ལ་དེ་རིང་ངས་གོ་སྐབས་དང་བསྟུན་ནས་སྙིང་ཁོང་རུས་པའི་གཏིང་ནས་སྤྲོ་སེམས་འཁོལ་བའི་བཀྲ་ཤིས་བདེ་ལེགས་ཞུ་རྒྱུ་ཡིན། དེ་རིང་འདིར་༸སྐུའི་གྱ་སྟོན་གྱི་ཉིན་མོ་འདི་ལ་ང་ཚོས་༸གོང་ས་ལྷ་མིའི་སྐྱབས་མགོན་མཁྱེན་གཟིགས་ཆེན་པོ་སྐུ་ཁམས་གསལ་བཞིན། ༸སྐུ་མཐོང་གྲོལ་རིན་པོ་ཆེ་ཞལ་མཇལ་གསུང་ཐོས་པ་དང་། ཁོང་གི་མཛད་པ་དེ་བཞིན་ཡར་ངོའི་ཚེས་བཅོ་ལྔའི་ཟླ་ལྟར་ཆ་ཤས་ཡོངས་སུ་རྫོགས་ནས་བཞུགས་པ་དེར་ང་ཚོ་ཧ་ཅང་གི་བསོད་ནམས་ཆེན་པོ་ཞིག་མ་རེད་དམ། ང་ཚོ་འདི་འདྲའི་དགའ་བ་ལ། ང་ཚོ་འདི་འདྲའི་སྐྱིད་པ་ལ། དེ་རིང་ང་ཚོ་འདིར་ཡོད་པའི་བོད་མིས་གཙོས་པའི་གཞིས་བྱེས་གཉིས་ཀྱི་བོད་མི་ཡོངས་རྫོགས་ཀྱི་བསོད་ནམས་ཤིག་ཡིན་པར་མ་ཟད། འཛམ་གླིང་སྐྱེ་འགྲོ་ཡོངས་ཀྱི་བསོད་ནམས་ཀྱི་བགོ་སྐལ་དུ་གྱུར་ཡོད། དེ་ཙམ་དུ་མ་ཟད་དེ་རིང་འཛམ་གླིང་འདིའི་ནང་ཡོད་པའི་བྱ་དང་རི་དྭགས། སྲོག་ཆགས་སེམས་ཅན་ཐམས་ཅད་ཀྱི་བསོད་ནམས་ཤིག་དང་སྐལ་བ་ཞིག་ཏུ་གྱུར་ཡོད། དེའི་རྒྱུ་མཚན་གང་ཡིན་ཟེར་ན། འཕགས་མཆོག་སྤྱན་རས་གཟིགས་ཀྱི་རྣམ་སྤྲུལ་དེ་༸རྒྱལ་བའི་གསུང་རབ་ཕ་རོལ་དུ་ཕྱིན་པ་སྟོང་ཕྲག་རྒྱས་འབྲིང་བསྡུས་གསུམ་གྱི་སྙིང་པོའི་སྙིང་པོ་རུ་གྱུར་པ། ཤེས་རབ་ཀྱི་ཕ་རོལ་དུ་ཕྱིན་པའི་ཤེར་སྙིང་གི་ནང་ལ། སྟོང་ཉིད་སྙིང་རྗེའི་རང་གཟུགས་སུ་བྱོན་ནས་སྐྱེ་འགྲོ་རྣམས་ལ་མ་འདྲིས་པའི་མཛའ་བཤེས་ཆེན་པོར་གྱུར་ཡོད། ཁོང་གི་སྟོང་ཉིད་སྙིང་རྗེ་ཆེན་པོ་དེའི་རང་གཞི་ལ་དཔག་པའི་ས་སྟེང་སྐྱེ་འགྲོ་འདིའི་ནང་ལ། རང་ཅག་ཁ་བ་རི་པའི་བོད་མིས་མཚོན་ས་སྟེང་མི་མང་ཡོངས་ལ་འགྲོ་བ་མིའི་ཐོབ་ཐང་འདྲ་མཉམ་དགོས་པ་དེའི་ཐོག་ལ། ད་ལྟ་དགུང་ལོ་བརྒྱད་ཅུར་ཕེབས་པའི་བར་དུ་སྐུ་ལས་བསྐྱོན་ནས་འགྲོ་བ་མི་ཡོངས་ཁྱབ་ཀྱི་ཆེད་དུ་བཀའ་དྲིན་བསྐྱངས་དང་སྐྱོང་བཞིན་པ་དེར། འཛམ་གླིང་སྐྱེ་འགྲོ་ཡོངས་ཀྱིས་ཆེ་བསྟོད་དང་རྒྱབ་སྐྱོར་ཞུས་དང་ཞུ་བཞིན་པ་ཞིག་རེད། འགྲོ་བ་མིའི་ཐོབ་ཐང་དང་འདྲ་མཉམ་སྐྱོང་རྒྱུ་དེའང་འཚེ་མེད་ཞི་བའི་ལམ་བུའི་ཐོག་ཏུ་བསྐྱོད་ནས་སྐྱོང་བཞིན་པ་རེད། ཅེས་སོགས་གསུང་བཤད་གནང་།
དེ་ནས་དཔལ་སྔ་འགྱུར་རྙིང་མའི་མངའ་བདག་སྟག་ལུང་རྩེ་སྤྲུལ་རིན་པོ་མཆོག་གི་སྐུ་ཚབ་སྐྱབས་རྗེ་ཀཿ་ཐོག་དགེ་རྩེ་རིན་པོ་ཆེ་མཆོག་གིས་གསུང་བཤད་གནང་དོན། ༧རྒྱལ་བ་སྐུ་ཕྲེང་བཅུ་བཞི་བ་མཆོག་གིས་ཆོས་ལུགས་ཡོངས་ཀྱི་བསྟན་པའི་བདག་པོ་བརྒྱབ་ཡོད་པ་དང་། དེ་བཞིན་དུ་ལྷོ་གྲུབ་ཆེན་དང་ཀཿ་ཐོག་རིག་འཛིན་ཆེན་མོ་སོགས་མི་ལོ་སུམ་བརྒྱ་ཡར་སྔོན་གྱི་བླ་མ་འདི་དག་གིས་ལུང་བསྟན་གནང་ནས་ད་ལྟའི་ཡིད་བཞིན་ནོར་བུའི་མཚན་དང་དགོངས་སྙིང་དང་། མཛད་པ་འཕྲིན་ལས། མ་འོངས་པའི་འགྲོ་དོན། མ་འོངས་པར་རྡོ་གྲུབ་རིན་པོ་ཆེ་དང་ཡིད་བཞིན་ནོར་བུ་གཉིས་ལ་འབྲེལ་བ་ཡོད་ཚད་སོགས་གསུངས་ཡོད་པ་དག་ནི་མི་ཞིག་ལ་ཐད་ཀར་ངོ་བསྟོད་ཙམ་མ་ཡིན་པར་ལོ་གཉིས་བརྒྱ་སུམ་བརྒྱ་སྔོན་ནས་གསུངས་ཡོད་པ་ཞིག་ཡིན་པ་དང་། འབྲི་གུང་སྐྱབས་མགོན་རིན་པོ་ཆེས་གསུངས་པ་ལྟར། ང་ཚོ་སྐྱིད་པ་དང་དགའ་བའི་སྐལ་བ་ལྡན་ཡོད་པ་དངོས་གནས་རེད། བློ་སྦྱོང་མཐའ་དག་གི་སྔོན་འགྲོ་དང་ལམ་རིམ་སོགས་སྦྱོང་མི་ཐུབ་ཀྱང་ཡིད་བཞིན་ནོར་བུ་ཁོང་གིས་མཛད་པ་འཕྲིན་ལས་སློབ་སྦྱོང་བྱས་པ་ཡིན་ན་དེ་ལས་གང་ཡང་ཡོད་མ་རེད། ཅེས་སོགས་གསུང་བཤད་གནང་།
དེ་ནས་སྒྲུབ་བརྒྱུད་བསྟན་པའི་མངའ་བདག་འབྲུག་ཆེན་རིན་པོ་ཆེའི་སྐུ་ཚབ་མཁན་པོ་ངེས་དོན་བསྟན་འཛིན་མཆོག་གིས་གསུང་བཤད་གནང་དོན། སྐྱབས་མགོན་རིན་པོ་ཆེའི་སྐུ་ཚེ་བསྐལ་བརྒྱར་བརྟན་པའི་ཆེད་དུ་སེམས་ཅན་ཚེ་ཐར་དང་ཤིང་སྡོང་འཛུགས་རྒྱུ་སོགས་ཀྱི་དགེ་བ་བསྒྲུབས་ཡོད། ཁ་སང་༸རྒྱལ་བ་རིན་པོ་ཆེ་སྐུ་དངོས་ཀྱིས་གསུང་དྲོན་མོ་གསུངས་པ་དེ་༸རྒྱལ་བ་རིན་པོ་ཆེའི་དགོངས་པ་དང་མཐུན་པ་ཆོས་དང་འཇིག་རྟེན་ག་རེ་བྱས་ཀྱང་བླ་མའི་ཞབས་བརྟན་ལ་ཕན་ཐོགས་ཡོད་པ་བཀའ་གནང་དུས། འདིར་ཕེབས་པའི་སྐྱ་སེར་ཕོ་མོ་ཚང་མས་དེ་ཐུགས་ལ་འཇགས་ནས་བཀའ་དྲིན་རྗེས་སུ་དྲན་པའི་ཐོག་ནས་ཕྱག་ལས་གནང་གི་ཡིན་ཞེས་དམ་བཅའ་ཞུ་ཐུབ་པ་ཡིན་ན་ཡག་པོ་འདུག་དྲན་གྱི་འདུག དེ་རིང་ང་སྐྱབས་མགོན་འབྲུག་པའི་སྐུའི་ཚབ་བྱས་ཏེ་བཅར་བ་ཡིན་དུས་འབྲུག་པའི་ཆོས་བརྒྱུད་རྗེས་འབྲང་བ་ཚང་མའི་ཚབ་ཞུས་ཏེ། དུས་དང་རྣམ་པ་ཀུན་ཏུ་མགོན་པོ་གང་གི་བཀའ་དྲིན་རྗེས་སུ་དྲན་པའི་ཐོག་ནས་མགོན་པོ་གང་ཉིད་ཀྱི་དགོངས་གཞི་དང་མཐུན་པར་ཆོས་དང་འཇིག་རྟེན་གྱི་བྱ་བ་གང་ཡང་རུང་བ་རྩེ་གཅིག་ཏུ་བྱས་དང་བྱེད་མུས་ལྟར། འབྱུང་གྱུར་གྱི་དུས་སུའང་མགོན་པོ་གང་ཉིད་མཆོག་གི་དགོངས་གཞི་དང་མཐུན་པའི་བྱམས་དང་སྙིང་རྗེའི་ཉམས་ལེན་གཙོ་བོར་བཟུང་ནས་སྤྱི་ཚོགས་ནང་བདེ་སྐྱིད་བསྐྲུན་ཐུབ་རྒྱུ་དང་། རྩི་ཤིང་འདེབས་འཛུགས་སོགས་ཀྱིས་མཚོན་པའི་དགོན་པ་སྤྱི་དང་ཧི་མ་ལ་ཡའི་རི་བརྒྱུད་ཀྱི་ཁོར་ཡུག་སྲུང་སྐྱོབ་བྱེད་རྒྱུའི་འབད་བརྩོན་བྱ་རྒྱུ། ལྷག་པར་རང་ཅག་ཁ་བ་རི་པའི་སངས་རྒྱས་ཀྱི་བསྟན་པ་སྤྱི་དང་། བྱེ་བྲག་མགོན་པོ་གང་ཉིད་ལ་བཤད་སྒྲུབ་ལས་གསུམ་གྱི་སྒོ་ནས་གང་ཐུབ་ཀྱི་ཞབས་ཏོག་ཞུ་རྒྱུའི་དམ་བཅའ་ཞུ་རྒྱུ་ཡིན། ཞེས་སོགས་ཀྱི་གསུང་བཤད་གནང་།
དེ་ནས་དཔལ་ཇོ་ནང་པའི་རྒྱལ་ཚབ་རིན་པོ་ཆེ་མཆོག་གིས་གསུང་བཤད་གནང་དོན། ༸གོང་ས་༸སྐྱབས་མགོན་ཆེ་པོ་མཆོག་གི་ཕྱི་ནང་གསང་གསུམ་གྱི་རླབས་ཆེན་མཛད་རྗེས་ལ་བཀའ་དྲིན་རྗེས་དྲན་ཞུས་པ་དང་སྦྲགས། བོད་ཀྱི་ཆོས་བརྒྱུད་ཆེན་པོ་བཞི་དང་གཡུང་དྲུང་བོན། དེ་བཞིན་ཇོ་ནང་བཅས་གྲུབ་མཐའི་ཆོས་བརྒྱུད་དེ་མི་ཉམས་གོང་སྤེལ་དང་ཉམས་པ་སླར་གསོ་བྱེད་ཆེད་མགོན་པོ་ཁོང་གིས་ཐུགས་བརྩེ་བ་ཆེན་པོས་གཟིགས་པ་དང་། ལྷག་པར་ཆོས་བརྒྱུད་ཚོའི་ནང་ནས་ཉམ་ཆུང་ཉག་ཕྲ་བ་ཇོ་ནང་བ་ཚོར་མཚོན་ན་ངས་འདི་ནས་མི་མང་ཚོར་གསལ་བཤད་མི་དགོས་པ་ཆགས་ཡོད་པ་དེ་ཡིན་ཡང་། བྱམས་དང་སྙིང་རྗེའི་ཐུགས་བརྩེ་བ་ཆེན་པོ་གཟིགས་ནས་ཕ་མས་བུ་ཕྲུག་སྐྱོང་བ་ནང་བ་ལྟར། ང་ཚོ་མར་རྒུད་ཕྱིན་སྐབས་དེར་ཡར་འཐེན་ནས་བོད་ཀྱི་ཆོས་བརྒྱུད་ཚང་མའི་ནང་ཡར་ཚུད་པ་དང་། ང་ལྟ་བུས་ཚིག་ཁ་ཤས་བཤད་ཐུབ་པ་དེ་ཡང་༸གོང་ས་༸སྐྱབས་མགོན་ཆེན་པོ་མཆོག་གི་བཀའ་དྲིན་ཉག་ཅིག་ཡིན་པ་དང་། དེ་བཞིན་དུ་འཛམ་གླིང་ཡུལ་གྲུ་གང་དང་བོད་ཀྱི་ཆོས་བརྒྱུད་གང་ལ་མཛད་པ་བསམ་གྱི་མི་ཁྱབ་པ་སྐྱོང་བཞིན་ཡོད་པ་བཤད་མ་དགོས་སྟབས། དམིགས་བསལ་དཔལ་རྒྱལ་བ་ཇོ་ནང་བའི་ཚབ་བྱས་ནས་བཀའ་དྲིན་ཆེ་ཞུ་གྱིན་ཡོད། དེ་བཞིན་ང་ཚོས་ནམ་རྒྱུན་༸གོང་ས་མཆོག་ལ་བཀུར་བསྟོད་ཀྱི་ཚུལ་དུ་༧གོང་ས་ལྷ་མིའི་རྣམ་འདྲེན་འཛམ་གླིང་ཞི་བདེའི་དེད་དཔོན་ཞེས་འབོད་ཀྱིན་ཡོད་ཀྱང་། ང་རང་གི་སྙིང་ནས་དྲན་ཡག་དེ་གསོལ་ཚིགས་ཙམ་མིན་པར་དངོས་གནས་དོན་ལ་གནས་པའི་བསྟོད་པ་དང་བསྔགས་པ་བྱ་དགོས་པ་ཞིག་ཀྱང་ཡིན། ཞེས་སོགས་གསུང་བཤད་གནང་།
དེ་ནས་ཁེ་ན་ཌའི་གདོད་མའི་མི་རིགས་ཀྱི་དབུ་ཁྲིད་ཨི་ཌི་ཇོན་མཆོག་གིས་ཉེ་ཆར་༸གོང་ས་མཆོག་ཨོ་སི་ཊོ་ལི་ཡའི་བྱང་ཕྱོགས་ཁུལ་དུ་གདོད་མའི་མི་རིགས་ཀྱི་རྩ་ཆེའི་གནས་རི་ཨུ་ལུ་རུ་ཞེས་པར་གནས་གཟིགས་སུ་ཆིབས་སྒྱུར་བསྐྱངས་སྐབས་ཁུལ་དེའི་གདོད་མའི་མི་རིགས་ཁག་གཅིག་དང་ལྷན་མཇལ་འཕྲད་ཀྱིས་གདོད་མའི་མི་རིགས་དང་འབྲེལ་བའི་བཀའ་སློབ་གཟབ་རྒྱས་སྩལ་བར་ཁོང་རང་ཉིད་གདོད་མའི་མི་རིགས་ཀྱི་ཚོགས་པའི་འགོ་ཁྲིད་ཅིག་ཡིན་པར་བརྟེན་སེམས་ཚོར་ཧ་ཅང་ཤུགས་ཆེ་བྱུང་སྐོར་སོགས་གསུང་བཤད་དང་། གདོད་མའི་མི་རིགས་ལོ་ན་ ༩༤ སོན་པ་ཞིག་གིས་ལྷས་མ་སླས་པའི་ཞབས་ལྷམ་གཅིག་དང་ཁེ་ན་ཌའི་གདོད་མའི་མི་རིགས་ཀྱི་མཚོན་རྟགས་གཟན་གོས་ (Shawl) གཅིག་འབུལ་ལམ་ཞུས་ཏེ་གདོད་མའི་མི་རིགས་ཀྱི་གོམས་སྲོལ་དུ་སྐུ་མགྲོན་ནང་དུ་ཕེབས་སྐབས་ཁོང་ལ་ཆེ་བསྟོད་ཞུ་ཆེད་གཟན་གོས་དེ་གཡོག་སྲོལ་ཡོད་སྐོར་སྙན་སེང་དང་སྦྲགས་ཕྱག་རྟགས་སུ་ཕུལ།
དེ་རྗེས་སྒྲུབ་བརྒྱུད་བསྟན་པའི་མངའ་བདག་དཔལ་རྒྱལ་བ་ཀརྨ་པ་མཆོག་གིས་གསུང་བཤད་གནང་དོན། ནམ་རྒྱུན་སྐུ་མདུན་དབུ་བཞུགས་སྐབས་ངོས་རང་སྐད་ཆ་ཤོད་རྒྱུར་འཚེར་ཏེ་སྐད་ཆ་ཁ་ནས་ཐོན་ཁག་པོ་བྱེད་ཀྱི་འདུག དེ་རིང་སྐུ་མདུན་གྱི་བྱིན་རླབས་ཞུས་ཏེ་བློ་ཁོག་ཕྲན་བུ་སྐྱེས་ནས་ཞུ་རྒྱུ་ཡིན། མ་གཞི་ཆོས་བརྒྱུད་ཁག་གི་དབུ་ཁྲིད་བླ་ཆེན་རྣམ་པ་དང་སྐུ་ཚབ་རྣམ་པས་བཀའ་སློབ་ཧ་ཅང་རྒྱས་པོ་ཕེབས་སོང་། དེར་བརྟེན་ངས་ད་དུང་མང་པོ་བཤད་ནས་བསྡད་ན་མི་མང་ཚོ་ཐུགས་ཉོབ་རྒྱུ་མ་གཏོགས་གང་ཡང་ཡོང་ས་མ་རེད། ༸གོང་ས་༸སྐྱབས་མགོན་ཆེན་པོ་མཆོག་གིས་དགུང་ལོ་ཆུང་ངུའི་དུས་ནས་བསྟན་པ་དང་འགྲོ་བའི་དོན་དུ་འགན་ཁུར་བཞེས་གནང་མཛད་པ་དང་། ལྷག་པར་དགུང་ལོ་བཅུ་དྲུག་ནས་བཟུང་སྟེ་བོད་ཀྱི་རྒྱལ་སྲིད་ཆོས་སྲིད་ཀྱི་འགན་ཁུར་ཆ་ཚང་མཛད་ཐོག ཉིན་མཚན་དབྱེར་མེད་སྐུ་ངལ་ཧ་ཅང་ཆེན་པོ་ཞིག་བསྐྱོན་ཡོད་པ་དེ་ང་ཚོ་ཚང་མས་མཁྱེན་གསལ་རེད། སྤྱིར་རྒྱལ་སྲིད་ཆོས་སྲིད་ཀྱི་འགན་བཞེས་བཤད་སྐབས་ལ་མཚན་རྫིག་པོ་ཞིག་ཡོད་རེད་དེ། སྐབས་དེ་དུས་བོད་ཀྱི་གནས་སྟངས་དེ་ཧ་ཅང་ཛ་དྲག་ཞིག་དང་། མགོན་པོ་གང་ཉིད་སྐུ་ལས་ཧ་ཅང་ཁག་པོ་ཞིག་ཆགས་བསྡད་པའི་གནས་སྐབས་དེར། ༸རྒྱལ་བ་རིན་པོ་ཆེ་མཆོག་གིས་དགུང་ལོ་གཞོན་གཞོན་དེ་འདྲ་ཞིག་གི་ཐོག་ནས་ཐུགས་འགན་དེ་འདྲ་ཞིག་བཞེས་དགོས་པ་ཆགས་པ་རེད། སྐབས་དེ་དུས་ཐུགས་འཚབ་དང་སྐུ་ངལ་ག་ཚོད་ཅིག་ཡོད་པ་དེ་ང་ཚོ་སྤྱིར་བཏང་གི་མི་ཚོས་བཤད་ཐུབ་རྒྱུར་དཀའ་ལས་ཁག་པོ་རེད། དེ་ཡང་བོད་ལ་སྔར་ལོ་རྒྱུས་ཐོག་བྱུང་མྱོང་མེད་པའི་འགྱུར་ལྡོག་ཆེན་པོ་ཞིག་བྱུང་ནས། བོད་མི་ཚང་མ་གཞིས་བྱེས་གཉིས་སུ་གྱར།
ལྷག་པར་༸སྐུ་མདུན་མཆོག་བོད་དུ་བཞུགས་མ་ཐུབ་པར་བཙན་བྱོལ་དུ་ཕེབས་དགོས་པའི་གནས་སྟངས་ཆགས་པ་རེད། གང་ལྟར་སྐུ་ངལ་ཆེན་པོ་ཞིག་གི་འོག་ད་ལྟའི་བར་དུ་སྐུ་ངལ་འཛེམས་མེད་ཀྱི་ཐོག་ནས་ཕྱག་ལས་མཛད་པ་ཡིན་དུས། ཐུགས་རྗེ་ཆེ་ཞེས་ཞུས་པ་ཙམ་གྱིས་མཚོན་ཐུབ་རྒྱུ་ཞིག་གང་ཡང་མེད་པའི་བཟོ་འདྲ་བོ་ཞིག་རེད། ཡིན་ནའང་དེ་རིང་གི་གོ་སྐབས་འདི་དང་བསྟུན་ནས་ད་ལྟའི་བར་དུ་སྤྱིར་འཛམ་གླིང་དང་ཡང་སྒོས་བོད་གངས་ཅན་ལྗོངས་ཀྱི་བསྟན་པ་དང་འགྲོ་བའི་དོན་དུ། སྐུ་གསུང་ཐུགས་ཀྱི་ངལ་བ་ཁྱད་གསོད་མཛད་པ་དེ་ལ་སྙིང་ཐག་པ་ནས་བཀའ་དྲིན་ཆེ་ཐུགས་རྗེ་ཆེ་ཞུ་རྒྱུ་ཡིན། ༸སྐུ་མདུན་མཆོག་གི་སྐུ་གསང་ཐུགས་ཀྱི་མཛད་འཕྲིན་དང་སྐུ་ཆེ་བའི་ཡོན་ཏན་དེ་ཚོ་བཤད་དགོས་རྒྱུ་མེད་པ་གསལ་པོ་གསལ་རྐྱང་ཆགས་ཡོད་པ་ཡིན་ཙང་། ངས་མང་པོ་ཞིག་ཞུ་བསྡད་པ་ཡིན་ནའང་ཆོ་གང་ཡང་མཐོང་གི་མི་འདུག གལ་ཆེ་ཤོས་དེ་༸གོང་ས་མཆོག་དགུང་ལོ་བརྒྱད་ཅུར་ཕེབས་ཡོད་པ་དང་། སྐབས་འདིར་གྱ་སྟོན་འདི་འདྲ་ཞིག་གོ་སྒྲིག་གནང་ཐུབ་པ་དེ་ལ་མདོ་སྨད་གོ་སྒྲིག་ཚོགས་ཆུང་ལ་ཐུགས་རྗེ་ཆེ་ཞུ་རྒྱུ་ཡིན། ༸གོང་ས་མཆོག་ལ་མཆོད་པ་ཕུལ་རྒྱུ་ཡག་ཤོས་དེ་མགོན་པོ་གང་ཉིད་ཐུགས་དགྱེས་རྒྱུ་དེ་རེད། དེ་འདྲ་ཡིན་དུས་མགོན་པོ་མཆོག་གིས་གང་གསུངས་པའི་དགོངས་གཞི་དེ་ང་རང་ངོས་ནས་གང་ཐུབ་ཅི་ཐུབ་དང་། ནུས་པས་གང་ལྕོགས་ཀྱིས་དགོངས་བཞེད་གང་ཡོད་པ་དེ་འགྲུབ་ཐུབ་པ་དེ་འདྲ་ཞིག་བྱུང་པ་ཡིན་ན། ༸སྐུ་མདུན་ཐུགས་དགྱེས་རྒྱུའི་རྒྱུ་ཡག་པོ་ཡོང་གི་རེད་བསམ་གྱི་འདུག ང་རང་ངོས་ནས་ཡིན་ནའང་༸སྐུ་མདུན་ཐུགས་དགྱེས་རྒྱུ་མ་གཏོགས། ཐུགས་མི་དགྱེས་པའི་ལས་ཀ་ཕྲ་མོ་ཙམ་ཡང་མི་ཡོང་བའི་སྨོན་འདུན་ཞུ་གི་ཡོད། མ་འོངས་པར་༸གོང་ས་མཆོག་དགུང་གྲངས་དགུ་ཅུར་ཕེབས་སྐབས། སྐུའི་དགུ་སྟོན་བོད་གངས་ཅན་ལྗོངས་སུ་བརྩི་སྲུང་བྱ་ཐུབ་པའི་རེ་བ་དང་སྨོན་འདུན་ཞུ་གི་ཡོད་པ་མ་ཟད། ད་ལྟ་༸གོང་ས་མཆོག་ཉིད་དགུང་གྲངས་མཐོ་བོར་ཕེབས་ཡོད་ཙང་། སྐུ་གསུང་ཐུགས་གསུམ་ལ་འཕྲོད་བཞེས་མཛད་ནས་ཐུགས་ལྷོད་ལྷོད་མཛད་ནས་བཞུགས་རོགས་གནང་། ཞེས་སོགས་གསུང་བཤད་གནང་།
དེ་རྗེས་བཞུགས་སྒར་རྡ་རམ་ས་ལའི་མེག་ལོར་གྱི་ས་གནས་ཡུལ་མིའི་འགོ་ཁྲིད་མི་སྣ་ཁག་ཅིག་ལ་༧གོང་ས་མཆོག་གིས་མཇལ་ཁ་སྩལ་བ་དང་ལྷན་དུ་སྐུ་པར་སྒྲོན་རྗེས་བོད་གཞས་ཁག་དྲུག་ཙམ་གཟིགས་འབུལ་ཞུས་རྗེས་སྤྱི་ནོར་༸གོང་ས་༧རྒྱལ་བ་རིན་པོ་ཆེ་མཆོག་གིས་ཨ་རི་དང་ལྷོ་ཨ་རི། ཡུ་རོབ། ནིའུ་ཛི་ལེན་ཌི། ཐེ་ཝན། ཨོ་སི་ཊོ་ལི་ཡའི་གདོད་མའི་མི་རིགས་བཅས་ཀྱི་གནས་སྟངས་དང་དཀའ་ངལ། གོམས་གཤིས་སོགས་ཀྱི་སྐོར་བཀའ་སློབ་སྩལ་བ་དང་སྦྲགས་མུ་མཐུད་བཀའ་སློབ་ཕེབས་དོན། གདོད་མའི་མི་རིགས་ཚོ་ཐུག་སྐབས་ཁོང་ཚོར་སོ་སོའི་མི་རིགས་དང་གོམས་གཤིས་སྲུང་སྐྱོབ་བྱེད་པར་ཡི་གེ་དགོས་པ་རེད། ཁྱེད་ཚོར་ཡི་གེ་ཡོད་དམ་ཞེས་དྲིས་སྐབས་མང་ཆེ་བས་ཡི་གེ་མེད་ཅེས་བརྗོད་ཀྱི་འདུག གདོད་མའི་མི་རིགས་ཧ་ལམ་ཚང་མར་ཡི་གེ་མེད། གདོད་མའི་མི་རིགས་སོ་སོར་སྔ་མོ་ནས་ཡི་གེ་མེད་སྟབས་ཡི་གེ་གསར་པ་བཟོས་ན་ཡག་པོ་ཡོད་ཅེས་བརྗོད་ཀྱི་ཡོད། མིར་འདི་ལྟར་བརྗོད་སྐབས་སོ་སོར་སྤོབས་པ་སྐྱེ་གི་འདུག ང་ཚོ་བོད་པར་ལོ་སྟོང་ཕྲག་གོང་ནས་བོད་ཡིག་ཡོད། ཆོས་རྒྱལ་སྲོང་བཙན་གོང་ནས་བོད་ཡིག་ཡོད་རུང་མེད་རུང་གང་ལྟར་བོད་ཡིག་ཡོད། ཡི་གེ་དེའང་ཧ་ཅང་ཕྱུག་པོ་རེད། ལེགས་སྦྱར་གྱི་སྐད་དང་མཉམ་དུ་འགྲོ་ཐུབ་པའི་ཡི་གེ་ཞིག་ཆགས་ཡོད། དེ་དང་པོ་ནས་བོད་པར་ཡོད་པའི་སྐད་ཆ་ཞིག་མ་རེད། ལེགས་སྦྱར་གྱི་གཞུང་དེ་དག་བོད་ཡིག་ལ་བསྒྱུར་ཏེ་མིང་ཚིག་གསར་པ་དེ་འདྲ་བཟོས་པ་ཞིག་ཡིན། དེ་ནས་རིམ་པས་ལེགས་སྦྱར་གྱི་མིང་ཚིག་གི་བརྗོད་བྱ་ཏག་ཏག་ཅིག་བོད་ཡིག་ཐོག་བསླབ་ཐུབ་པ་ཆགས་ཡོད། སོ་སོའི་མི་རིགས་འདི་ལྟ་བུ་ཞིག་ཡོད། གཞི་ནས་དངོས་གནས་མེས་པོ་ཚོ་ཧ་ཅང་བཀའ་དྲིན་ཆེན་པོ་རེད་བསམས་པ་དྲན་གྱི་འདུག དེ་བཞིན་རྣམ་དཔྱོད་ཀྱི་རྩལ་དེ་ཧ་ཅང་ཡག་པོ་འདུག སོ་སོ་སྤོབས་པ་སྐྱེ་བ་ཞིག་འདུག ཅེས་དང་། དེ་ནས་གདོད་མའི་མི་རིགས་ཚོའི་ཡ་ང་བའི་གནས་སྟངས་སྐོར་བཀའ་སྩལ་བ་དང་འབྲེལ་ཁོང་ཚོར་ཤ་ཚ་དང་སེམས་ཁུར་མཛད་བཞིན་ཡོད་པ་དང་། བོད་རིགས་ཚོས་གོ་སྐབས་ནམ་བྱུང་ལ་ཁོང་ཚོར་རོགས་པ་བྱེད་དགོས་ཞེས་སོགས་ཀྱི་བཀའ་གནང་སྩལ་རྗེས་ཁེ་ན་ཌ་ནས་ཕེབས་པའི་གདོད་མའི་མི་རིགས་ཀྱི་འགོ་ཁྲིད་ཨི་ཌི་ཇོན་མཆོག་ལ་ཐུགས་རྗེ་ཆེ་ཞུས།
དེ་ནས་སླར་ཡང་། ང་ཚོ་འཛམ་གླིང་འདིའི་སྟེང་གི་མི་དུང་ཕྱུར་བདུན་ཅུ་ཡོད་པ་ཚང་མ་མི་གཅིག་པ་རེད། ང་རང་ཚོ་མི་སྒེར་པ་སོ་སོའི་བདེ་སྡུག་དེ་འཛམ་གླིང་སྤྱི་དང་འབྲེལ་བ་ཡོད། ད་ལྟ་སྔ་མོ་དང་འདྲ་གི་མ་རེད། སྔ་མོ་ཡིན་ན་གླིང་ཆེན་སོ་སོའི་ནང་རྒྱལ་ཁབ་སོ་སོ་དང་ས་ཁུལ་སོ་སོས་རང་ཁ་རང་གསོ་བྱས་ནས་སྡོད་ཀྱི་ཡོད། གཅིག་གིས་གཅིག་ལ་བརྟེན་གྱི་མེད། དུས་རབས་ ༢༠ པའི་སྨད་ནས་དུས་རབས་ ༢༡ པའི་ནང་རང་བཞིན་གྱིས་ང་རང་ཚོའི་དཔལ་འབྱོར་དང་། ཤེས་ཡོན། རིག་རྩལ་སོགས་མང་པོ་ཞིག་གི་ཐོག་ནས་གཅིག་གྱུར་གྱི་རྣམ་པ་དེ་ཤུགས་ཆེན་པོ་ཆགས་ཡོད། དང་དུ་བླངས་ནས་བྱས་པ་ཞིག་མིན་ནའང་གཅིག་གྱུར་གྱི་ཚོར་བ་བསླེབས་ཀྱི་ཡོད། ང་ཚོ་བོད་པ་ཚོར་ཆ་བཞག་ནའང་འཛམ་གླིང་གི་མི་དུང་ཕྱུར་བདུན་ཅུའི་ཆ་ཤས་ཤིག་ཆགས་ཡོད། འཛམ་གླིང་འདིའི་ནང་མི་དུང་ཕྱུར་བདུན་ཅུ་དེ་དག་བདེ་སྐྱིད་ལྡན་པ་ཞིག་བྱུང་ན་ཚང་མར་ཁེ་བཟང་རག་གི་རེད། ང་ཚོ་དང་ཐད་ཀར་འབྲེལ་བ་ཡོད་པ་རྒྱ་ནག་ནང་དོན་དམ་གྱི་མིའི་སེམས་ནང་ཞི་བདེ་ཡོད་པ་ཞིག་བྱུང་ན། ང་ཚོ་བོད་པ་དང་ཤིན་ཅང་སོགས་ཚང་མར་ཕན་པར་མ་ཟད། རྒྱ་གར་ལ་ཡང་ཕན་གྱི་རེད། གང་ལྟར་འཛམ་གླིང་འདིའི་སྒང་འཁྲུག་པ་རྒྱག་བཞིན་པ་མང་པོ་གཅིག་ང་ཚོ་དང་ཁོ་ཚོ་ཞེས་པའི་ཚིག་འདིའི་འོག་ནས་རྙོག་དྲ་ཡོང་བཞིན་ཡོད། ང་ཚོ་གཅིག་པ་ཡིན་པའི་འདུ་ཤེས་འདི་ཧ་ཅང་གལ་ཆེན་པོ་ཡིན། གཅིག་པ་ཡིན་པའི་འདུ་ཤེས་བྱུང་ན་མི་གཞན་པ་དེའི་སྐད་ཡིག་དང་། ཚོས་གཞི་མི་འདྲ་བ། ཆོས་དད། རྒྱལ་ཁབ། དབུལ་ཕྱུག་གང་འདྲ་ཡིན་རུང་མི་གཅིག་པ་ཡིན་བསམ་པའི་འདུ་ཤེས་ཡོད་ན། དེར་ཐུབ་ཚོད་དང་མི་གསོད་ཀྱི་མ་རེད། ང་ཚོ་དང་ཁྱེད་ཚོ་ཞེས་པའི་བསམ་བློ་དེའི་ཐོག་ནས་མཐར་གཏུགས་ཡོང་དུས་ང་ཚོ་ཟེར་བའི་ཚིག་དེ་ཕར་བསྡུས་ནས་ང་ཞེས་པའི་ཐོག་ལ་འགྲོ་སྐབས་དབུལ་ཕྱུག་གི་ཁྱད་པར་དང་ཐུབ་ཚོད་གཏོང་རྒྱུ། མགོ་སྐོར་གཏོང་རྒྱུ། དབང་ཡོད་བཤད་རྒྱུ། གསོད་རེ་བྱེད་པ་ཚང་མ་མཐར་ཐུག་དེ་ (self centered attitude) རང་ཉིད་གཙོ་བཟུང་གི་བསམ་བློའི་འཁྱེར་སོ་དེས་རྙོག་དྲ་ཚང་མ་བཟོ་གི་ཡོད། འདི་ལྟ་བུའི་བསམ་བློ་དེ་ནོར་འཁྲུལ་ཡིན་པ་ངོ་སྤྲོད་བྱེད་རྒྱུ་དེ་ཆོས་དང་འབྲེལ་བ་གང་ཡང་མེད། ཆོས་དང་མ་འབྲེལ་བའི་ཐོག་ནས་ཚན་རིག་དང་མཐུན་པ་དང་མཐོང་ཆོས་ཀྱི་གནས་ཚུལ་གྱི་ཐོག་ནས་ངོ་སྤྲོད་བྱེད་རྒྱུ་ཡོད། དེར་བརྟེན་འཛམ་གླིང་འདིའི་ནང་མི་དུང་ཕྱུར་བདུན་ཅུ་ཡོད་པའི་ཁོངས་ནས་གདོད་མའི་མི་རིགས་ལ་དམིགས་བསལ་གྱི་དཀའ་ངལ་འཕྲད་བཞིན་པ་དེའི་ཐོག་ལ་བསམ་བློ་གཏོང་རྒྱུ་ཧ་ཅང་གལ་ཆེན་པོ་རེད་འདུག སྨོན་ལམ་གཅིག་ལས་མེད་ཀྱང་རྒྱག་རྒྱུ་དེ་ཧ་ཅང་གལ་ཆེན་པོ་རེད། སེམས་ཁུར་ཆེན་པོ་ཡོད་དེ་ཁོང་ཚོ་མཉམ་དུ་ཉིན་མ་གཅིག་སྡོད་དགོས་པ་བརྗོད་ན་སྡོད་ཐུབ་ཨེ་ཡོང་། ཁོང་ཚོ་ཧ་ཅང་སྐྱོ་པོ་འབུ་ཟས་ནས་སྡོད་ཀྱི་འདུག འདི་་དེ་རིང་འདིར་བཤད་འདོད་བྱུང་།
དེ་རིང་མདོ་སྨད་ཆོལ་ཁས་ངོས་རང་ལོ་བརྒྱད་ཅུ་ཟིན་པའི་དུས་ཆེན་གོ་སྒྲིག་བྱས་པ་རེད། ༸རྒྱལ་བ་རིན་པོ་ཆེ་བོད་སྤྱིའི་འགན་འཁྱེར་མཁན་ཞིག་ཆགས་ཡོད། ཆེ་ས་ནས་བཤད་ན་འཛམ་གླིང་ནང་མི་དུང་ཕྱུར་བདུན་ཅུའི་སྐོར་བསམ་བློ་གཏོང་མཁན་ཞིག་ཆགས་ཡོད། སྐྱེ་ས་བཤད་པ་ཡིན་ན། ང་ཨ་མདོའི་ས་ཁུལ་སྐུ་འབུམ་མཚོ་སྔོན་ས་ཁུལ་རྗེ་རིན་པོ་ཆེ་འཁྲུངས་སའི་འཁྲིས་སུ་སྐྱེས་པ་རེད། ཨ་མདོ་ཚོས་༸རྒྱལ་བ་རིན་པོ་ཆེ་ཨ་མདོ་ཡིན་བསམས་པའི་འདུ་ཤེས་གསལ་པོ་བཟུང་ནས་དེ་རིང་མདོ་སྨད་པ་ཚོས་དམིགས་བསལ་དུས་ཆེན་མཛད་སྒོ་གོ་སྒྲིག་བྱས་འདུག གོང་དུ་ལས་བསྡོམས་ནང་བཤད་པ་ནང་བཞིན་དངོས་གནས་ཁྱེད་རང་ཚོས་ལོ་ཁ་ཤས་རིང་བསམ་བློ་བཏང་། འཆར་གཞི་བཀོད། ཞལ་འདེབས་ཡིན་ནའང་མང་ཐག་ཆོད་བྱུང་འདུག དེ་ཚོ་ཁྱེད་རང་ཚོས་ཚགས་ཚུད་ཐག་ཆོད་བྱས་འདུག་པར་ཐུགས་རྗེ་ཆེ། དེ་རིང་དུས་དྲན་འདིའི་ཐོག་ལ་ང་ཚོའི་ཆོས་བརྒྱུད་ཁག་གི་དབུ་ཁྲིད་ཚོ་དུས་གཅིག་ལ་ཚང་འཛོམས་གནང་སྟེ། ཐུགས་འཁུར་བཞེས་ནས་བཀའ་སློབ་གནང་བ་དེ་དངོས་གནས་ཚང་མ་གཅིག་གྱུར་གྱི་ནུས་པ་དེ་གསལ་པོ་མཚོན་ཐུབ་པ་ཧ་ཅང་ཡག་པོ་བྱུང་སོང་བས་ཐུགས་རྗེ་ཆེ་ཞུ་རྒྱུ་ཡིན། ཞེས་བཀའ་སློབ་སྩལ་བ་དང་ཆབས་ཅིག་གསར་འགོད་པ་ཚོར་བཀའ་སྩལ་དོན།
ཁྱེད་རང་ཚོ་གསར་འགྱུར་བརྒྱུད་ལམ་ཁག་དེ་ཚོ་ཧ་ཅང་གལ་ཆེན་པོ་རེད། ཁྱེད་རང་ཚོས་མིའི་སྤྱི་སེམས་གོང་སྤེལ་གཏོང་རྒྱུ་དང་། གཞན་ཕན་གྱི་བློ་སྐྱེ་རྒྱུ་ལྟ་བུའི་བཟང་པོའི་ཕྱོགས་དེ་དག་སྤེལ་རྒྱུའི་འགན་ཡོད། གསར་འགྱུར་བརྒྱུད་ལམ་ཁག་གཅིག་གིས་སྡུག་པ་ཤ་སྟག་བསྒྲུགས་ནས་བཤད་བཞིན་འདུག དེ་ཡང་བཤད་དགོས་ཀྱི་རེད། འཛམ་གླིང་འདིར་རྙོག་དྲ་དེ་ལྟ་བུ་ཞིག་ཡོད་པ་ངེས་པར་དུ་འཛམ་གླིང་མི་མང་གིས་ཤེས་དགོས་ཀྱི་རེད། འོན་ཀྱང་དེ་རྐྱང་རྐྱང་བཤད་བསྡད་ན་གང་ཙམ་ཞིག་ནས་མིའི་བསམ་བློའི་ནང་མིའི་རིགས་ཟེར་བ་དེ་ཧ་ཅང་སྡུག་ཆགས་རེད་འདུག་བསམ་པ་དྲན་མཁན་ཡང་ཡོང་གི་འདུག ངོས་ཀྱིས་མི་མང་པོ་ཞིག་དང་ཐུག་གི་ཡོད། མིའི་གཤིས་ཀ་ནི་བསད་གཏུབ་བྱེད་མཁན་དང་སྡུག་ཆགས་བྱེད་རྒྱུ་ལྷན་སྐྱེས་སུ་ཡོད་པ་ལ་ངོས་འཛིན་བྱེད་མཁན་ཡང་མཐོང་རྒྱུ་འདུག མ་འོངས་པར་འགྲོ་བ་མིའི་རིགས་འདི་གང་འདྲ་ཞིག་ཆགས་ཀྱི་རེད་ཅེས་འདྲི་མཁན་མང་པོ་ཡོང་གི་འདུག དེ་འདྲ་རྩ་བ་ནས་མ་རེད། ང་ཚོ་ཐོག་མར་རྒྱ་གར་ལ་བསླེབས་སྐབས་འཛམ་གླིང་འདིར་མི་འབོར་དུང་ཕྱུར་དྲུག་ཅུ་རེད། འདས་པའི་ལོ་ངོ་བཅུ་ཕྲག་བཞི་ལྔའི་རིང་མི་དུང་ཕྱུར་བདུན་ཅུ་ཆགས་ཡོད། མི་ལ་གསོད་བྱ་རྒྱུའི་རང་གཤིས་ཡོད་པ་ཞིག་ཡིན་ན་མི་མང་དྲགས་པའི་སེམས་ཁྲལ་བྱེད་དགོས་དོན་མེད། སྐྱེས་ཀྱིན་སྐྱེས་ཀྱིན་གསོད་ཀྱིན་གསོད་ཀྱིན་བྱས་ན་འགྲིག་འགྲོ་གི་མ་རེད་དམ། དེ་མ་རེད། དངོས་གནས་བྱམས་བརྩེའི་ཐོག་ནས་མིའི་འཕྲོད་བསྟེན་ལ་ལྟ་རྟོག་བྱེད་རྒྱུ་དང་། བྱམས་བརྩེའི་ཐོག་ནས་ཕྲུ་གུ་ཆུང་ཆུང་ཚོ་གསོ་སྐྱོང་བྱེད་རྒྱུ། རྒད་པོ་དང་རྒད་མོ་ཚོ་ཉིན་གཅིག་ཡིན་ནའང་ཚེ་རིང་དུ་གནས་ཆེད་འཕྲོད་བསྟེན་བྱེད་རྒྱུ་སོགས་ཚང་མ་བྱམས་བརྩེའི་བྱ་བ་ཤ་སྟག་རེད།
གང་ལྟར་འཛམ་གླིང་སྤྱི་ཡོངས་ཀྱི་མིའི་ལྷན་སྐྱེས་འདི་ཨ་མའི་བརྩེ་བས་གསོ་སྐྱོང་འོག་ནས་འཚར་ལོངས་བྱེད་རྒྱུ་འདི་ལྷན་སྐྱེས་ཀྱི་གནས་སྟངས་ཆགས་ཡོད། དེར་བརྟེན་མིའི་ལྷན་སྐྱེས་ཀྱི་རང་བཞིན་དེ་ཚན་རིག་པ་ཚོས་དངོས་སུ་བརྟག་དཔྱད་བྱེད་དུས་མིའི་ལྷན་སྐྱེས་འདི་བྱམས་བརྩེ་ལྡན་པ་རེད་འདུག་ཅེས་བཤད་ཀྱི་འདུག ང་རང་ཚོའི་སངས་རྒྱས་པའི་གཞུང་ནས་བཤད་ནའང་མིའི་རིགས་ལ་ཁམས་བདེ་གཤེགས་སྙིང་པོ་ཞེས་པ་དེ་ཚང་མའི་རྒྱུད་ལ་ཡོད། དེའི་རྟགས་ནི་སྡུག་བསྔལ་མི་འདོད་པ་དང་བདེ་བ་འདོད་པ། བྱམས་བརྩེའི་རིགས་ཁམས་དེ་ལྟ་བུ་ཞིག་ཡོད་པའི་རྟགས་ཡིན། རྒྱུད་བླ་མའི་འགྲེལ་པ་དེའི་ནང་ཡོད། དེ་བཞིན་འཇིག་རྟེན་བཀོད་པ་པོ་འདོད་མཁན་ཡིན་ནའང་ང་ཚོ་ཚང་མ་འཇིག་རྟེན་བཀོད་པ་པོས་བཀོད་པ་རེད། འཇིག་རྟེན་བཀོད་པ་པོ་བཀོད་མཁན་དེ་བརྩེ་བའི་བདག་ཉིད་རེད། དེར་བརྟེན་དེས་བཀོད་པ་དེ་དག་ལ་བྱམས་བརྩེའི་ནུས་པ་ཞིག་མཚོན་བཞིན་ཡོད། ཆོས་ལུགས་ཚང་མས་འདི་ལྟར་ཤོད་བཞིན་ཡོད། བྱས་ཙང་། ལྷན་སྐྱེས་ཀྱི་མིའི་རང་བཞིན་དེ་བཟང་པོ་རེད་འདུག གང་ནས་འཐུས་ཤོར་ཕྱིན་པ་རེད་ཅེས་བརྗོད་ན། འཛམ་གླིང་འདིའི་སྟེང་ཡོད་བཞིན་པའི་ཤེས་ཡོན་སློབ་སྦྱོང་སྤྲོད་སྟངས་འདི་ཕྱི་དངོས་པོ་ཡར་རྒྱས་ཁོ་ནར་དམིགས་པ་ཞིག་མ་གཏོགས། འདས་པའི་ལོ་ངོ་ཉིས་བརྒྱ་སྐོར་ཞིག་ལ་གཞི་ནས་དེང་དུས་ཀྱི་ཤེས་ཡོན་དེ་ནུབ་ཕྱོགས་ནས་འགོ་ཚུགས་པ་རེད།
དེང་དུས་ཀྱི་ཤེས་ཡོན་འགོ་འཛུགས་དང་ཚན་རིག་གི་ཡར་རྒྱས་གཉིས་པོ་མཉམ་དུ་འགོ་ཚུགས་འདུག ཚན་རིག་གི་ཐོག་ད་ལྟ་ད་ལྟ་མིའི་དཀའ་ངལ་སེལ་རྒྱུ་དང་བདེ་དོན་སྒྲུབ་རྒྱུ་ཡོད་སྟབས་ཚན་རིག་ལ་རང་བཞིན་གྱི་ཡིད་ཆེས་བསླེབས་ཀྱི་རེད། དེར་བརྟེན་ཤེས་ཡོན་དེ་དངོས་པོ་ཡར་རྒྱས་ཁོ་ནར་དམིགས་པ་ཞིག་རེད་འདུག དེའི་རྐྱེན་གྱིས་ད་ལྟ་ཡོད་པའི་རིག་གསར་གྱི་ཤེས་ཡོན་དེ་ཕྱི་དངོས་པོ་ཡར་རྒྱས་ཁོ་ནར་དམིགས་པ་ཞིག་ཡིན་སྟབས་དེས་ལྡང་གི་མེད། དེང་སྐབས་ཚན་རིག་པ་དང་ཤེས་ཡོན་ཅན་མང་པོས་འདིའི་ཐོག་བསམ་བློ་གཏོང་དགོས་ཀྱི་འདུག་ཅེས་བཤད་བཞིན་ཡོད། གང་ལྟར་ང་ཚོས་ཤེས་ཡོན་སྤྲོད་སྟངས་དེ་དངོས་པོ་ཡར་རྒྱས་ཁོ་ནར་དམིགས་པ་ཞིག་ཆགས་ཡོད། བྱིས་པ་གཞོན་ནུའི་སྐབས་སུ་མས་བརྩེ་བ་བྱས་པ་དང་བྱིས་པ་ནང་ཚགས་ཡིན་ནའང་ཇི་ཙམ་གྱིས་བརྩེ་བའི་འཛུམ་མདངས་ལ་བརྟེན་པ་ཡིན་ན། མི་རིགས་ཀྱི་སྐད་ཆ་དང་ཆོས་དད། དབུལ་ཕྱུག་སོགས་ཀྱི་སྐད་ཆ་མེད། རྩེད་མོ་མཉམ་དུ་རྩེས་ཀྱིན་གྲོགས་བྱས་ཏེ་སྡོད་ཀྱི་རེད། འདི་མིའི་ལྷན་སྐྱེས་ཀྱི་གནས་བབ་རེད། དེ་ནས་རིམ་པས་འཚར་ལོངས་བྱུང་སྐབས་དེང་དུས་ཀྱི་ཤེས་ཡོན་སྤྲོད་རྒྱུའི་ནང་བསླེབས་སྐབས་དངོས་པོ་ཡར་རྒྱས་རྐྱང་རྐྱང་གི་ཐོག་འགྲོ་རྒྱུ་ཞིག་ཡོང་གི་ཡོད། སྐབས་དེར་ལྷན་སྐྱེས་ཀྱི་བྱམས་བརྩེའི་ས་བོན་ཡོད་པ་དེ་རིམ་པས་བག་ལ་ཞ་པ་ལྟ་བུས་བསམ་བློའི་ནང་རེ་དོགས་མང་པོ་ཡོང་བ་དེ་ཤུགས་ཆེ་རུང་ཕྱིན་པར་བརྟེན་ང་ཚོར་དཀའ་ངལ་འཕྲད་བཞིན་ཡོད།
ང་ཚོ་འཛམ་གླིང་འདིའི་ནང་གི་མི་དུང་ཕྱུར་བདུན་ཅུའི་ཆ་ཤས་ཤིག་རེད། འདོད་རུང་མ་འདོོད་རུང་གང་ལྟར་ང་ཚོས་སྤྱི་སེམས་ཤིག་འཁྱེར་དགོས་ཀྱི་ཡོད། དེ་འཁྱེར་དགོས་དོན་ནི་ང་ཚོའི་མ་འོངས་པ་དེ་འཛམ་གླིང་ལ་བརྟེན་ཡོད། འཛམ་གླིང་བདེ་སྐྱིད་ལྡན་པ་ཞིག་བྱུང་ན་ང་ཚོ་ཚང་མར་ཕན་ཐོགས་ཡོད། འཛམ་གླིང་འདི་ད་ལྟ་བཞིན་ཕྲག་དོག་དང་འགྲན་སེམས། གཡོ་རྒྱུ་སོགས་གྱི་ཐོག་ནས་ཕྱིན་ན་ང་ཚོར་གྱོང་རག་གི་རེད་མ་གཏོགས་སྒེར་སོ་སོས་མགོ་འཐོན་རྒྱུ་མེད། ཡང་ཧི་མཱ་ལ་ཡའི་རི་རྒྱུད་ཕྱོགས་ལ་རྩམ་པ་རྩམ་ཁུག་གཅིག་འཁྱེར་ཏེ་ཕྱིན་ནས་སུ་གཅིག་དང་འབྲེལ་བ་མ་བྱས་ན་ཁུངས་འཁྱོལ་གྱི་མ་རེད། ང་ཚོ་མི་སྒེར་སོ་སོའི་འཚོ་བ་དེ་འཛམ་གླིང་ལ་བརྟེན་དགོས་ཀྱི་ཡོད། དེར་བརྟེན་ང་ཚོ་རྟེན་སའི་འཛམ་གླིང་འདི་སྤྱི་པའི་དོན་དུ་ཕྲན་བུ་སེམས་ཁུར་བླང་དགོས་རྒྱུ་ཧ་ཅང་གལ་ཆེན་པོ་རེད། ཆོས་ཕྱོགས་ཀྱི་ཐོག་ནས་བྱང་ཆུབ་ཀྱི་སེམས་དང་ཐར་པ་དང་ཐམས་ཅད་མཁྱེན་པའི་གོ་འཕང་། ཕྱི་མ་དམྱལ་བ་སོགས་ཀྱི་སྐད་ཆ་བཤད་དགོས་ཀྱི་མེད། ཚེ་འདི་བདེ་སྐྱིད་ལྡན་པ་ཞིག་ཡོང་བ་བཟོ་རྒྱུ་ང་ཚོ་ཚང་མར་འགན་ཡོད། འདི་གཅིག་བརྗོད་འདོད་བྱུང་བཀྲ་ཤིས་བདེ་ལེགས། ཞེས་བཀའ་སྩལ། མཐར་མདོ་སྨད་དབུས་རྒྱུན་དྲུང་ཆེ་སྤྱི་འཐུས་རྒྱ་རིགས་ཐར་ལགས་ཀྱིས་ཐུགས་རྗེ་ཆེ་ཞུས་པ་དང་། ༧གོང་ས་མཆོག་དབུ་བཞུགས་ཀྱིས་མི་མང་མཉམ་ཉིན་གུང་གསོལ་ཚིགས་མཆོད་རྗེས་ཉིན་དེའི་ཐེག་ཆེན་ཆོས་གླིང་གཙུག་ལག་ཁང་གི་གྱ་སྟོན་མཛད་སྒོ་དགའ་སྤྲོའི་ངང་གྲོལ་བ་དང་། ཉིན་རྒྱབ་རྡ་སྟེང་བོད་ཁྱིམ་སློབ་གྲྭའི་ཚོགས་ཁང་དུ་ཆིབས་བསྒྱུར་བསྐྱངས་ཏེ་ཧི་མ་ཅལ་མངའ་སྡེའི་སྤྱི་ཁྱབ་བློན་ཆེན་གྱི་སྐྱེས་སྐར་དང་སྟབས་བསྟུན་ཁོང་གི་མི་ཚེའི་དངོས་བྱུང་ལོ་རྒྱུས་གློག་བརྙན་གཟིགས་འབུལ་ཞུས་པ་དང་། བཀའ་སློབ་སྩལ་རྗེས་ཕྱིར་ཕོ་བྲང་ཏུ་༧ཞབས་སོར་འཁོད་ཡོད་པ་རེད།


རྫ་ཚེ་རིང་བཀྲིས།
སངས་རྒྱས་ལ་ཕྱག་འཚལ་ལོ། །
༡༽ དོགས་གནས་རྩད་གཅོད་ཀྱི་གལ་གནད།
ལར་བརྡ་དང་ཐ་སྙད་མང་པོ་ཞིག་ནི་ཤེས་པས་མཁས་པར་མི་འགྲོ་རུ་ཆུག་ཀྱང་། མ་ཤེས་ན་སྐབས་དོན་གྱི་གནད་སྟོར་བར་འགྱུར་བ་མང་པོ་ཞིག་ཡོད་ལ། སྲོག་ཆགས་དང་སྐྱེ་དངོས་སོགས་ཀྱི་བརྡ་དོན་འཛོལ་བས་ཀྱང་སྐབས་དོན་མང་པོ་ཞིག་རྟོགས་རྒྱུར་འགོག་རྐྱེན་སྤྲོད་ཀྱི་ཡོད། སྔོན་གྱི་ས་སྐྱ་པཎ་ཆེན་དང་། མཁས་དབང་དགེ་ཆོས་སོགས་ཀྱིས་ཐ་སྙད་ཀྱི་འཇུག་པ་དང་འབྲེལ་བའི་དོགས་གནས་མང་པོ་ཞིག་ལ་གསལ་བཤད་ནན་ཆེར་གནང་བས་ཀྱང་དོན་གནད་འདི་གལ་ཆེན་ཡིན་པ་མཚོན་ཡོད། དེང་སང་ནི་སྔར་དང་མི་འདྲ་བར། རྒྱུ་ཆ་འཚོལ་སྡུད་དང་། དོགས་གནས་རྩད་གཅོད་ཀྱི་རྒྱུད་ལམ་མང་པོ་ཡོད་ལ། ཡུལ་དུས་ཀྱིས་བསྐལ་ནས་ངོས་འཛིན་ཚད་ལྡན་མ་བྱུང་བའམ། མ་དག་རྒྱུན་འབྱམས་སུ་ལུས་པའི་དོན་དག་མང་པོ་ཞིག་གི་ཁུངས་ལུངས་བདེ་བླག་ཏུ་འཚོལ་ཐུབ་པའི་ཡུལ་དུས་ཀྱི་མཐུན་རྐྱེན་སྔ་ན་མེད་པ་ཞིག་ཡོད་པ་འདི་དག་ཞིབ་འཇུག་གི་ཁྱབ་ཁོངས་སུ་བེད་སྤྱོད་ཡག་པོ་གཏོང་དགོས་པ་འདི་སྣང་ཆུང་མི་རུང་བ་ཞིག་ཡིན།
༢ ༽ རྩོམ་ཡིག་འདི་འབྲི་བའི་ལྷན་ཅིག་བྱེད་རྐྱེན།
དེ་ཡང་འདིར་གང་གླེང་བར་འདོད་པ་ནི། ཉེ་བའི་ཆར་མཁས་པའི་དབང་པོ་རྨེ་སྤྲུལ་བསྟན་འཛིན་རྒྱ་མཚོ་མཆོག་གིས་རི་དྭགས་ཀྲིཥྞ་ས་རའི་སྐོར་ལ་གསེད་དཀྲོལ་ཞིབ་ཚགས་གནང་བའི་རྩོམ་ཡིག་《རི་དྭགས་ཀྲིཥྞ་ས་རའམ་ཁྲི་སྙན་ས་ལེའི་སྐོར་གྱི་གླེང་མོལ་ཉུང་ངུ་》ཞེས་པ་ཞིག་ཞིབ་ཏུ་མཇལ་རྒྱུའི་གོ་སྐབས་བྱུང་ལ། རྩོམ་ཡིག་དེར་ཁུངས་དང་རྒྱུ་མཚན་མང་པོ་ཞིག་དང་། ལོ་རྒྱུས་ཞིབ་འཇུག་གི་རིན་ཐང་ཆེན་པོ་ཡོད་པའི་དཔེ་རིས་མང་པོ་ཞིག་དངོས་སུ་སྟོན་གནང་མཛད་དེ་རི་དྭགས་དེ་ཡང་སྙིང་གང་ལ་ངོས་འཛིན་འོས་པ་དང་། དེ་དང་རི་དྭགས་ཆོས་མཉན་ཆོས་འཁོར་གྱི་རི་དྭགས་གཅིག་ཡིན་ཚུལ་སོགས་ཞིབ་ཏུ་གསུངས་འདུག ། ངས་རྩོམ་ཡིག་འདི་འཕྲལ་མར་བྲིས་པའི་ཉེ་བའི་རྒྱུ་རྐྱེན་ཀྱང་ཁོང་གི་རྩོམ་ཡིག་དེའི་ངོས་འཛིན་ལ་མོས་མཐུན་རྒྱབ་སྐྱོར་གྱི་ཚུལ་དུའམ། ཁ་སྣོན་གསལ་བཤད་ཀྱི་ཚུལ་དུ་ཡིན་ཞེས་བརྗོད་ནའང་ཆོག །
༣ ༽ རྩོམ་ཡིག་འདི་འབྲི་བའི་ཉེར་ལེན་གྱི་རྒྱུ་གཞན།
འོན་ཀྱང་། དོགས་གནས་འདི་དང་འབྲེལ་བའི་རྩོམ་ཡིག་ཅིག་འབྲི་རྒྱུའི་བསམ་བློ་ནི་སྔར་ནས་ཡོད་དེ། རི་དྭགས་འདིའི་ངོས་འཛིན་གྱི་ཐད་ལ་ལོ་གཉིས་ཀྱི་གོང་ནས་རང་ཉིད་ཀྱིས་དངོས་སུ་བསམ་བློ་བཏང་ནས་ཞིབ་འཇུག་ཀྱང་གང་འཚམས་ཤིག་བྱས་ཟིན་པ་ཡིན། དེ་ཡང་ཐོག་མར་ཉིས་སྟོང་ཉེར་གཅིག་གི་ལོའི་མཇུག་གི་ཉིན་ཞིག་ངས་《གསར་བྱུང་རྒྱུན་སྐོར་མིང་མཛོད་》དུ་འཁོད་པའི་རི་དྭགས་ ཀྲིཥྞ་ས་ར་སྐད་དོད་ཀྱི་རྒྱ་དབྱིན་མིང་ཚིག་(ད་ལྟ་བསྒྱུར་བཅོས་གནང་ཟིན་མིན་མ་འཚལ)ལ་བལྟས་ཤིང་། མིང་ཚིག་དེ་ཉིད་གཞིར་བཞག་གིས་གཤེར་འཚོལ་བྱས་པའི་གྲུབ་དོན་བཅས་དྲ་རྒྱབ་ཏུ་བཞག་ཅིང་། ཁོང་རྣམ་པས་ངོས་འཛིན་གནང་བ་དེ་ཉིད་ཁུངས་དག་ཡིན་ཤག་བྱས་པ་ཡིན། སྐབས་དེར་དགེ་མང་མཁན་སྤྲུལ་སངས་རྒྱས་དོན་འགྲུབ་མཆོག་གིས་དེའི་སྐོར་གུས་པར་བཀའ་འདྲི་གནང་བྱུང་བས། མིང་མཛོད་དུ་དཔེ་རིས་གང་བཀོད་པ་དེ་ཉིད་ཁོང་ལ་ཕུལ་བར་མ་ཟད། པོ་བསྟོད་ཀྱི། རི་དྭགས་པགས་པས་ནུ་མ་གཡོན་མ་བཀབ་པའོ། །ཞེས་པའི་སྐབས་ཀྱི་རི་དྭགས་དེའང་རི་དྭགས་འདི་རང་ལ་ངོས་འཛིན་དགོས་ཚུལ་གྱི་དཔྱད་གཞིའི་ཡིག་ཆ་འགའ་རེ་ཡང་ཕུལ་བ་ཡིན། ད་དུང་ཡང་ང་ལ་རི་དྭགས་དེའི་ངོས་འཛིན་གྱི་ཐད་ལ་དོགས་པ་ཞུགས་མེད། འོན་ཀྱང་། ཁོང་གིས་ཡང་བསྐྱར་གལ་འགངས་ཆེ་བའི་དཔང་རྟགས་གཞན་ཞིག་དང་བཅས་ཏེ་དོགས་འདྲི་གནང་ནས་འདིའི་ཐད་རྩད་གཅོད་ཞིབ་འཇུག་ཅིག་གནང་རོགས་ཞེས་གསུངས་བྱུང་བས་གཞི་ནས་དོགས་པ་སྐྱེ་མགོ་ཚུགས།
༤༽ ཞིབ་འཇུག་རྒྱུས་ལོན་གྱི་གྲུབ་དོན།
དེ་ནས་ངས་ཀྱང་རྒྱ་ཡིག་དང་དབྱིན་ཡིག་གི་མིང་ཚིག་གཞིར་བཟུང་གིས་འབྲེལ་ཡོད་རྒྱུ་ཆ་བཙལ་འཚོལ་དང་། ཁྱད་པར་དུ་ད་ལྟའི་རྒྱ་གར་གྱི་སྐད་ལ་བྱང་ཆ་ཆེ་བའི་གྲོགས་པོ་མཁས་པ་འགའ་ཞིག་ལ་རྒྱ་གར་གྱི་སྐད་རང་གི་ཐོག་ནས་གང་འདྲ་ངོས་འཛིན་བྱ་བཞིན་ཡོད་པ་སོགས་ལ་རྒྱུས་ལོན་ཅུང་ཙམ་བྱས་པའི་སྤྱི་ཡོངས་ཀྱི་གྲུབ་དོན་དེ་ཡང་མཁན་སྤྲུལ་སངས་རྒྱས་དོན་འགྲུབ་ཀྱིས་མཁོ་སྤྲོད་གནང་བའི་རི་དྭགས་ཀྲིཥྞ་ས་རའི་ངོས་འཛིན་གྱི་དཔང་རྟགས་དག་དང་ཡང་ཡོངས་སུ་གཅིག་གྱུར་བྱུང་སོང་བས། ངས་ཁོང་ལ་རྩ་བའི་ཆ་ནས་ང་རང་ཉིད་ཀྱིས་རྒྱུས་ལོན་བྱས་པའི་གྲུབ་དོན་དེས་ཁྱེད་ཀྱིས་གནང་བའི་དཔང་རྟགས་དེར་བདེན་དཔང་བྱེད་ངེས་ཡིན་པར་ངེས་པ་བསྐྱེད་ཐུབ་པ་ཞིག་བྱུང་མོད། ཞིབ་ཕྲ་རྩོམ་ཡིག་ཏུ་འགོད་འཆར་ཡོད་ཅེས་ཞུས་པ་ཡིན།
ད་དུང་བོད་ནང་གི་འདུལ་བའི་རྣམ་བཞག་དང་ཕྱག་ལེན་ལ་མཁས་པར་གྲགས་པའི་གནས་བརྟན་ཞིག་ལའང་། འདུལ་བའི་ནང་དུ་དགེ་འདུན་པའི་ལས་རྟགས་སུ་འབྱུང་བའི་རི་དྭགས་ཆོས་འཁོར་གྱི་རི་དྭགས་དེ་གང་ལ་ངོས་འཛིན་དགོས་པའི་སྐོར་ལ་ངོས་འཛིན་གང་ཡོད་བཀའ་འདྲི་ཞུས་མོད། ཁོང་གིས་ཀྱང་ད་བར་དེའི་ཐད་བསམ་བློ་མ་འཁོར་གསུངས་པས། སྤྱིར་ནང་པ་དང་དགོས་འདུལ་བའི་སྐབས་ཀྱི་དགེ་འདུན་པའི་མཚོན་རྟགས་སུ་གྱུར་པའི་རི་མོ་གལ་ཆེན་དེ་ལྟ་བུ་ཞིག་གི་ནང་དོན་གང་ཡིན་ལའང་བསམ་བློ་མ་འཁོར་བ་དེས་ང་ལ་ང་ཚོའི་སློབ་གཉེར་བ་ཚོས་དཔེ་ཆེའི་ནང་དོན་དངོས་ལས་འབྲེལ་ཡོད་ཀྱི་ཁྱབ་ཁོངས་མང་པོ་ཞིག་སྣང་མེད་དུ་ལྷག་ཡོད་པ་དང་། དེ་ཡང་དེང་སང་གི་ཞིབ་འཇུག་གི་ངོས་ནས་ཞུས་ན་སྟོང་ཆ་གཞན་ཞིག་ཏུ་གྱུར་ཡོད་པའི་ནམ་རྒྱུན་གྱི་བསམ་ཚུལ་ཞིག་ལའང་དྲན་གསོ་བྱས་བྱུང་།
གང་ལྟར་ཇོ་ནང་ཀུན་མཁྱེན་སྒྲོལ་བའི་མགོན་པོ་སོགས་ཀྱི་གསུང་དུ་མ་ཞིག་ཞིབ་ཏུ་མཇལ་ནས་ཕན་ཚུན་བསྡུར་བས་ནམ་རྒྱུན་གཞལ་ཡས་ཁང་གི་བཀོད་པའི་ཆ་ཤས་རི་དྭགས་ཆོས་ཉན་ཆོས་འཁོར་དེའང་རི་དྭགས་འདི་ཡིན་ཚུལ་གྱི་གསུང་ཁ་གསལ་ཅན་མཇལ་བ་སོགས་ཀྱིས་གཞི་རྩའི་དྲིས་ལན་གསལ་པོ་རྙེད་མོད། ལས་བྲེལ་བའི་དབང་གིས་དཔྱད་འབྲས་ཕྱོགས་སྡོམ་གྱི་རྩོམ་ཡིག་དེ་དངོས་སུ་བྲིས་མ་ཟིན་པར་ད་བར་ལུས།
༥༽ ཆུ་ལ་ཆུ་བཞག་ཏུ་བབས་པ།
ཉེ་ལམ་སྤྲུལ་སྐུ་བསྟན་འཛིན་རྒྱ་མཚོ་མཆོག་གི་རྩོམ་ཡིག་འདི་མཇལ་བས། ཁོང་གི་གསུང་དེ་ནི་ཞིབ་ཅིང་རྒྱས་པ། གནད་དུ་ཐིངས་པ། མདོ་བསྟན་བཅོས་ཀྱི་གཞུང་། གནའ་རྫས་དང་འབྲེལ་བའི་དཔང་རྟགས་སོགས་ཀྱི་ལམ་ནས་གང་གསུང་དགོས་པ་དག་ཡོངས་སུ་གསུངས་ཟིན་པ་ལྟར་འདུག་ལ། རི་དགས་ཆོས་འཁོར་གཅིག་པུའི་ཐད་དུའང་བོད་ཀྱི་བྲིས་ཆ་རྙིང་ཤོས་མངའ་རིས་གུ་གེའི་ཁུལ་གྱི་དུང་དཀར་ཕུག་པའི་ལྡེབས་རིས་ཤིན་ཏུ་ཡིད་འཕྲོག་པ་ཞིག་དངོས་སུ་དཔེ་མཚོན་དུ་བཀོད་འདུག་པ་དང་། དེ་བཞིན་ཁྲི་སྙན་ལ་གཞོན་པའི་ཧིན་དྷུའི་ཆོས་ལུགས་ཀྱི་རླུང་ལྷ་སོགས་སྔར་རང་གིས་མཐོང་མྱོང་བ་འགའ་ཞིག་ཀྱང་འདུག །མ་ཟད་དེ་དང་དེར་བཀོད་པའི་རི་མོ་ཡོངས་རྫོགས་མཁན་སྤྲུལ་སངས་རྒྱས་དོན་གྲུབ་ཀྱིས་སྔར་ཕྲན་ལ་བསྟན་གནང་བའི་རི་དྭགས་དེའི་དཔེ་མཚོན་དག་དང་ཡང་ཆུ་ལ་ཆུ་བཞག་ཁོ་ནར་འདུག་པས། གསལ་བཤད་མང་པོའི་ངལ་བ་མི་དགོས་པར་བྱས་པ་ཡིན་ནོ། །
༦༽ དཔང་རྟགས་ཤིག་གི་བྱུང་བ།
དེ་རིང་འདིར་གླེང་རྒྱུ་དངོས་ནི། མཁན་སྤྲུལ་སངས་རྒྱས་དོན་གྲུབ་ཀྱིས་གུས་པར་བཤད་པའི་རི་དྭགས་དེའི་ངོས་འཛིན་དང་འབྲེལ་བའི་དངོས་བྱུང་གི་གཏམ་རྒྱུད་ཅིག་ཡིན། གཏམ་རྒྱུད་འདི་ནི་གཙོ་བོ་རི་དྭགས་ཀྲིཥྞ་ས་རའི་རྭ་དུང་ཞིག་གི་སྐོར་ནས་ཡིན་ན་ཡང་། རི་དྭགས་ ཀྲིཥྞ་ས་རའི་ཐུན་མོང་མིན་པའི་རའི་དབྱིབས་རྣམ་འདི་ནི་རི་དྭགས་འདི་ཉིད་འཁྲུལ་མེད་དུ་ངོས་ཟིན་པ་ཞིག་ཡོང་རྒྱུར་གལ་འགང་ཆེ་བའི་གཏན་ཚིགས་སུ་གྱུར་ཡོད།
༧༽ དཔལ་སྤྲུལ་གྱི་ཀྲིཥྞ་ས་རའི་རྭ་དུང་།
དེ་ཡང་མཁན་སྤྲུལ་སངས་རྒྱས་དོན་གྲུབ་མཆོག་གིས་གུས་པར་གསུངས་དོན། “ང་ཆུང་ཆུང་སྐབས་སུ་ཐེངས་མང་པོ་མཇལ་མྱོང་བའི་དགེ་མང་མཁན་ཆེན་རིག་འཛིན་དབང་རྒྱལ་ལམ་མཁན་པོ་དབང་སྡིས་ཚང་གི་རྟེན་སྒམ་དུ་དཔལ་སྤྲུལ་རིན་པོ་ཆེའི་ཆོས་དུང་ཡིན་པར་གསུངས་པའི་རི་དྭགས་ཀྲི་ཎའི་རྭ་དུང་ཞིག་འདུག ། མཁན་པོ་དབང་སྡིས་ཚང་གིས་ཀྱང་། མ་ཎི་འཚོགས་ས་སོགས་སུ་རྭ་དུང་དེ་འབུད་ཀྱི་ཡོད་པ་རེད། དེ་ཡང་ངས་དངོས་སུ་མཇལ་མྱོང་ཡོད། མ་ཟད་ཁོང་གིས། ༼ འདི་རྫ་དཔལ་སྤྲུལ་གྱི་ཆོས་དུང་རེད། རི་དྭགས་ ཀྲིཥྞ་ས་ར་རི་དྭགས་ཤིན་ཏུ་སྙིང་རྗེ་ཅན་ཞིག་ཡིན་པས་རྩྭ་ཟ་སྐབས་ཀྱང་ཐོག་མར་སྣ་ནས་རླུང་བུས་ཏེ་རྩྭའི་ཐོག་ཏུ་ཡོད་པའི་འབུ་སོགས་དཀྲོགས་ནས་རྩྭ་ཁམ་བུ་ཁམ་བུ་བྱས་ནས་ཟ་བ་ཞིག་ཡིན་ནི་རེད་གསུངས་ནས་དུང་དེ་འབུད་གནང་གི་རེད། ༽ ཅེས་གསུངས་ཀྱིན་ཡོད། ཡིན་ན་ཡང་། རྭ་དུང་དེ་རྗེས་མ་ཨོ་རྒྱན་བསྟན་འཛིན་ནོར་བུའི་གདུང་རྟེན་སྐུ་འདྲའི་གཟུངས་གཞུག་ཏུ་ཕུལ་བ་རེད། རྭ་དེ་ནི་ཅུང་ཟད་རིང་ལ་སྒྲིམ་མ་ཞིག་རེད།” ཅེས་དང་།
༨ ༽ མཁན་པོ་པདྨ་དབང་རྒྱལ་གྱི་ཕྱག་ཏུ་བྱུང་བའི་རྭ་དུང་།
ཡང་ཁོང་གིས། “གུས་པར་མཚོན་གཞན་ཡོན་ཏན་ཆེན་པོ་གང་ཡང་མེད་ན་ཡང་། ལས་འཕྲོ་དང་བསོད་ནམས་ཀྱི་དབང་གིས་བླ་མ་བཀའ་དྲིན་ཅན་ཁྱབ་བདག་དགེ་མང་པ་མཁན་པོ་པདྨ་དབང་རྒྱལ་གྱི་མདུན་དུ་ཡུན་རིང་འདུག་རྒྱུའི་གོ་སྐབས་བྱུང་ཡོད་པ་རེད། དུས་ཕྱིས་ཤིག་ལ་བླ་མ་བཀའ་དྲིན་ཅན་གྱིས་ལྷ་ས་ནས་རི་དྭགས་ ཀྲིཥྞ་ས་རའི་རྭ་ཆ་མ་ཞིག་ཉོས་གནང་འདུག །དེ་ཡང་དངུལ་ཤན་མ་ཞིག་རེད། དེ་བཞིན་མཁན་པོ་དོན་ཉི་ཚང་སོགས་ཀྱི་ཕྱག་ཏུ་བརྒྱུད་པའི་རི་དྭགས་ཀྲི་ཎའི་རྭ་དེ་འདྲ་འདུག་ལ། དེ་དག་ཀྱང་སྒྲིམ་མ་དེ་འདྲ་ཞིག་རེད། མ་ཟད་དཔལ་སྤྲུལ་ཚང་གི་རྭ་དུང་དང་གཅིག་པ་གཅིག་རྐྱང་རེད། ང་ལ་ཕྱི་རྒྱལ་ཞིག་ནས་རྭ་དེ་འདྲ་ཞིག་ལག་ཏུ་འབྱོར་བྱུང་། དེའང་གོང་གི་དེ་དང་གཅིག་པ་གཅིག་རྐྱང་རེད། ” ཅེས་གསུངས་ཏེ། བཀའ་མོལ་འདི་ནི་སྤྱི་ལོ་༢༠༢༡ ཟླ་ ༧ ཚེས་༨ གླེང་མོལ་བྱུང་བ་ཞིག་ཡིན།
ད་དུང་ཁ་སང་སྟེ། སྤྱི་ལོ་ ༢༠༢༣ ཟླ་ ༢ ཚེས་༢༨ དགུང་མོ་ཡང་བསྐྱར་ཁོང་གིས་གུས་པའི་རྩོམ་ཡིག་འདིའི་ནང་གི་མཁན་རིན་པོ་ཆེ་རིག་འཛིན་དབང་རྒྱལ་གྱི་གཅེས་མིང་གི་མཚན་འབོད་སྟངས་ལ་འབྲི་ནོར་ཤོར་འདུག་པར་ནོར་བཅོས་དང་འབྲེལ། སྲིད་ན་དཀོན་པའི་དཔལ་སྤྲུལ་རིན་པོ་ཆེའི་རྭ་དུང་གི་སྐུ་པར་དངོས་ཤིག་དང་། མཁན་ཆེན་པདྨ་དབང་རྒྱལ་གྱིས་ཁོང་ཉིད་ཀྱིས་ར་དུང་ཕྱག་ཏུ་བསྣམས་པའི་སྐུ་པར་རྩ་ཆེན་གཉིས་མཁོ་སྤྲོད་གནང་བ་དང་། ད་དུང་ཁོང་གིས། གསལ་བཤད་ཀྱི་ཚུལ་དུ། དཔལ་སྤྲུལ་རིན་པོ་ཆེའི་ཆོས་དུང་དེ་ཉིད་སྡེ་དགེའི་བཙུན་མོ་ཞིག་གིས་ཕུལ་བ་ཡིན་ཚུལ་མཁན་ཆེན་དབང་སྡིས་དང་མཁན་ཆེན་པདྨ་དབང་རྒྱལ་སོགས་ཀྱི་ཞལ་རྒྱུན་ཡིན་གསུངས།
༩ ༽ ལོ་རྒྱུས་འདི་ཡི་གེར་བཀོད་པའི་དགོས་པ།
ལོ་རྒྱུས་འདི་ནི་རྫ་དཔལ་སྤྲུལ་རིན་པོ་ཆེ་ཨོ་རྒྱན་འཇིགས་མེད་ཆོས་ཀྱི་དབང་པོ་དང་དངོས་སུ་འབྲེལ་བ་ཞིག་ཡིན་པས་ཀྱང་། ཡིག་ཐོག་ཏུ་འཇུག་རྒྱུ་ནི་གནད་འགག་ཅིག་ཏུ་གྱུར་ཡོད་ལ། དགེ་མང་མཁན་པོ་རྣམ་པ་ནི་དཔལ་སྤྲུལ་རིན་པོ་ཆེ་དང་ཉེ་ཤོས་དང་ཆ་རྒྱུས་ཆེ་ཤོས་ཀྱི་སློབ་མ་དང་ཡང་སློབ་ཡིན་པ་དང་། མཁན་པོ་རིག་འཛིན་དབང་རྒྱལ་ནི་ཤིན་ཏུ་ཡིད་རྟོན་རུང་བའི་དགེ་བའི་བཤེས་གཉེན་བསམ་གྱིས་མི་ཁྱབ་པ་ཞིག་ཡིན་པས་ཀྱང་བཀའ་མོལ་དེ་ནི་ཅིས་ཀྱང་ཡིད་རྟོན་རུང་བ་ཞིག་ཡིན་པའི་ངོས་འཛིན་ཞུ་བཞིན་ཡོད།
རྨེ་སྤྲུལ་རིན་པོ་ཆེས་ཀྱང་། འཕགས་ཡུལ་གྱི་ཛོ་ཀི་དག་གིས་སྤྱོད་བཞིན་པའི་ཁྲི་སྙན་ས་ལེའི་རྭ་དུང་དང་། གུང་ཐང་བསྟན་པའི་སྒྲོན་མེ་དང་ཞབས་དཀར་ཚོགས་དྲུག་རང་གྲོལ་སོགས་ཀྱི་རྣམ་ཐར་དྲངས་ནས་འཕགས་བོད་གཉིས་ཆར་དུ་ཁྲི་སྙན་ས་ལེའི་རྭ་དུང་བཟོ་བའི་སྲོལ་ཡོད་ཚུལ་བཅས་ཞིབ་ཙམ་བཀོད་ཡོད་ན་ཡང་། དཔལ་སྤྲུལ་རིན་པོ་ཆེའི་རྭ་དུང་འདིའི་སྐོར་ཕལ་ཆེར་ད་སྔོན་མཁྱེན་རྟོགས་བྱུང་མེད་པ་ལྟར་འདུག་པས་ཀྱང་ལྷན་ཐབས་ཀྱི་ཁ་སྐོང་ལྟ་བུ་ཞིག་ཏུ་འགྱུར་ངེས་སྙམ་ནས་ཡི་གེར་བཀོད་པ་ཡིན་ནོ། །
༡༠༽ ཕངས་སེམས་དང་འབྲེལ་བའི་འབོད་སྐུལ།
ཞོར་དུ་ཚོར་སྣང་བྱུང་བ་ཞིག་ནི། སྐྱེས་ཆེན་དམ་པའི་ཕྱག་རྩོམ་གྱི་མ་དཔེ་དང་། གཏེར་སྟོན་གྱི་ཤོག་སེར་སོགས་ལོ་རྒྱུས་ཀྱི་ངོས་ནས་ཧ་ཅང་རིན་ཐང་ཡོད་པའི་རིག་དངོས་ཀྱི་རྣམ་གྲངས་མང་པོ་ཞིག་ཀྱང་། སྐུ་གསུང་ཐུགས་རྟེན་གྱི་གཟུངས་བཞུག་སོགས་སུ་ཕུལ་ནས་གཏན་དུ་མི་མངོན་པར་རྒྱས་བཏབ་པ་དང་། དེ་ཡང་ཁ་བྱང་བཏབ་པ་སོགས་ཉུང་བས་མི་རབས་བརྗེས་པའམ། སྐུ་སོགས་དངོས་པོ་དེ་དག་རྐྱེན་དབང་གིས་གཞན་གྱི་ལག་ཏུ་ཤོར་རྗེས། དེའི་ནང་དུ་ཡོད་པའི་རྩ་ཆེ་བའི་དངོས་པོ་དེ་དག་ཀྱང་ངོ་ཤེས་མཁན་མེད་པར་འགྱུར་བ་སོགས་ཀྱང་འབྱུང་ཉེན་ཧ་ཅང་ཆེ་སྟེ། བྱིན་རླབས་ཀྱི་ངོས་ནས་ནི་གང་ལྟར་ཡང་ཁྱད་པར་ཆེར་མེད་སྲིད་ན་ཡང་། རྩ་ཆེ་བའི་རིག་དངོས་ཤིག་གི་ངོས་ནས་ནི་མཐོང་ནས་མེད་པར་འགྱུར་བ་དེའང་དེ་ཙམ་བློས་ཐོངས་པ་ཞིག་མི་འདུག་པས། དཔལ་སྤྲུལ་རིན་པོ་ཆེའི་རྭ་དུང་དེའང་དེ་ལྟར་སྐུ་བརྙན་གྱི་གཟུངས་བཞུག་ཏུ་ཕུལ་བ་ལའང་ཕངས་སེམས་ཕྲན་བུ་བྱུང་བས། ད་ནས་བླ་མ་གོང་མ་དག་གི་ཕྱག་རྫས་དང་ཉེར་སྤྱད་སོགས་རྩ་ཆེ་བའི་དངོས་པོ་དག་མུ་མཐུད་ནས་སྐྱེ་འགྲོ་རྣམས་ཀྱི་མཐོང་ཡུལ་ནས་མ་བརླགས་པ་ཞིག་གི་ཐོག་ནས་དད་པའི་རྟེན་དུ་ཉར་སྟངས་གཞན་རེ་ལའང་ཐུགས་བསམ་བཞེས་དགོས་པ་མིན་ནམ་སྙམ་པའང་ཞར་ལ་ཐལ་ལོ། །
རྫོགས་སོ།།
ཡོལ་བུའི་ལོའི་ཆོ་འཕྲུལ་ཟླ་བའི་ཡར་ཚེས་བརྒྱད་ལ་རི་སྔོན་པོ་ནས་བྲིས་པ་ལས་ཚེས་དགུའི་ཉིན་མོ་ཅུང་ཟད་བཅོས་དེ་གཏན་ལ་ཕབ་པའོ།།
དཔྱད་མཆན་སྤེལ།


རྒན་གསོའི་ལས་ཁུངས་ཀྱི་ཞབས་ཞུའི་བདེ་འཇགས་རྨང་གཞིའི་ཚད་ལྡན་ཞེས་པ་དེ་སྤྱི་ལོ་2022ལོའི་ཟླ་བ་དང་པོའི་ཚེས་1ཉིན་ནས་བཟུང་ལག་ལེན་བསྟར་རྒྱུ་ཡིན་པ།
ཀྲུང་དབྱང་རླུང་འཕྲིན་ལས་ཁུངས་ནས་སྤེལ་བའི་གནས་ཚུལ། སྤྱི་ཚེས་13ཉིན་གསར་འགོད་པར་རྒྱལ་སྲིད་སྤྱི་ཁྱབ་ཁང་སྲིད་ཇུས་འཆར་ཅན་ཟུར་གསལ་ཚོགས་འདུའི་ཐོག་ནས་ཤེས་རྟོགས་བྱུང་གསལ། རྒན་གསོའི་ལས་ཁུངས་ཀྱི་ཞབས་ཞུའི་བདེ་འཇགས་རྨང་གཞིའི་ཚད་ལྡན་ཞེས་པའི་བཙན་ཐབས་རང་བཞིན་གྱི་རྒྱལ་ཁབ་ཀྱི་ཚད་གཞི་དེ་ཉིན་ཤས་གོང་ཡོངས་བསྒྲགས་བྱས་པ་དང་། སྤྱི་ལོ་2022ལོའི་ཟླ་བ་དང་པོའི་ཚེས་1ཉིན་ནས་བཟུང་ལག་ལེན་བསྟར་རྒྱུ་ཡིན་པ་རེད། ཚད་ལྡན་ནང་དུ་རྒན་གསོའི་ལས་ཁུངས་ཀྱི་མེ་ཟོན་དང་བཟའ་བཅའ་དང་སྨན་རྫས་སོགས་ཀྱི་གཏན་འབེབས་བླང་བྱང་དང་མཐུན་དགོས་པ་མ་ཟད། ད་དུང་ནུས་ལྡན་གྱི་སྒོ་ནས་རྒན་རྒོན་ཉལ་ཁྲི་ལས་ཟག་པ་དང་རྡབ་འགྱེལ་ཤོར་བ། བརླག་པ་སོགས་བདེ་འཇགས་ཉེན་ཁ་རིགས་དགུའི་ཐད་སྔོན་འགོག་དང་ཐག་གཅོད་བྱེད་དགོས་ཞེས་གཏན་འབེབས་ཁ་གསལ་བྱས་ཡོད་པ་རེད།
ཡོང་ཁུངས། ཀྲུང་དབྱང་རླུང་འཕྲིན་བརྙན་འཕྲིན་སྤྱི་ཁྱབ་ལས་ཁུངས།
ཡིག་སྒྱུར། ཟླ་བ་ཚེ་རིང་།


Degé Kangyur volume 101, F.3.b
།དུས་རིག་རྒྱུད་མཁྱེན་ཀུན་ལ་བཟོད་པར་གསོལ། །ལྷ་ཚོགས་ཆོས་ཀྱི་སྦྱིན་པའི་བཀྲ་ཤིས་ཀྱིས། །ཕུན་སུམ་ཚོགས་འཛིན་དམ་ཆོས་རྒྱས་པར་སྨོན། །རྒྱུད་གསུམ་པ་རྫོགས་སྷོ།། །།རྒྱུད་གསུམ་པ། ཚངས་པ་བརྒྱ་བྱིན་རྒྱལ་ཆེན་ལྷ་དང་ཀླུ། །གནོད་སྦྱིན་དྲི་ཟ་ལྟོ་འཕྱེ་ལྷ་མ་ཡིན། །གསེར་འདབ་གྲུལ་བུམ་མིའམ་ཅི་ལ་སོགས། །སེམས་ཅན་གང་དག་བདེ་གཤེགས་སྲས་རྣམས་དང་། །ནོར་བདུན་ཕུན་སུམ་དཔལ་བཞེད་ཀུན་གསོན་ཅིག །སངས་རྒྱས་བཅོམ་ལྡན་ཡོན་ཏན་བསམ་མི་ཁྱབ། །དམ་པའི་ཆོས་ཀྱི་ཡོན་ཏན་བསམ་མི་ཁྱབ། །འཕགས་པའི་དགེ་འདུན་ཡོན་ཏན་བསམ་མི་ཁྱབ། །དཀོན་མཆོག་བསམ་མི་ཁྱབ་ལ་མངོན་དད་པའི། །རྣམ་སྨིན་བླ་ན་མེད་པའང་བསམ་མི་ཁྱབ། །བསྐལ་པ་བྱེ་བ་ཁྲག་ཁྲིག་བགྲང་བར་ཡང་། །དཀོན་མཆོག་མཚན་ཐོས་ཙམ་ཡང་རྙེད་དཀའ་བས། །བརྒྱ་ལམ་ལན་ཅིག་ཁོམ་ལྡན་ལུས་རྙེད་རྣམས། །རྫུ་འཕྲུལ་དད་པའི་ཤུགས་ཀྱིས་འདིར་གཤེགས་ཏེ། །རྣམ་པར་གྲོལ་བའི་རིན་ཆེན་སྣ་ཚོགས་གླིང་། །ཟབ་མོ་རྒྱལ་བའི་བཀའ་ལ་ཀུན་གསོན་ཅིག །བསྔོ་བ་གང་དག་དམ་ཆོས་ལྷུར་ལེན་འདིར་འདུས་པ། །ལྷ་ཀླུ་གནོད་སྦྱིན་ལ་སོགས་མཐུ་ཆེན་རྣམས། །ཆོས་ཀྱི་བསོད་ནམས་ཤས་ཀྱང་ཁྱེད་བཞེས་ཏེ། །གཟི་བྱིན་འཁོར་འཕེལ་དགོངས་པ་གྲུབ་པར་བསྔོ། །གསུང་རབ་བདུད་རྩིའི་རྗེས་སུ་བསྒྲུབ་མཛོད་ལ། །གང་ལ་ཅི་རིགས་སོ་སོར་དཔལ་བསྐྱེད་ཅིང་། །དེ་བཞིན་གཤེགས་པའི་བསྟན་པ་བསྲུང་བར་གསོལ། །རྒྱུད་གསུམ་པ་རྫོགས་སོ།། ༄༅། །རྒྱ་གར་སྐད་དུ། ཨཱརྱ་རཏྣོལྐ་ནཱ་མ་དྷཱ་ར་ཎཱི་མ་ཧཱ་ཡཱ་ན་སཱུ་ཏྲ། བོད་སྐད་དུ། འཕགས་པ་དཀོན་མཆོག་ཏ་ལ་ལའི་གཟུངས་ཞེས་བྱ་བ་ཐེག་པ་ཆེན་པོའི་མདོ། བམ་པོ་དང་པོ། སངས་རྒྱས་དང་། བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །འདི་སྐད་བདག་གིས་ཐོས་པ་དུས་གཅིག་ན། བཅོམ་ལྡན་འདས་རྒྱལ་པོའི་ཁབ་ན། བྱ་རྒོད་ཀྱི་ཕུང་པོའི་རི་ལ་དགེ་སློང་སྟོང་དུ་ཚང་བ་ཐམས་ཅད་ཀྱང་དཀར་པོའི་ཆོས་ཡོངས་སུ་རྫོགས་པ།


ཇ་འཐུ་བཞིན་པ།
ཟླ་4ཚེས་8ཉིན། གསར་འགོད་པས་ཤེས་རྟོགས་བྱུང་བར། བོད་ལྗོངས་ཉིང་ཁྲི་གྲོང་ཁྱེར་གྱི་མེ་ཏོག་རྫོང་ནི་དཔྱིད་ཀའི་ཇ་ལོ་འཐུ་བའི་དུས་ཚིགས་སུ་སླེབས་ཡོད་པ་རེད།
མེ་ཏོག་རྫོང་ནི་བོད་ལྗོངས་ཀྱི་ས་བབ་དམའ་ཤོས་ཀྱི་ས་ཆ་ཡིན་ཞིག་ཡིན་པས། གནམ་གཤིས་དྲོ་ཞིང་ཆར་ཆུ་འབེལ་པོ། ཇ་སྡོང་འཛུགས་རྒྱུར་འཚམ་པོ་ཡོད། ཤེས་ཚུལ་ན། མེ་ཏོག་རྫོང་དུ་དུས་རབས་20པའི་ལོ་རབས་70ཡི་དུས་ནས་ཇ་སྡོང་འཛུགས་པའི་ལོ་རྒྱུས་ཡོད་ལ། 2012ལོར་མེ་ཏོག་རྫོང་དུ་ཚོད་ལྟའི་རང་བཞིན་གྱི་ཇ་ཞིང་དང་པོ་དེ་བཙུགས་པས། 2016ལོར་མེ་ཏོག་རྫོང་ནི་བོད་ལྗོངས་ཀྱི་ལྗོངས་རིམ་པའི་ཕྱིར་གཏོང་བཟའ་ཆས་དང་ཞིང་ལས་ཐོན་རྫས་（ཇ་）ཀྱི་སྤུས་ཚད་བདེ་འཇགས་ཀྱི་མ་དཔེ་ས་ཆར་གྱུར་ཡོད། ད་ལྟའི་བར་དུ་མེ་ཏོག་རྫོང་དུ་ཚད་མཐོ་བའི་ས་མཐོའི་སྐྱེ་ལྡན་ཇ་ཞིང་ཁྱོན་བསྡོམས་25བཙུགས་ཡོད་པ་དེའི་སྤྱིའི་གཞི་ཁྱོན་མུའུ་7326ཟིན་ཡོད་པ་རེད།
ཟླ་3ཚེས་17ནས་དེ་རིང་བར་དུ། མེ་ཏོག་གྲོང་རྡལ་གྱི་སྤང་ཐང་དང་། ལྷ་གོང་གྲོང་ཚོ། སྟག་མོ་ཤང་སོགས་ཇ་ཞིང་9ཡིས་ཁྱོན་ཇ་ལོ་རྒྱ་མ་10480ལྷག་ཙམ་འཐུས་ཡོད་པས། ཞིང་འབྲོག་མང་ཚོགས་ཀྱི་ཡོངས་འབབ་སྒོར་ཁྲི་50ཙམ་འཕར་སྣོན་བྱུང་ཡོད་པ་རེད།
ངོ་སྤྲོད་བྱས་པར་གཞིགས་ན། ཞིང་འབྲོག་པའི་ཡོངས་འབབ་འཕར་སྣོན་ཡོང་བའི་ཐབས་ལམ་རྒྱ་བསྐྱེད་ཆེད། མེ་ཏོག་རྫོང་གིས་ཇ་ལོའི་ཐོན་ལས་ལ་བརྟེན་ནས་ཡུལ་སྐོར་སྤྲོ་འཆམ་ལས་རིགས་འཕེལ་རྒྱས་སུ་གཏོང་བཞིན་ཡོད་པ་རེད། སྒོར་སྒོར་ཐང་གི་ཇ་ལོ་རྟེན་གཞི་ངལ་གསོ་མྱོང་རོལ་ཁང་གིས་སྒོར་སྒོར་ཐང་གི་མཛེས་ལྗོངས་ཀྱི་དགེ་མཚན་བེད་སྤྱོད་གང་ལེགས་བྱས་ནས། མེ་ཏོག་རྗོང་དུ་ཇ་ལོ་འཐུ་བ་དང་ལྟ་སྐོར་བྱེད་པ་གཉིས་ཟུང་འབྲེལ་གྱི་མྱོང་རོལ་ཁུལ་གསར་གཏོད་བྱས་ཡོད་པ་རེད།།
དེ་སྔོན་མེ་ཏོག་རྫོང་ནི་ཀྲུང་གོའི་གཞུང་ལམ་ཤར་གཏོང་མ་ཐུབ་པའི་རྫོང་མཐའ་མ་ཡིན་པས“གསང་བའི་པད་མ”ཞེས་གྲགས་ལ། 2013ལོའི་ཟླ་10ཚེས་31ཉིན། མེ་ཏོག་རྗོང་དུ་གཞུང་ལམ་དངོས་སུ་ཤར་བགྲོད་ཐུབ་པ་ནས་བཟུང“ས་མཐོའི་ཁེར་ཆགས་གླིང་ཕྲན”དུ་བགྲོད་ཐུབ་པར་བྱུང་ཡོད་པ་རེད།
ཇ་འཐུ་བཞིན་པ།
ཇ་སྡོང་འདེབས་འཛུགས་བྱེད་བཞིན་པ།
ཇ་བརྔོ་བཞིན་པ།


ཞིན་ཧྭ་གསར་འགྱུར་ཁང་གི་གློག་འཕྲིན་ལྟར། དབྱིན་ཇིའི་རྒྱལ་བོ་ཁྲིར་འཁོད་ཨུ་ཡོན་ལྷན་ཁང་གིས་ཚེས་བཅུ་ཉིན་ལོན་ཏོན་དུ་ཡོད་པའི་ཧྲིན་ཀྲན་མུའུ་སི་ཕོ་བྲང་ནས་ཁྲ་ཨར་སི་སྐུ་ཕྲེང་གསུམ་པ་དབྱིན་ཇིའི་རྒྱལ་བོར་གྱུར་བ་དངོས་སུ་ཁྱབ་བསྒྲགས་བྱས།
ཚེས་བཅུ་ཉིན་གྱི་སྔ་དྲོའི་མཛད་སྒོའི་སྟེང་། རྒྱལ་བོ་ཁྲིར་འཁོད་ཨུ་ཡོན་ལྷན་ཁང་གིས་རྒྱལ་མོ་དབྱེ་ལོས་ཧྲ་པེ་སྐུ་ཕྲེང་གཉིས་པ་སྐུ་གཤེགས་པའི་གནས་ཚུལ་དངོས་སུ་ཁྱབ་བསྒྲགས་བྱས་པ་དང་། དེའི་རྗེས་སུ་ཁྲ་ཨར་སི་སྐུ་ཕྲེང་གསུམ་པ་རྒྱལ་བོར་གྱུར་བ་ཁྱབ་བསྒྲགས་བྱས། རྒྱལ་བོ་ཁྲིར་འཁོད་ཨུ་ཡོན་ལྷན་ཁང་དེ་རྒྱལ་བོ་ཚང་གི་ཁོངས་མི་དང་། སྲིད་གཞུང་གི་དཔོན་རིགས། ཆོས་དཔོན་སོགས་ཀྱིས་གྲུབ་ཡོད།
ཁྲ་ཨར་སི་སྐུ་ཕྲེང་གསུམ་པ་ད་ལོར་ལོ་དོན་གསུམ་ཡིན་པ་དང་། ཁོས་ཉིན་དེར་མཛད་སྒོའི་སྟེང་བཤད་རྒྱུར། དབྱེ་ལོས་ཧྲ་པེ་སྐུ་ཕྲེང་གཉིས་པས་ཁོར་མིག་དཔེ་བསྟན་ཡོད་པ་དང་། ཁོས་རང་ཉིད་ཀྱིས་རྔམ་མཐུག་པའི་ཤུལ་བཞག་འདི་རྒྱུན་འཛིན་བྱས་ན་ལས་འགན་ཧ་ཅང་ལྗིད་པ་གསལ་བོར་ཤེས་ཡོད་ཟེར།
དབྱིན་ཇིའི་རྒྱལ་བོ་ཚང་གི་སྲོལ་རྒྱུན་ལྟར་ན། མ་འོངས་པར་རྒྱལ་བོར་དབུ་ཞྭ་བསྣབས་པའི་མཛད་སྒོ་སྤེལ་དགོས་ཀྱང་། བྱེ་བྲག་གི་དུས་ཚོད་ད་རུང་ཁྱབ་བསྒྲགས་བྱས་མེད།
དབྱིན་ཇི་ནི་རྒྱལ་བོའི་ཁྲིམས་འཛུགས་ལམ་ལུགས་ཀྱི་རྒྱལ་ཁབ་ཡིན་པ་དང་། རྒྱལ་བོ་ནི་རྒྱལ་ཁབ་ཀྱི་མགོ་གཙོ་རེད། ཁྲ་ཨར་སི་སྐུ་ཕྲེང་གསུམ་པ་དབྱིན་ཇིའི་རྒྱལ་བོར་གྱུར་རྗེས། དེའི་བུ་ཆེ་བ་ཝེ་ལེན་རྒྱལ་རྒྱུད་སྐུ་སྲས་སུ་གྱུར་བ་རེད། །


ཁྱོད་ཀྱིས་ང་རང་བསྐྱབ་པར་མི་ནུས་ཀྱང་།
ང་ཡིས མུན་ནག་གི་རུམ་ཁ་ནས་རང་ཉིད་དྲན
དེ་ནི་མེ་ཏོག་ཅིག་བཞད་ཚུལ་དྲན་པ་དང་མི་འདྲ་ནའང
མཛེས་སྡུག་ལྡན་པའི་འདས་སོང་དག་ལས
མཚམས་མཚམས་སུ་ངས་སྔོན་ཆད་མང་པོ་ཞིག་དྲན
དོ་ནུབ་ཡང་བསྐྱར་མུན་ནག་གི་ཀློང་ནས་བསྡད་དེ
སུ་ཡང་མི་མཐོང་བའི་རྒྱང་རིང་ཞིག་ལ་བལྟས
ཟླ་འོད་མག་མོག་གཅིག་ཆར་ཆུར་འདྲེས་ཤིང
ཤིན་ཏུ་བསིལ་བའི་རླུང་བུ་དལ་མོར་ལྡིང
ཁྱེད་རང་དེ་དག་གི་ཁྲོད་ནས་ཕར་ལ་སོང་ཡང
ང་རང་ཕྱིར་ཁོར་ནས་རང་གི་ཉལ་ཁང་དུ་ཡོང
རྨི་ལམ་རུམ་པའི་མི་དག་ང་དང་གྱེས་ཤིང
དབྱང་དབུགས་ཟད་པའི་ཁང་སྟོང་ཤུལ་དུ་ལྷག
དེའི་ནང་གི་ང་རང་སུན་པ་དང་སྐྱོ་བ་དྲག་པོས་མནར
ཡིན་ཡང ཏག་ཏག་སྐབས་དེར
ཁྱེད་ཀྱིས་རོལ་དབྱངས་བཀྲོལ་ལ
སྣ་གླུ་འཐེན་པའི་འུར་ཟིང་གིས་ང་རང་དཀྲོགས
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


དེང་སྐབས་གནས་མཆོག་རྡོ་རྗེ་གདན་དུ་དཔལ་དུས་ཀྱི་འཁོར་ལོའི་དབང་ཆེན་ཐེངས་གསུམ་བཅུ་སོ་བཞི་བ་བསྩལ་བཞིན་པ་བོད་ཀྱི་བླ་ན་མེད་པའི་དབུ་ཁྲིད་འཛམ་གླིང་ཞི་བདེའི་དེད་དཔོན་སྤྱི་ནོར་༸གོང་ས་༸སྐྱམས་མགོན་ཆེན་པོ་མཆོག་གིས་དབང་ཆེན་གྱི་ཉིན་གསུམ་པའི་ཉིན་སྟེ་རེས་གཟའ་ཕུར་བུའི་ཉིན་བྱིས་པ་དང་འཇུག་པའི་དབང་བདུན་ཆ་ཚང་ལེགས་པར་གྲུབ་ཡོད་པའི་སྐོར་


༼ལྷག་དཀར་༽ཞེས་མིང་འདོགས་དོན་ནི། གཟའ་ལྷག་པ་༧གོང་ས་མཆོག་གི་བླ་གཟའ་ཡིན་པ་དང་ཉིན་དེར་དཀར་ཕྱོགས་ཀྱི་ལས་མི་ཉུང་བ་ཞིག་བྱེད་ནས་སྐུ་ཚེ་ཡུན་རིང་གནས་པའི་སྨོན་འདུན་དང་རང་ཉིད་ཀྱི་རིག་གཞུང་དར་སྤེལ་ཡོང་ཐབས་གནང་རྒྱུ་དེ་མི་སྒེར་སོ་སོའི་འོས་འགན་ཡིན་པའི་ཆ་ནས་བཏགས་པ་མ་ཟད།
བོད་ཆོལ་ཁ་གསུམ་གྱི་སྤུན་ཟླ་ཡོངས་ཀྱིས་དཔུང་པ་མཉམ་གཤིབ་དང་ཚ་ཚ་འུར་འུར་ངང་ནས་༸རྒྱལ་བའི་བླ་གཟའ་ཉིན། ངག་ནས་བོད་སྐད་གཙང་མ་ཤོད་པ་དང་། ཟས་སུ་བོད་ཟས་གཙང་མ་རོལ་བ། ལུས་ལ་བོད་ཆས་གཙང་མ་གྱོན་པ་བཅས་ལྷད་མེད་དྭངས་གཙང་གསུམ་གྱིས། བོད་རང་གི་ཐུན་མོང་མ་ཡིན་པའི་ཆོས་དང་རིག་གཞུང་ཉམས་པ་སླར་གསོ་དང་མི་ཉམས་གོང་དུ་སྤེལ་བའི་བླ་ན་མེད་པའི་ལྷག་དཀར་གྱི་ལས་འགུལ་འདི་ལ། གུས་པ་རང་ཉིད་བོད་མི་ཞིག་ཡིན་པའི་ངོས་ནས་རང་འགན་རང་འཁུར་ཟེར་བ་དེ་ཁ་ཙམ་མ་ཡིན་པར་དོན་དངོས་ལག་ལེན་གྱི་ཐོག བོད་རང་གི་ཐུན་མོང་དང་ཐུན་མོང་མ་ཡིན་པའི་བོད་ཀྱི་གྱོན་ཆས་དེ་དག་མི་ཉམས་གོང་འཕེལ་དང་ཉམས་པ་སླར་གསོ་བྱེད་བཞིན་ཡོད་ལ། བོད་ཆས་རྣམས་འཚེམ་ལུགས་ཀྱང་ཕ་མེས་ཡང་མེས་ཀྱི་ཕྱག་སྲོལ་གཞིར་བཟུང་སྟེ། གསར་གཏོད་ཀྱི་སྒྱུ་རྩལ་བརྒྱན་གྱིས་སྤྲད་པའི་ལྷག་དཀར་བོད་ཆས་བཟོ་ཚོང་ཁང་ཞེས་པའི་མིང་བྱང་འོག གྱོན་ཆས་རྣམས་མཛེས་ཉམས་དོད་ཅིང་ལུས་ལ་བདེ་བ། རྒྱུ་ཆའི་སྤུས་ཚད་དང་མཐུན་པའི་གོང་ཚད་ཀྱང་ཚོང་ཁང་གཞན་དང་མི་འདྲ་བར་ཧ་ཅང་རན་པོའི་ཐོག་ནས་རྒྱ་ཆེ་བའི་སྤུན་ཟླ་ཡོངས་ཀྱི་སྤྱན་ལམ་དུ་བསྟར་ཡོད་པ་ལགས་ན། རིན་གོང་དང་རྒྱུ་ཆའི་སྤུས་ཚད་ཐོག་ཕྱོགས་ཡོངས་ནས་དགའ་མོས་ཡི་རངས་ཐོབ་དང་འཐོབ་མུས་སུ་ཡིན།
གྱོན་ཆས་འཚེམ་བཟོའི་ཐོག་ཉམས་མྱོང་ལྡན་པའི་ལག་ཤེས་བས་བཟོ་བཞིན་ཡོད་སྟབས། འདི་ནས་བཟོས་པའི་བོད་ཆས་རྣམས་རྒྱུ་གཙང་སྤུས་གཙང་ཡིན་པའི་འགན་ལེན་བྱེད་ཀྱི་ཡོད་ལ། ཚོང་ཁང་འདི་གར་བོད་ཆོལ་ཁ་གསུམ་གྱི་ཡུལ་ལུང་སོ་སོའི་སྲོལ་རྒྱུན་ཕྱུ་པ་དང་སྟོད་གོས་རིགས་སྣ་ཚོགས་ཀྱིས་མཚོན། དེང་སྐབས་བོད་ཕྱི་ནང་གཉིས་སུ་དར་སྲོལ་ཆེ་ཞིང་བོད་རང་གི་ཐུན་མིན་ཁྱད་ཆོས་ལྡན་པའི་དཔེ་གསར་ལུགས་ཀྱི་ཕྱུ་པ་དང་སྟོད་གོས་རིགས་འདྲ་མིན་བཟོ་ཚོང་བྱེད་བཞིན་ཡོད་པ་མ་ཟད། ལྷག་པར་དུ་ཚོང་ཁང་འདི་རུ་དོ་བདག་སོ་སོའི་འདོད་བློ་ལྟར་བཟོ་ལྟ་འདྲ་མིན་གྱི་བོད་པའི་གྱོན་ཆས་གང་དགོས་མངག་བཟོ་གནང་ཆོག
བོད་ཆས་བཟོ་བྱེད་ཀྱི་རྒྱུ་ཆའི་ཕྱོགས་ནས་ཀྱང་འབུ་རས་དང་ཐེར་མ། གོས་ཆེན་ཟ་འོག་(རྒྱ་སེར་ཕྱུ་པ)སོགས་ཀྱིས་མཚོན་པའི་རས་གོས་རྒྱུ་ཆ་སྣ་ཚོགས་ཡོད་ལ། བོད་ཆས་ཀྱི་ཆེ་ཆུང་གི་ཐད་ནས་རྒན་དར་བྱིས་གསུམ་ཚང་མའི་ཕྱུ་པ་དང་སྟོད་གོས་རིགས་སྣ་ཚོགས་ཡོད་པས། བོད་ཆས་འདྲ་མིན་དགོས་མཁོ་ཅན་གྱི་འཛམ་གླིང་ཡུལ་གྲུ་གང་ས་ན་བཞུགས་ཡོད་པའི་རྒྱ་ཆེའི་བོད་རིགས་མང་ཚོགས་རྣམས་ངེད་ཚོང་ཁང་ནང་ཕེབས་པ་དང་ཡང་ན་དྲ་རྒྱའི་ཐོག་ཕེབས་ཏེ། སོ་སོའི་འདོད་མོས་ལྟར་བོད་པའི་གྱོན་ཆས་སྤུས་གཟིགས་དང་མངག་བཟོ་གནང་རྒྱུར་དགའ་བསུ་ཞུ་བཞིན་ཡོད།
འབྲེལ་བ་གནང་ཡུལ།
དྲ་ཚིག www.lhakarboche.com
ངོ་དེབ། ལྷག་དཀར་བོད་ཆས་བཟོ་ཚོང་ཁང་།
སྐད་འཕྲིན། 8679227888
ཁ་པར། 8679227888
ལྷག་དཀར་བོད་ཆས་བཟོ་ཚོང་ཁང་ནི། དྷ་ས་མེག་གྷན་གཙུག་ལག་ཁང་གི་ཉེ་འཁྲིས་སུ་ཡོད་པའི་ཚོང་ཁང་གི་སྒོ་བྱང་སྟེང་ལྷག་དཀར་བོད་ཆས་བཟོ་ཚོང་ཁང་དང། དབྱིན་ཡིག་ཐོག་ Lhakar Tibetan Custom Craft Shop ཞེས་བཀོད་ཡོད།


ཉེ་ལམ། ཁག་དང་པོའི་གོ་རབས་པ་ནི་གྲིབ་ནད་མང་དུ་འབྱུང་བའི་མི་ཚོགས་སུ་གྱུར་འདུག་ཅེས་པའི་བརྗོད་གཞིར་དྲ་ལམ་དུ་དོ་སྣང་ཆེན་པོ་བྱེད་ཀྱིན་འདུག ཀླད་པའི་ཁྲག་རྩའི་མཆེད་ནད་རིག་པའི་རྒྱུ་ཆ་ལས་མངོན་པ་ལྟར་ན། གོ་ལ་ཧྲིལ་པོའི་ཁྱབ་ཁོངས་སུ། ལོ25ཡན་གྱི་མི་ཚོགས་ལ་གྲིབ་ནད་ཕོག་པའི་ཉེན་ཁ24.9%ལ་སླེབས་ཡོད་ཅིང་། རང་རྒྱལ་དུ40%ལ་སླེབས་ཡོད། ན་གཞོན་པར་གྲིབ་ནད་ཕོག་པའི་རྒྱུ་རྐྱེན་ཅི་ཞིག་ཡིན་ནམ་ཞེ་ན།
འཚོ་བ་རོལ་སྟངས། འགུལ་སྐྱོད་ཉུང་བ་དང་དུས་ཡུན་རིང་པོར་གཉིད་ཆག་པ། ངལ་དུབ་ཆེ་བ་སོགས་འཚོ་བའི་གོམས་གཤིས་མི་ལེགས་པའི་དབང་གིས་ལུས་པོའི་ནུས་རྩལ་ཉམས་པ་དང་། ནད་ཕོག་པའི་ཉེན་ཁ་ཆེ་རུ་འགྲོ་བ་རེད། དེང་སྐབས་ཀྱི་མི་ཚང་མས་རྒྱུན་དུ་གློག་ཀླད་དང་ཁ་པར་སོགས་ཀྱི་གློག་རྡུལ་ཐོན་རྫས་སྤྱད་ནས་དུས་ཡུན་རིང་པོར་བཟོ་ལྟ་གཅིག་གིས་བསྡད་ཚེ། མཇིང་ཚིགས་དང་རྐེད་ཚིགས་སོགས་ཀྱི་གནས་ལ་ནད་འགྱུར་བྱུང་ནས་ཁྲག་རླུང་འཁོར་སྐྱོད་ལ་གནོད་འཚེ་ཐེབས་སྲིད།
བཟའ་བཏུང་གི་གོམས་གཤིས། བཟའ་བཏུང་གི་གོམས་གཤིས་ནི་གྲིབ་ནད་ཕོག་པའི་རྐྱེན་གཙོ་བོ་ཞིག་ཡིན། དེང་རབས་ཀྱི་འཚོ་བའི་འཕེལ་ཕྱོགས་མྱུར་ལ། ན་གཞོན་མང་པོ་ཞིག་མགྱོགས་ཟས་དང་སྐྱེལ་ཟས་སོགས་ཀྱི་སྟབས་བདེའི་ཟས་རིགས་བཟའ་རྒྱུར་དགའ་བ་དང་། ཟས་རིགས་དེ་དག་ལ་རྒྱུན་པར་སྣུམ་དང་ཚྭ་མང་ཞིང་། མངར་ཆ་ཆེན་པོ་ལྡན་པས་དུས་ཡུན་རིང་པོར་ཟོས་ཚེ་ཀླད་སྙིང་ཁྲག་རྩའི་ནད་དང་བརྗེ་ཚབ་རང་བཞིན་གྱི་ནད་སོགས་འབྱུང་བའི་ཉེན་ཁ་ཡོད།
སེམས་ཁམས་ཀྱི་རྒྱུ་རྐྱེན། དུས་ཡུན་རིང་པོར་སེམས་འཚབ་པ་དང་སེམས་ཁུར་བྱེད་པ། གནོན་ཤུགས་ཆེ་བ་སོགས་སེམས་ཁམས་མི་ལེགས་པ་བྱུང་ན་ལུས་པོའི་ནུས་རྩལ་འཁྲུགས་ཏེ། ནད་རིགས་སྣ་ཚོགས་འབྱུང་སྲིད།
ཀྲུང་ལུགས་གསོ་རིག་གི་གཞུང་ལུགས་ལྟར་ན། མིའི་ལུས་སྟེང་གི་གདགས་སྲིབ་དོ་མཉམ་དང་ཁྲག་རླུང་འཁོར་སྐྱོད་ནི་བདེ་ཐང་ལ་གལ་འགངས་ཤིན་ཏུ་ཆེ་བ་ཞིག་རེད། ང་ཚོས་གཤམ་གྱི་ཕྱོགས་འགའི་ཐད་ནས་སྔོན་འགོག་བྱ་ཆོག
བཟའ་བཏུང་སྙོམས་སྒྲིག་བྱེད་པ། བཟའ་བཏུང་ལུགས་མཐུན་སྒོས་སྙོམས་སྒྲིག་བྱས་ནས་སྔོ་ཚོད་དང་སིལ་ཏོག་མང་དུ་ཟ་དགོས་ལ། ཚིལ་མཐོ་བ་དང་ཚ་ནུས་མཐོ་བ། ཚྭ་ཚད་མཐོ་བའི་ཟས་རིགས་ཉུང་དུ་ཟ་དགོས། དུས་ཡུན་རིང་པོར་ཆང་འཐུང་བ་དང་ཐ་མག་འཐེན་པ་སོགས་ཀྱི་གོམས་གཤིས་མི་ལེགས་པ་སྔོན་འགོག་བྱེད་དགོས།
འཚོ་བ་རོལ་སྟངས་ལ་འགྱུར་ལྡོག་གཏོང་བ། ངལ་གསོ་བཟང་པོ་བྱེད་དགོས་ལ། གཉིད་ཆག་པ་དང་ཙོག་ཡུན་རིང་བའི་གོམས་གཤིས་ངན་པ་འདོར་དགོས། འོས་འཚམ་གྱི་སྦྱོང་བརྡར་དང་གཟུགས་གཞི་ཇེ་བདེ་རུ་གཏོང་བ། ཁྲག་རླུང་འཁོར་རྒྱུག་བཟང་པོ་ཡོང་བར་སྐུལ་འདེད་གཏོང་དགོས།
སེམས་ཁམས་སྙོམས་སྒྲིག་བྱེད་པ། བློ་བདེ་བག་ཕེབས་ངང་གནོན་ཤུགས་ཕྱིར་འབུད་བྱེད་དགོས་ལ། བསམ་པའི་གནོན་ཤུགས་ཆེན་པོ་ཡིས་མཆིན་པ་དང་མཁལ་མའི་ནུས་པར་གནོད་པ་གཏོང་སྲིད།
ཀྲུང་ལུགས་གསོ་རིག་གིས་སྙོམས་སྒྲིག་བྱེད་པ། མི་སྒེར་གྱི་གཟུགས་གཞི་ལ་དམིགས་ནས་ཀྲུང་ལུགས་གསོ་རིག་གི་བཅོས་ཐབས་འོས་འཚམ་གྱིས་བསྟེན་དགོས། དཔེར་ན་སྐམ་ཁབ་དང་མེ་བུམ། འཕུར་མཉེ་སོགས་བྱས་ཏེ། དོན་ལྔ་སྣོད་དྲུག་གི་ནུས་པ་སྙོམས་སྒྲིག་བྱེད་པ་དང་། ནད་རིགས་སྣ་ཚོགས་འབྱུང་བར་སྔོན་འགོག་བྱ་དགོས། །
རྩོམ་སྒྲིག་པ། སྣང་རྡོར།


མི་རབས་གསུམ་པ་དང་ཁོ་ཚོའི་འཛུམ་མདངས།
གཡས་འཁྱོག་དང་གཡོན་འཁྱོག་གང་ཡང་མེད་པའི་མི་ཞིག་ནི་ལར་ནས་བརྙེད་པར་ཐབས་རྡུགས་པ་རེད།རྒྱུ་མཚན་ནི་ངེད་སོ་སོའི་སྐྱེ་བོ་ཞིག་ལ་མཚོན་ན་ཆགས་སོགས་ཉོན་མོངས་དག་གཞོམ་བྱར་བལྟ་ཡང་བཅོམ་པའི་འབྲས་བུ་ལར་ནས་མེད་མཁན་དག་ཡིན་པས་སོ།།དེའི་ཕྱིར་ངེད་ལ་ཉེ་རིང་ཆགས་སྡང་གི་ས་བོན་རྔམ་མཐུག་པོ་འདག་ཐབས་བྲལ་བ་ཞིག་རང་ཆས་སུ་ཡོད་པར་སུ་ཡིས་བསྙོན།
འོན་ཀྱང་ལྟོས་འཇོག་གིས་བཤད་ན་རིགས་པའི་རྗེས་སུ་འབྲང་བར་ཨུ་ཚུགས་རྒྱག་མཁན་ཞིག་ལ་མཚོན་ན་ནི་རང་ཉིད་གཟུ་བོར་གནས་པ་ཞིག་ཡིན་ཞེས་ཤོད་སྲིད་པ་ལྟར།ངེད་ཀྱིས་ཀྱང་གཟུ་བོར་གནས་པའི་སྣང་ཚུལ་འགའ་གླེང་བར་བྱ།ཡིན་རུང་ཁྱེད་ཅག་གི་རྣ་བ་ཅོར་ས་དེ་མི་རབས་གསུམ་པའི་བར་གྱི་མི་མཐུན་སའི་རྩོད་གླེང་དེ་ཡིན་པས།ངེད་ཀྱིས་མི་མཐུན་ས་དེ་གླེང་རྒྱུ་ཡིན་སྙམ་སྐྱེ་ངེས་མོད།ངེད་ཀྱིས་མི་རབས་གསུམ་པའི་བར་གྱི་མི་མཐུན་ས་མང་པོ་ཞིག་མཐོང་མ་བྱུང་བའི་ཁར་རྩོམ་པ་པོ་སུ་ཡིན་རུང་སོ་དཀར་དཀར་དང་བློ་དམར་དམར་གྱིས་སྙན་ངག་གླེང་བ་དེ་མཐོང་བྱུང་ཡོད།ད་དུང་དེ་ལས་གཞན་ཁོ་ཚོའི་ཚོགས་མི་རེ་འགའ་ཕྱིར་བུད་པའི་གསལ་བསྒྲགས་སྤེལ་བར་རྐྱེན་བཅོས་ཏེ།དྲ་ཚིགས་རེ་འགའི་རྩོམ་ཡིག་དང་ཞབས་མཆན་དག་གིས་མི་རབས་གསུམ་པའི་གྲོགས་པོ་དག་གི་ངོ་གདོང་དང་མི་རབས་གསུམ་པའི་རྩོམ་སྟེགས་སུ་ཚིག་ཧྲུལ་འདོམས་སུ་འཇལ་ནས་འོང་བ་སྟེ།བོད་དང་སོག་པོ།རེབ་གོང་དང་རྨ་ཆུ།རེ་ཚོགས་དང་སྐྱབས་ཚོགས།རོང་བ་དང་འབྲོག་པ།ད་དུང་དེ་ལས་ཚད་བརྒལ་གྱི་སྐད་ཆ་ཐོ་རེ་ལོང་མང་དུ་འདུག་མོད་ཞེ་ལ་མ་ཟིན།འདི་ལྟའི་སྐད་ཆའི་ཕག་ཏུ་མཁས་མང་སྤྱོད་པའི་དགེ་རྒན་ཡོད་སྲིད་ལ།འདུལ་བའི་དམ་བཅའ་སྙིང་ལ་བརྐོས་པའི་བཙུན་པ་ཡོད་སྲིད།ད་དུང་ལྕང་ལོ་སྤྲུག་ཙམ་བྱེད་པའི་སྔགས་པ་ཡང་ཡོད་སྲིད་པའི་ཁར།དམིགས་འབེན་གང་ཡང་མེད་པར་གློག་ཀླད་ཀྱི་མཐེབ་གཞོངས་ཟད་རག་བར་དུ་ངན་སྨོས་ཀྱི་ལས་ལ་བྱང་བའི་དྲ་འབུ་ཁོ་ན་ཡང་ཡོད་སྲིད་མོད།དེ་རེ་རེ་ནི་སུས་ཀྱང་ཤེས་འདོད་མེད་ལ་ཨེ་ཕུས་གང་ཡིན་རྩར་གཅོད་བགྱིད་པའི་ངལ་བ་སྤུ་སུ་མ་དེ་ཡང་འཚོལ་འདོད་ག་ལ་ཡོད།
རེད་ནི་རེད་མོད།ཁོ་བོར་སེམས་ཚེགས་ཤིག་ཞོར་ནས་འོང་བ་ནི།མི་རབས་གསུམ་པའི་ཕྱོགས་ལ་རྩོམ་སྤེལ་མཁན་ཡིན་ཡང་རུང་།དེ་ལས་གཞན་བཀྲ་བྷ་དགག་པ་དང་དེ་ལ་དགག་ལེན་སྤྲོད་མཁན།ནག་ཚང་ནུས་བློར་དགག་པ་དང་དེ་ལ་དགག་ལེན་སྤྲོད་་མཁན་སོགས་གང་ཡིན་རུང་།རིག་གནས་ཀྱི་ཟབ་ཚད་ཅིག་ཏུ་སོང་བའི་གཏམ་དང་།མི་རིགས་ཀྱི་སྤྱི་བའི་ཆིག་སྒྲིལ་འགན་བླངས་པའི་དམིགས་ཡུལ་སོགས་རང་ལས་ཅུང་ཁྱབ་ཆེ་བའི་ལྟ་བ་ལངས་ཕྱོགས་ཅི་ཡང་མེད་པ་དང་།འདི་འདྲའི་སེམས་ཁམས་སྦུག་དོག་མོ་ཞིག་བྱས་ཏེ་འགན་འཁྲི་ཟེར་བ་དང་།དཀྱེལ་ཡངས་ཟེར་བ།མི་རིགས་ཟེར་བ་འདི་གླེང་བ་ནི་ཅུང་འོས་ཤིང་འཚམ་པ་ཞིག་ཏུ་མི་འདོད་པའི་ཁར།རྩོམ་འདིའི་རིགས་ནི་ཕལ་ཆེར་ལ་ཁའི་ལུག་རྫིས་གཞན་ལ་འཛིངས་མོ་བྱེད་ཚུལ་ཁོ་ན་ཞིག་ཏུ་སེམས་སོ།།དྲ་ངོས་འདིར་ཉིན་འགའི་རིང་ལ་དགག་རྩོམ་ཅུང་འོས་འཚམ་ཞིག་བརྙེད་པ་ནི་བོང་རྫིས་མི་རབས་གསར་བར་དགག་ཡིག་བྲིས་པ་དེ་དང་།སྤུན་གྲོལ་གྱི་དེ་ཡི་མིང་ཚིག་རེ་འགར་བསེད་བཀྲོལ་གྱི་བརྡ་ལན་སྤྲད་པ་གཉིས་སུ་འདོད་དེ།དགག་རྩོམ་དེ་གཉིས་ནི་ཟབ་ཚད་ཀྱི་ཆ་དང་བརྡར་ཤ་བཅད་པའི་གཏིང་ཚུགས་ཡོད་པའི་སྒོ་ནས་དེ་ལྟར་དུ་བཤད་པ་མིན་མོད།དེ་གཉིས་ལ་གང་ལྟར་རིགས་པ་གཏོང་ས་ཞིག་དང་།སྤྱི་བའི་འགན་འཁྲི་ཞིག་དང་དུ་བླངས་ཡོད་པའི་བསམ་ཚུལ་འདུག་གོ།
དཀྱུས་ལ་བབས་ན་མི་རབས་གསུམ་པའི་ཕྱོགས་ཀྱི་སྐད་ཆ་སྟེ།མི་རབས་གསུམ་པ་ནི་སྙན་ངག་པའི་འདུ་ཚོགས་ཤིག་ཏུ་མིང་བཏགས་པ་ཙམ་དང་།སྙན་ངག་གི་ཁ་ཕྱོགས་དང་འབྲེལ་ནས་གསལ་བསྒྲགས་ཡོད་པ་ཙམ་ལས།སྤྱི་བའི་ཁྲིམས་དང་བསྒྲིགས་གཞི་མེད་ལ།གཞུང་ནོམ་དང་དེ་ལས་བཀྱེས་པའི་གོང་ཐང་འཕར་འབབ་ཀྱང་ཡོད་མི་སྲིད་པས།ཐོར་དང་མ་ཐོར་དང་།བསྟོར་དང་མ་བསྟོར་གྱི་སྐད་ཆ།ཕྱོགས་འཛིན་གྱི་ཁྱེར་སོ་དང་ལུང་བའི་རང་ལུགས་ཀྱི་སྐད་ཆ་དེ་ཨེ་ཡོད་དམ།ཁོ་ཚོའི་སྙན་ངག་གི་ཁ་ཕྱོགས་ནི་མི་རེ་ངོ་རེ་ཅན་སྔར་ནས་ཡིན་ལ།འབྲི་སྟངས་ཀྱི་ཐད་ནས་པར་རྐོང་གཅིག་ལས་བཀྱེས་པ་ལྟ་བུ་ཞིག་ཏུ་ཁོ་ཚོས་ཀྱང་ལབ་མི་སྲིད་པས།དེ་ལས་བཀྱེས་པར་འདོད་ན་ནི་རྩོམ་ཡིག་སྤེལ་མཁན་དང་དྲ་འབུར་སྐྱེས་མཁན་དག་འཁྲུལ་བར་གསལ་ལོ།།སྐུ་ཞབས་ལྗང་བུས་རེ་ཚོགས་དང་སྐྱབས་ཚོགས་ཟེར་བའི་མིང་ཞིག་བཏགས་འདུག་པ་གཞི་བྱས་ན།ཁོ་ཚོའི་ཚོགས་མི་དག་ནི་འགན་འཁྲི་དང་རིག་གནས་ཅི་ཡང་མེད་པར་རེ་རྐང་གླིང་དང་སྐྱབས་ཆེན་བདེ་གྲོལ་གཉིས་ཀྱི་རྗེས་སུ་སོ་སོར་འགྲོ་ཅི་ཐུབ་ལ་བརྩོན་པའི་ཅོལ་ཆུང་གི་རིགས་སུ་གཏོགས་པ་དག་ལོས་ཡིན་བསམ་པའི་ཞོར་ནས།གོ་བ་གཞན་ཞིག་བསྟེར་བ་ནི་རེབ་གོང་དང་རྨ་ཆུའི་ཕྱོགས་སུ་སོང་བའི་སྣང་བ་ཞིག་ཀྱང་བསྟེར་མོད།དེ་ནི་མི་རབས་གསུམ་པའི་ཚོགས་མི་གཞན་དག་ལ་བརྙས་པའི་ཟོལ་འདྲ་ཞིག་ལས་ཅི་ཡང་མིན་ཏེ།མི་རབས་གསུམ་པའི་ཚོགས་མི་དག་ནི་རིག་གནས་སྦྱངས་ཤིང་།གོ་བ་ལྡན་ལ་བསམ་བློ་ཚུགས་ཤིང་།ལག་ལེན་ཡོད་པའི་འབུམ་རམས་པ་དང་རམས་འབྱམས་པ།བསམ་བློ་བ་རྐྱང་རྐྱང་ལགས་པས།རང་གི་མི་རིགས་ཀྱི་ཆིག་སྒྲིལ་དང་སྟོབས་ཤུགས་ལ་བརྩི་བཀུར་བྱེད་མཁན་ཁོ་ནར་འདུག་ན།དེ་ལྟའི་ས་གནས་ཕྱོགས་རིས་པ་དང་གྲོགས་པོ་ཕྱོགས་རིས་པའི་གཞན་དབང་དུ་འགྲོ་ན་ནི་ཇི་འདྲའི་ཡིད་ཕམ་པ་ལ།འདི་ནི་གདོད་མའི་དུས་སུ་གྲུབ་མཐའི་ཆགས་སྡང་ཁོ་ན་གཙིགས་སུ་འཛིན་པའི་ལྟ་ཚུལ་ཞིག་གི་ངོས་ནས་གཞལ་བ་ལས།དེང་རབས་ཀྱི་རིག་པ་སྐྲ་རྩེ་ན་འགྱུ་བའི་ན་གཞོན་སྙན་ངག་གི་ཚོགས་འདིར་ལྟ་སྟངས་ཤིག་མ་ཡིན་ནོ།།དེས་ན་མི་རབས་གསུམ་པའི་ཚོགས་མི་དང་པོའི་གྲས་ཁྲི་སེམས་དཔས་མི་རབས་གསུམ་པ་ལས་བུད་པར་བསྒྲགས་གཏམ་སྤེལ་བ་ནས་མི་རབས་གསུམ་པར་ཞུགས་དང་བུད་ཟེར་བ་ཡོད་པ་ཙམ་ལས་གཞན།དོན་དམ་དུ་མི་རབས་གསུམ་པ་ནི་ལོ་རབས་བདུན་བཅུའི་སྨད་ཙམ་ལ་བོད་ཡུལ་འདིར་ལྟེ་ཁྲག་དམར་པོ་ས་ལ་ཐིགས་པའི་ན་གཞོན་རྩོམ་འབྲི་བ་སྤྱི་ལ་གོ་བ་ལས་འདི་ཡིན་དང་དེ་ཡིན་གྱི་སྐད་ཆ་མེད་རབས་ཁོ་བོས་དངོས་སུ་ཐོས་པ་ཡིན་ཡང་།སྐབས་ལྔ་བའི་ཚོགས་ཐོག་འདིར་ཚོགས་མི་རེ་འགས་ཀྱང་ཕྱིར་བུད་གསལ་བསྒྲགས་སྤེལ་མོད།རྩ་བའི་མི་རབས་གསུམ་པའི་ཚོགས་མི་དང་པོའི་བགྲོ་གླེང་དང་དམིགས་ཡུལ་གཞིར་བྱས་ན་མི་རབས་གསུམ་པ་ལས་འབུད་རྒྱུ་ཞིག་དང་མི་རབས་གསུམ་པར་ཞུགས་རྒྱུ་ཞིག་མེད་པར་གོ་ཞིང་།སྤྱིར་མི་རབས་གསུམ་པའི་གསལ་བསྒྲགས་སུ་ཡང་ཁྲིམས་འགལ་དང་ཁྲིམས་ཞུགས་སོགས་ཀྱི་རྩ་དོན་ཅི་ཡང་མི་འདུགཡིན་རུང་།མི་རབས་གསུམ་པའི་ཚོགས་གྲས་དང་པོའི་སྙན་ངག་པ་ཁྲི་སེམས་དཔའ་ནས་བཟུང་།ཕྱིར་འབུད་དང་ནང་ཞུགས་ཀྱི་བར་ཁྱད་བྱུང་ཞིང་།ཞོར་ནས་གསལ་བསྒྲགས་སྣ་ཚོགས་སྤེལ་བའི་བར་གླགས་སུ། དྲ་འབུ་དག་གིས་དགེ་མི་དགེ་བའི་སྐད་ཆ་ཧམ་བཤད་བྱས་ཏེ།དབྱིན་དཀྲུགས་ལ་འབུངས་མོད།མི་རབས་གསུམ་པ་དང་མི་རབས་གསུམ་པའི་གྲོགས་པོ་དག་ཅེས་པའི་ཐ་སྙད་གསར་བཟོས་མ་འདིའི་འོག་ཏུ་འདུ་བ་ཚོས།རང་ཚུགས་ཐུབ་པའི་སྙན་ངག་འབྲི་བ་དང་།རང་ས་ཟིན་པའི་རྐང་བ་སྤོས་ཏེ།བཙན་པོའི་ཞིང་སར་ནས་འབྲི་རྡོག་པོ་རེ་ཡི་ས་བོན་གདབ་རྒྱུར་བློ་རྩེ་གཅིག་ཏུ་འཁོར་ན།མི་རབས་གསུམ་པ་རྩོམ་སྟེགས་སུ་ཚུགས་པ་ལ་དོན་དམ་དུ་ཁེ་ལས་གྱོང་མེད་པར་འདོད་ཅིང་།བོད་པའི་རྩོམ་སྟེགས་སུ་སྔར་མེད་ཀྱི་ལབ་གླེང་གི་འགྲན་ཤུགས་དང་།དེ་ལ་བསྟུན་པའི་བསམ་བློའི་འབྲས་བུ་མི་དམན་པ་ཐོབ་ཡོད་པར་འདོད་དོ།།ད་ལྟ་ཁོ་བོས་བལྟས་ན་མི་རབས་གསུམ་པའི་གྲས་སུ་ཡོད་རུང་སྙན་ངག་འབྲི་བའི་འགན་འཁྲི་མ་བླངས་པ་ཡིན་ན་མི་རབས་གསུམ་པ་ལས་བུད་མ་བུད་ཀྱི་སྐད་ཆ་ཅི་ཡང་མེད་པར་མི་དེ་མི་རབས་གསུམ་པ་མ་ཡིན་པར་འདོད་ཅིང་།བོད་པའི་རྩོམ་སྟེགས་སུ་སྙན་ངག་གི་གཟི་མདངས་གསར་བ་སྔར་ན་མེད་པ་སུ་ཡིས་བསྐྲུན་ན་དེ་ནི་མི་རབས་གསུམ་པ་ལས་བུད་པར་བསྒྲགས་ཀྱང་།མི་རབས་གསུམ་པའི་རྩ་བའི་སྒུལ་ཤུགས་མི་དེའི་བླ་རུ་སིམ་ཡོད་པར་སྨྲ་ཕོད་པའོ།།
འབོལ་རྩོམ་པ་ན་རེ། མིག་སྔར་བོད་འདི་འབོལ་རྩོམ་གྱིས་སད་དགོས་ཟེར།
འབྱོར་ལྡན་པ་ན་རེ། མིག་སྔར་བོད་འདི་དཔལ་འབྱོར་གྱིས་སྐྱོང་དགོས་ཟེར།
ཆོས་ལུགས་པ་ན་རེ། བོད་འདི་མིག་སྔར་ཆོས་ཀྱིས་སྐྱོབ་ཐུབ་ཟེར།
གོང་གི་སྐད་ཆའི་རིགས་འདི་གསུམ་གཙོས་བསམ་ཚུལ་སྣ་མང་ཞིག་འདི་རུ་སྤུང་འོང་སྲིད་ཀྱང་།སྙན་ངག་པས་དེ་དག་འདོར་དགོས་དང་མི་མཁོ་གང་ཡང་མི་ཟེར་བར།དེ་དག་གིས་སྙན་ངག་གི་ཚབ་བྱེད་མི་ཐུབ་ཟེར་བ་འདྲ།དེའི་ཕྱིར་མི་རབས་གསུམ་པའི་སྙན་ངག་པ་དག་གིས་ཀྱང་སྙན་ངག་ལ་ཤུགས་འདོན་པ་དང་། གཅིག་ཏུ་བརྩོན་པ་འདྲ།
ཟུར་ཞུ། ཁོ་བོ་ནི་མི་རབས་གསུམ་པར་དགའ་ཞེན་ཤིན་ཏུ་ཡོད་པའི་མི་ཟུར་བ་ཞིག་ཡིན་པ་ཙམ་ལས།ཐོར་ན་དགའ་བ་དང་མ་ཐོར་ན་མི་དགའ་བ་ཞིག་མིན་པའི་ཁར།མི་རབས་གསུམ་པ་ལས་བུད་མ་བུད་ཙམ་གྱིས་ཕྱོགས་ཡས་ཐེན་དང་མས་ཐེན་བྱེད་མཁན་གང་ཡང་མིན།མ་གཞི་ཁོ་བོ་ནི་མི་རབས་གསུམ་པ་ལས་བུད་མ་བུད་དག་གི་སྙན་ངག་ལ་དགའ་ཞིང་།སྤྱི་བའི་ཆིག་སྒྲིལ་ལ་དེ་ལས་ཀྱང་དགའ་མཁན་ཞིག་ལགས་ན།མི་རབས་གསུམ་པ་དང་དེའི་གྲོགས་པོ་དག་གིས་བསྟོད་དབུས་གཙང་ནས་དུང་བུས་ན།སྨད་མདོ་ཁམས་ནས་དཀྱུས་གཅིག་ཏུ་ཐོས་པའི་དོན་དེ་གོ་བར་ཤོག་ཅིག་གུ གཏགས་ནོར་དང་ཡིག་ནོར་གང་མང་ཞིག་ཡོད་པར་ཁོ་བོས་ཐག་གིས་བཅད་ཆོག་པས་ན་ཀློག་པ་པོ་དག་ལ་བཟོད་གསོལ་ཞུ་ཞུ།
རྩོམ་ཁུངས། ངེད་དྲ་བ།


རྫོགས་ཆེན་རྣལ་འབྱོར་བ་རྫི་བོ་རིག་པ་རང་ཤར་ཞབས།
༧ སྔ་འགྱུར་ཞྭ་དཀར་གཡུང་དྲུང་བོན་གྱི་བསྟན་པ་རིན་པོ་ཆེ་འདི་ལ་བཀའ་དྲིན་གཞལ་མཐའ་དང་བྲལ་ཞིང་། གསང་བ་སྔགས་ཀྱི་གཞུང་ལུགས་གསང་སྔགས་རྫོགས་པ་ཆེན་པོ་ཡང་རྩེ་ལྟ་བ་ཐོག་བབ་སྙན་དུ་རྒྱུད་པའི་མཁས་གྲུབ་གཉིས་ལྡན་གྱི་གྲུབ་པའི་དབང་ཕྱུག་ཆེན་མོ། ཡོང་གྲགས་སུ་རྫི་བོ་བླ་མ་རིག་པ་རང་ཤར་དུ་གསོལ་བ་དེ་ཉིད་ཀྱི་མཛད་རྣམ་ཆུ་ཐིགས་ཟེགས་མའི་ཚུལ་དུ་མདོ་ཙམ་གླེང་ན།
སྤྱིར་ས་ཆེན་པོ་གོ་ལའི་ཟླུམ་པོ་འདིར་ཆོས་ལུགས་འདྲ་མིན་སྣ་ཚོགས་སུ་དར་ཞིང་། འཛམ་གླིང་གི་ཡུལ་གྲུ་ཆེ་ཆུང་ལ་མ་བལྟོས་པའི་ས་ཆ་གང་སར་ཆོས་ལུགས་འདྲ་མིན་གྱིས་ཁྱབ་ཡོད་ནའང་། དེ་དག་གི་ལོ་རྒྱུས་དང་བྱུང་ལུགས་ཀྱི་ཕུ་ཐག་རིང་ཐུང་ལ་མ་བལྟོས་པར་གང་ཡིན་རུང་། གནས་ཚུལ་ཡང་དག་པ་ཞིག་ལ་རྒྱུས་ལོན་དང་གསལ་བར་མཁྱེན་ཞིང་ངེས་པར་འདོད་ན། ར་སྤྲོད་གནད་ལ་ཁེལ་ཞིང་མེད་དུ་མི་རུང་བའི་ཐབས་ལམ་མཆོག་ཏུ་གྱུར་བ་ཞིག་དགོས་མོད། དེས་ཕྱིར་ཡབ་མེས་གོང་མ་དག་གི་ངག་རྒྱུན་དང་ས་འོག་ལས་ཐོན་པའི་གནའ་བོའི་གཏེར་རྫས། ད་དུང་ཤུལ་དུ་ལུས་པའི་ང་ཚོ་ཕྱི་རབས་པ་དག་གི་མིག་གི་རྒྱན་དུ་གྱུར་བའི་གཟུར་གནས་ཀྱི་ཡིག་ཆ་གང་རུང་ཞིག་ལ་གཞི་བཅོལ་ཏེ། ཆ་རྐྱེན་དེ་གསུམ་གང་རུང་ལ་མ་བརྟེན་པ་གཅིག་ཀྱང་མེད་མོད། དེ་ཕྱིར་ངས་ཀྱང་འདིར་ཕ་ཡུལ་རྒྱལ་རོང་གི་ས་གནས་ཡུལ་མི་རྒན་རབས་པ་དག་གི་ངག་རྒྱུན་ལས་བྱུང་བའི་བདེན་གཏམ་གཙོ་བོ་གཞིར་བྱས་ཏེ་ཏོག་ཙམ་ཞིག་ཞུ་འདོད་བྱུང་།
༡༽དེས་ན་ཐོག་མར་ཡུལ་གང་ཞིག་ལ་དགོན་པ་ཇི་ལྟར་དངོས་སུ་ཕྱག་བཏབ་གནང་ལུགས་དང་།༢༽མཐར་དེ་དག་གིས་བོན་གང་ཞིག་ཉམས་སུ་བླངས་ནས་དགོངས་པ་བོན་དབྱིངས་སུ་ཚུལ་ཇི་ལྟར་གཤེགས་ཚུལ།༣༽དེ་དག་གི་གསོལ་འདེབས་དང་བཅས་ལ་ས་གནས་ཡུལ་མིའི་ངག་རྒྱུན་དང་འབྲེལ་བའི་ཐོག་ཚིག་དོན་གཉིས་ཟུང་དུ་འབྲེལ་ནས་འགྲེལ་བཤད་ཕྲན་བུ་ཞིག་བཅས་སྡེ་ཚན་རྣམ་གྲངས་གསུམ་གྱི་ཁོངས་སུ་མདོ་ཙམ་བསྟན་ཏེ་ཞུ་འདོད་བྱུང་།
ཡུལ་སད་དུ་མཁར་བ་རུ་འབོད་པའི་ཁོང་གི་མཚམས་ཁང་།
༡༽ ཐོག་མར་ཡུལ་གང་ཞིག་ལ་དགོན་པ་ཇི་ལྟར་དངོས་སུ་ཕྱག་གནང་ལུགས།
དེ་ཡང་དང་པོ་རྒྱལ་རོང་རྒྱལ་ཁག་བཅོ་བརྒྱད་ཀྱི་ནང་ཚན་རྒྱལ་རོང་ཁྲོ་སྐྱབས་སུ་གྲགས་པ་འདི་ལ། སྟོད་སྡེ་དང་བར་སྡེ། སྨད་སྡེ་སྟེ། སྡེ་ཚན་རྣམ་གྲངས་གསུམ་དུ་བྱས་ཤིང་། ས་ཡི་རྒྱ་ཁྱོན་ལ་གནའ་བོའི་རྒན་རབས་པ་དག་གི་ངག་རྒྱུན་དུ། བྱ་རྒོད་ཀྱི་ཉིན་ལམ་བཅོ་བརྒྱད་བར་དུ་ཡུལ་ཐམས་ཅད་ཁྲོ་སྐྱབས་ཀྱི་ས་ཡིན་ལ། མི་ཐམས་ཅད་ཁྲོ་སྐྱབས་ཀྱི་འབངས་ཡིན་པར་བཤད་ལ། སྟོད་སྡེ་ནི་འབྲོག་ཤུགས་ཆེ་ཞིང་དགེ་སྒྲུབ་སྡུག་སྤང་གི་ལས་ལ་དད་ཅིང་མི་རིགས་ཀྱི་ལ་རྒྱ་གཙུག་ཏུ་བཀུར་བའི་ཁ་མཁས་ལྕེ་བདེ་ཅན་གྱི་བློན་རིགས་མང་བའི་སྡེ་ཞིག་ཡིན་པར་འདོད་ལ། བར་སྡེ་ནི་ཞིང་འབྲོག་གཉིས་ཀ་དར་ཞིང་དམག་འཐབ་ལ་ཤིན་ཏུ་མཁས་ཤིང་སྐྱེས་པ་དག་གི་མི་གཤིས་རྩུབ་ལ། ཁྲོ་སྐྱབས་ཀྱི་མཐའ་མཚམས་སྲུང་བའི་ཡུལ་མི་སྟེ། གཙོ་བོ་ཁྲོ་སྐྱབས་ཀྱི་དམག་དཔོན་འཚར་ལོངས་བྱུང་སའི་ཡུལ་གྲུ་ཞིག་དང་། ཕ་རོལ་ལ་འགོག་རྒོལ་བྱེད་པའི་དཔའ་ངར་སྟོབས་གསུམ་ཚང་བའི་ཡུལ་གྲུ་ཞིག་ཏུ་འདོད་དོ།། སྨད་སྡེ་ནི་གཙོ་ཆེ་བ་རོང་ཡུལ་ཡིན་པས་ཞིང་པ་དར་ཁྱབ་ཆེ་ཞིང་སྒྱུ་རྩལ་གྱི་རྣམ་དཔྱོད་ཧ་ཅང་རྒོད་ལ། ཁ་བ་གངས་ཅན་གྱི་ལྗོངས་འདིར་ཆེས་ཐོག་མའི་བཟོ་རིགས་སྣ་ཚོགས་དང་གསེར་དངུལ་ཟངས་ལྕགས་ཀྱི་བླུག་པའི་མཆོད་ཆས་རིགས་སྣ་ཚོགས་སུ་དར་བའི་བོད་ཀྱི་བཟོ་རྩལ་རིགས་སྣ་ཚོགས་སུ་དར་ཁྱབ་ཆེ་བའི་ལྟེ་གནས་ཤིག་ཏུ་གྲུབ་ལ། ལྷག་པར་དུ་ཆོས་ལུགས་པས་སྤྱོད་པའི་ལྷ་ཆས་དང་མཆོད་ཆས་རིགས། ད་དུང་དམག་གི་གོ་ཁྲབ་མཚོན་ཆའི་རིགས་དང་ཁྱིམ་ཐབ་ལ་མཁོ་བའི་ཁྱིམ་ཆས་རིགས་སུ་གྱུར་བའི་ལག་ཆ་འདྲ་མིན་དང་ཐབ་ཆའི་རིགས་སྣ་ཚོགས་སུ་བཟོ་སྐྲུན་བྱས་ཏེ་སྒྱུ་རྩལ་ཕུན་སུམ་ཚོགས་པ་ལྡན་ཞིང་། གནའ་སྔ་རབས་སུ་བལ་ཡུལ་ལས་ཐོན་པའི་མཆོད་ཆས་རིགས་དང་རྒྱལ་རོང་ཆུ་ཆེན་དང་ཁྲོ་སྐྱབས་ལས་ཐོན་པའི་མཆོད་ཆས་རིགས་གཉིས་རྒྱུ་ཆ་དང་ལག་རྩལ་ཕྱོགས་གང་ཐད་ལ་བཟང་ངན་འབྱེད་དཀའ་ཞིང་། ཆེད་ལས་བཟོ་རིགས་སྒྱུ་རྩལ་གྱི་ཆ་ལ་འབུར་དུ་ཐོན་པའི་ཕུལ་བྱུང་གི་རིན་ཐང་ལྡན་པར་གྲགས་ལ། ས་གནས་ཡུལ་མི་ཡང་ཡུལ་གཞན་དང་མི་འདྲ་བར་ངག་རིག་འཇམ་ཞིང་གུས་ཞབས་དང་ལྡན་པའི་རྒྱལ་པོའི་རིགས་རྒྱུད་དུ་འདོད་ཅིང་། ཁ་སྐད་ལའང་གནའ་སྔ་རབས་ཀྱི་ཞང་ཞུང་གི་སྐད་དང་འདྲེས་ཆེ་བའི་རྐྱེན་གྱིས་དེང་དུས་སུ་བེད་སྤྱོད་བྱེད་བཞིན་པའི་ཆ་ལག་རིགས་གང་མང་ཞིག་གི་མིང་ཡང་ཞང་ཞུང་གི་ཐ་སྙད་ཤ་སྟག་ཏུ་གྲུབ་མོད། དེས་ཕྱིར་ས་གནས་ཡུལ་མིའི་ཞབས་བྲོ་དང་སྐོར་བྲོ་སོགས་སྲོལ་རྒྱུན་མ་ཉམས་པའི་རིགས་གནས་འདྲ་མིན་དང་། ད་དུང་དཔོན་རིགས་དག་ལ་གོ་གནས་དང་ཐོབ་ཐང་གི་ཁྱད་པར་གྱི་ཁྲོད་དུ་གནའ་མཁར་ལ་བཟོ་ལྟའི་དབྱིབས་འདྲ་མིན་དུ་དར་ཞིང་། དཔེར་ན་གནའ་མཁར་གྱི་དབྱིབས་ལ་ཟུར་བཅོ་བརྒྱད་ཅན་དང་ཟུར་བརྒྱད་ཅན་དང་བདུན་ཅན་ཟུར་བཞི་ཅན་ལ་སོགས་རིགས་འདྲ་མིན་དུ་དེང་སང་ང་ཚོའི་མིག་ལམ་དུ་གསལ་བ་དེ་ཡང་གོང་དུ་བཤད་པ་ལྟར་རོ།། ད་དུང་ཨ་མདོ་དང་ཁམས་པའི་ཆ་ལུགས་དང་མི་མཚུངས་བའི་རྒྱལ་རོང་རང་གི་སྲོལ་རྒྱུན་གྱི་རིག་གནས་དང་། རྒྱན་ཆའི་རིགས་གང་མང་ཞིག་དར་ས་དང་བཟོ་སྐྲུན་བྱ་སའི་ཐུན་མིན་གྱི་ཡུལ་གྲུ་ཞིག་ཏུ་འདོད་ལ། ད་དུང་དཔེ་མཚོན་ཙམ་ཞིག་བཀོད་ན། རྒྱལ་རོང་བས་ཡི་གེ་ཀློག་སྟངས་ནི་ས་ཆ་གཞན་དང་མི་འདྲ་ཞིང་དཔེར་ན་ (ཀ་ཁ་ཕྱེ་དང་ག་ཁ་ཙུམ)། ( ཏ་ཏ་སྒུར་དང་ད་རྐྱང་) ལྟ་བུ་ཁྱད་པར་འབྱེད་མི་དགོས་ཤིང་། ཡི་གེའི་ཀློག་སྟངས་ཀྱི་སྒྲ་ཐོས་པ་ཙམ་ལ་དག་ཆ་སོ་སོ་ནས་མི་ནོར་ཞིང་ཐོབ་ཚུལ་གང་ཡིན་ཐད་ཀར་ངོས་འཛིན་བྱེད་ནུས་ལ། དེ་ནི་རྒྱལ་རོང་བོན་བན་ཀུན་གྱི་ཐུན་མིན་གྱི་ཡི་གེ་ཀློག་སྟངས་གཅིག་མཚུངས་སུ་གྲུབ་ལ། སྤྱིར་བཏང་རྒྱལ་རོང་ཆུ་ཆེན་ལྟ་བུར་མཚོན་ན་གངས་ཅན་གྱི་ལྗོངས་འདིར་ཆེས་རྒྱལ་རྒྱུད་རིང་བའི་གྲས་སུ་གཏོགས་ཏེ་རྒྱལ་རབས་བཞི་བཅུ་ཞེ་ལྔ་དང་དྲུག་ཅུ་ལྷག་ཏུ་འདོད་ལུགས་གཉིས་སུ་མཆིས་ལ། ད་དུང་རེ་འགས་བོད་རྒྱལ་སྲོང་བཙན་གྱི་སྐབས་སུ་མཐའ་མཚམས་སྲུང་བའི་དམག་དཔོན་ཁོ་ཕན་ཤར་རྒྱལ་མོ་རོང་དུ་བཏང་བ་ནས་བཟུང་ད་གཟོད་རྒྱལ་རོང་གི་ཡུལ་མི་གཞིས་ཆགས་ཤིང་འཕེལ་རྒྱས་སུ་བྱུང་བར་སེམས་ལ། དེ་ལྟར་གཏན་ནས་མིན་ཏེ་འདིར་འགྲོ་བ་མི་ཡི་རིགས་སུ་ཆགས་ནས་མི་ལོ་སྟོང་ཕྲག་བཞི་ལྷག་ཙམ་སོང་བའི་ལོ་རྒྱུས་ལ་གཟི་དཔང་བྱེད་པའི་ནུས་པའི་ས་འོག་ལས་ཐོན་པའི་མིའི་སྤྱོད་ཆས་དང་གནས་རྫས་ལ་བརྟག་དཔྱད་མཁས་པས་གསར་རྙེད་བྱུང་བ་དང་། རྒྱ་ཡི་ཡིག་ཚང་ནང་དུའང་东女国ཤར་ཕྱོགས་ཀྱི་བུད་མེད་རྒྱལ་ཁབ་ཏུ་གྲགས་པའི་གངས་ཅན་བོད་ཀྱི་ཤར་ཕྱོགས་སུ་གཏོགས་ཤིང་བསྟོད་བསྔགས་ཀྱི་མེ་ཏོག་འཐོར་སའི་ཐུན་མིན་གྱི་ཡུལ་གྲུ་ཞིག་ཡིན་པར་གྲགས་སོ།།
ཉི་མ་ཟིན་ཆེད་ལྕགས་ཕུར་བྲག་ལ་བརྡབས་པའི་ཤུལ་རྟེན།
དེ་ན་ཁྲོ་སྐྱབས་འོ་བཟེ་ཕུགས་མདའ་ལུང་གསུམ་དུ་གྲགས་པའི་ཡུལ་ལུང་འདི་ནི་ཁྲོ་སྐྱབས་བར་སྡེའི་ཁོངས་སུ་གཏོགས་ལ། དེ་ཡང་བར་སྡེའི་ཡུལ་ལུང་ཞིག་གི་ཡན་ལག་གི་ཆ་ཤས་ཤིག་ཏུ་གྲུབ། འདི་ལ་རུ་ཁག་ཆེ་བ་དྲུག་དང་ཚོ་ཕྲན་ཉི་ཤུ་ལྷག་ཙམ་ཡོད་ལ། དེའི་ནང་བོན་སྡེའི་དུད་ཚང་ལྔ་བརྒྱ་མ་ཟིན་ཙམ་ཞིག་གི་རང་རང་གི་ཚོ་ཁག་སོ་སོ་ལ་བསྟེན་བྱ་གཙོ་བོ་ཡི་དམ་གསས་མཁར་མཆོག་ལྔའི་ནང་ཚན་དབལ་གསས་དང་ཕུར་པ་ཡིན་ལ། གཞན་ཡང་ད་དུང་མ་རྒྱུད་དང་སྟག་ལ། གསང་དྲག་ལ་སོགས་བསྟེན་མཁན་ཡང་ཅི་རིགས་སུ་འདུག་ལ་སྲུང་མ་གཙོ་བོ་སྲིད་རྒྱལ་དྲེའུ་ནག་བསྟེན་ཏེ། དེ་ལྟ་བུ་ཚོ་ཁག་མི་འདྲ་བ་བཅུ་གསུམ་ལ་ལྷ་ཁང་ཡང་བཅུ་གསུམ་དུ་གྲུབ་ལ། དེ་ཡང་རྒྱལ་རོང་ཕྱོགས་སུ་བོན་སྡེ་དེ་དག་གི་ཡི་དམ་གཙོ་ཆེ་བ་དབལ་གསས་དང་སྲུང་མ་གཙོ་ཆེ་བ་སྲིད་རྒྱལ་བསྟེན་པའི་རྒྱུ་མཚན་གྱིས་ལྷ་ཁང་བཅུ་གསུམ་ལ་ཡུལ་སྐད་དུ་ལྷ་དབ༵ལ་བཅུ་གསུམ་འབོད་ཅིང་། རྒྱ་མཚན་ནི་ལྷ༵་དང་སྲུང་མའི་སྡོང་གྲོགས་ཆེ་ཞིང་ཡི་དམ་དབ༵ལ་གསས་རྔམ་པའི་དཀྱིལ་འཁོར་ཡོངས་སུ་རྫོགས་པའི་ཞིང་ཁམས་བཅུ༵་གསུམ༵་ཡིན་པས་ན་ལྷ་དབལ་བཅུ་གསུམ་དུ་གྲགས་སོ།། དེ་ཡང་རྒྱུ་མཚན་མེད་པའང་གཏན་ནས་མིན་ཏེ་ཡི་དམ་ཀུན་འདུས་ཀྱི་ངོ་བོ་ལྷ༵་དབལ་གསས་རྔམ་པ་དང་སྲུང་མ་ཀུན་ཀྱི་རྩ་བ་མ་མཆོག་སྲིད་པའི་རྒྱལ་མོས་སྔོན་བསུ་རྒྱབ་སྐྱོར་གྱི་སྡོང་གྲོགས་ཆེ་ཞིང་ཡུལ་འདི་ལས་འཚར་ལོངས་བྱུང་བའི་མི་སུ་ཡིན་རུང་ས་ཕྱོགས་གཞན་དང་ཡུལ་གཞན་དུ་ཕྱིན་ཚེ་དེ་དག་གིས་བྱ་བ་གང་ལ་ཞུགས་ཀྱང་ལེགས་ལམ་ངང་མཐའ་རུ་ཕྱིན་ཞིང་ལས་མྱུར་ཞིང་ཁ་ལས་རླུང་རྟ་གཞན་དང་མི་འདྲ་བར་དར་ཞིང་དགེ་རབས་བཤད། དེ་ལྟ་བུ་ལྷ་དང་སྲུང་མས་སྡོང་གྲོགས་ཆེ་ཞིང་ཡི་དམ་གྱི་བྱིན་རླབས་ནུས་མཐུའི་དབལ་ཁ་ཧ་ཅང་རྣོ་ཞིང་ཡོན་ཏན་ནམ་རང་བཞིན་གྱི་ཁྱད་ཆོས་དང་ལྡན་པས་ན་ལྷ་དབལ་བཅུ་གསུམ་དུ་གྲགས་པའི་གནས་དེར་དེང་སང་ཡང་མཁར་གྱི་ཤུལ་དང་རྩིག་རིམ་ལྷག་མ་སོགས་ཆུ་བུར་མིག་གིས་མངོན་སུམ་དུ་མཇལ་ཡུལ་དུ་གྱུར་བར་མ་ཟད་དུས་བཟང་ཚེས་བཟང་གི་ཉིན་ལ་ཡུལ་མི་རྣམས་ཀྱིས་བསང་མཆོད་དང་ཕྱག་བསྐོར་ལ་སོགས་འགྲོ་བའི་སྔ་མའི་ལུགས་སྲོལ་ཡང་རྒྱུན་སྐྱོང་བྱེད་བཞིན་འདུག
གསང་ཡུམ་མཁའ་འགྲོས་དབྱར་ཆུ་དུང་བསྒྱུར།
ཡུལ་དེར་འཁྲུངས་པའི་རྫི་བོ་བླ་མ་རིག་པ་རང་ཤར་དུ་གསོལ་བ་དེ་ཉིད་སྐུ་ན་ཕྲ་དུས་སུ་བར་དོའི་འཇིགས་སྣང་གིས་རྐྱེན་བྱས་ཏེ་དགུང་ལོ་བཅུ་གསུམ་གྱི་བར་དུ་སྨྱོན་པའི་ཚུལ་དུ་གནས་ཤིང་ལྷག འབྲེལ་ཡོད་ཀྱི་མི་དང་གཉེན་འབྲེལ་དག་གིས་བྱིས་པ་འདིར་རྒྱལ་བསེན་སོགས་ཀྱིས་གནོན་པ་དང་སེམས་ལ་གདོན་ཞུགས་པར་སེམས་ཏེ་པྲ་ཕབས་ཤིང་མོ་དང་གཏོ་དཔྱད་ཅི་རིགས་སུ་བྱས་ཀྱང་ཕན་ངོ་མེད་པར་སླར་ཡང་སྔར་དང་འདྲ། ཨ་མས། ཨ་མར་ལྟོས་ཡུལ་བུ་གཅིག་ངོ་བས་མེད། ནོར་རྫས་མ་བརྩིས་གཏོ་དཔྱད་འབུང་བར་གྱིས། མི་ཡོད་ནོར་མེད་བློ་གཅིག་རེད་པ་སྐད། ཅེས་གསུངས་པར། རིག་པ་རང་ཤར་གྱིས། མ་སྨྱོས་བདེན་པའི་ཚིག་ཅི་ཙམ་གསུངས་ཀྱང་གང་གིས་ཀྱང་ཡིད་མི་ཆེས་ཤིང་། ད་དུང་ཡུལ་མི་དག་གིས་འདི་ལྟར་བཤད། འདྲེ་ཡི་ཚིག་ལ་ཉན་མེད་ཟེར། དེ་དུས་ཨ་བུ་ངེས་མེད་སྐབས་རེར་ཁོང་དགོད་ཤོར་ཞིང་སྐབས་རེར་ཚངས་རྒྱུང་འཇིག་རྟེན་གྱི་སྐྱེས་ཤིར་གཟིགས་ཏེ་ངུས། ཆུང་དུས་ནས་བོན་སྤྱོད་ཀྱི་ཚིག་ཐར་ཐོར་དང་ལྟ་བའི་མགུར་དབྱངས་ཆལ་ཆོལ་སྨྲས་ཏེ་བྱིས་པའི་རྩེད་གྲོགས་རྣམས་ལ་དགེ་བ་ལ་བསྐུལ་མ་བྱས་པའི་ཚུལ་བསྟན། དགུང་ལོ་བཅོ་བརྒྱད་ཐོག་ཆགས་མེད་ཀྱི་བརྟུལ་ཤུགས་ཀྱི་སྤྱོད་པ་ཅི་རིགས་སུ་བྱས་ཏེ་འཇིག་རྟེན་གྱི་སྣང་བ་རྒྱབ་ཏུ་བོར་ནས་གཏན་གྱིས་འདུན་མ་གྲུབ། དགུང་ལོ་ཉེར་གཉིས་སྟེང་དུ་རེ་ཞིག་ཡབ་གཞིས་སྤངས་ཏེ་སྟོད་གངས་རིན་པོ་ཆེ་དང་གཙང་སྟོད་དབལ་རོང་གསང་གནས་ཕྱོགས་སུ་གནས་མཇལ་ཕྱིན། དགུང་ལོ་ཉེར་ལྔར་འབྲུག་ལོ་དཔྱིད་ཟླ་ར་བའི་ཡར་ཚེས་གསུམ་ཉིན་འགྲོ་མགོན་ཚེ་དབང་རིན་འཛིན་གྱིས་རྫི་བོ་རིག་པ་རང་ཤར་ལ་རྫོགས་པ་ཆེན་པོ་ལྟ་བ་ཐོག་བབ་སྙན་དུ་བརྒྱུད་དེ་ཡི་གེར་བཀོད། རྗེ་བཙུན་ཚེ་དབང་རིག་འཛིན་གྱིས་ལོ་ལྔའི་རིང་འགྲོ་བ་གཞན་ལ་བཤད་དུ་མི་རུང་བའི་བཀའ་རྒྱ་ཡོད་ཀྱང་གདུལ་བྱ་གཞན་གྱི་དགོས་མཁོའི་དོན་ལ་བབ་པར་དགོངས་ནས་ལོ་བཞི་ལོན་པ་ཙམ་ལ་སྤེལ་བར་བྱས་ཏེ། ཅུང་ཟད་ཚེ་ལ་གནོན་ཅིང་ཟན་པར་ཡོད་ཀྱང་འགྲོ་བའི་ཆེད་དུ་ཡིན་པས་ཐུགས་ལ་འགྱོད་པ་མེད་ཅེས་གསུངས། དེས་ཕྱིར་རྫི་བོ་བླ་མ་རིག་པ་རང་ཤར་ནི་རྗེ་བཙུན་ཚེ་དབང་རིན་འཛིན་གྱི་ཐུགས་སྲས་ལྟ་བུ་ཡིན་པ་གདོན་མི་ཟ་བའོ།།
དེ་ནས་ཡུལ་སྐད་དུ་མཁར་བ་རུ་འབོད་པའི་གནས་དེར་མཚམས་ཁང་གི་དབྱིབས་མཁར་དང་འདྲ་ཞིང་། ཐོག་བརྩེགས་གསུམ་གྱི་རྩིག་རིམ་ཚར་ལ་ཁད་དུ་གྱུར་བའི་སྐབས་དེར་རྡོ་རྩིག་མཁན་ན་རེ། ཨ་ཁ་ཁ་ད་དུང་དུས་ཚོད་ཏོག་ཙམ་ཡོད་ན་ཚང་མ་ལེགས་འགྲུབ་འབྱུང་འདུག་ཅེས་ལབ་གླེང་བྱས་དུས་རྫི་བོ་བླ་མས་ཞལ་ནས་ངས་ཁྱེད་ཅག་འོ་བརྒྱལ་ལ་གཏད་འདུག་སྙམ་མ་གཏོགས་ཁོང་ལ་ཐབས་ལམ་ཡོད་ཅེས་གསུངས་ནས་མཚམས་ཁང་རྒྱབ་ཕྱོགས་སུ་བྲག་གི་ངོ་ལ་ལྕགས་ཕུར་བརྒྱབས་ཏེ་ནམ་མཁའི་ཉི་མ་ཡང་དེ་ག་རང་བཟུང་སྟེ། ཀུན་གྱིས་དགོད་སྒྲ་ལྷང་ལྷང་ངང་མཁར་བརྩིགས་ལེགས་འགྲུབ་བྱུང་བ་རེད། དེང་སང་ཡང་བྲག་གི་སྟེང་དུ་ཕུར་པ་བརྒྱབ་ཤུལ་ཀུན་གྱི་མཇལ་ཡུལ་དུ་གྱུར་ལ། ངག་རྒྱུན་དུ་མཚམས་ཁང་གི་བརྩིགས་རྡོ་ཐམས་ཅད་གཏེར་རྡོ་ཡིན་པར་འདོད་དེ། གནས་དེའི་ཉེ་འགྲམ་ལ་བརྩིགས་རྡོ་གཅིག་ཀྱང་མཐོང་རྒྱུ་མེད་པར་བཤད། དེ་ནས་ཁོང་གསང་སྔགས་མ་རྒྱུད་ཀྱི་མཚམས་སུ་བཞུགས་པའི་སྐབས་དེར། བླ་མ་གསེར་ཆུ་ཐང་དུ་གྲགས་པའི་གནས་དེར་མཚན་མོར་རྟག་པར་འོད་ཀྱི་ཐིག་ལེ་དང་རྟགས་མཚན་མང་པོ་འདྲ་མིན་ཡོད་པར་གཟིགས་ལ། འོན་ཀྱང་ཉིན་མོར་འོད་དང་རྟགས་མཚན་ཡོད་སའི་གནས་དེ་གང་ཡིན་ཏག་ཏག་ཆ་མི་འཚལ་ཞིང་། ཉིན་ཞིག་གི་མཚན་མོར་མཚམས་ཁང་གི་སྒེའུ་ཁུང་ཟུར་དུ་གྲི་རྐང་ངམ་རྐང་དུང་ཐག་པས་བསྡོབས་ཏེ་རྐང་དུང་ནང་འོད་ཀྱི་ཐིག་ལེ་ལ་གཟིགས་ཏེ་ས་ཆ་ལ་ཆག་བཞག་སྟེ་ཕྱི་ཉིན་ནམ་ལངས་རྗེས་བསྐྱར་དུ་རྐང་དུང་ནང་དུ་ཐེངས་ཅིག་གཟིགས་དུས་འོད་ཀྱི་ཐིག་ལེ་དང་ཆོ་འཕྲུལ་འདྲ་མིན་བྱུང་ས་གནས་དེར་གང་ཡིན་ངེས་གཏན་ཁེལ་བར་བྱུང་། གནས་དེའི་རྒྱབ་རི་ལ་ཨ་ཡིག་རང་བྱུང་ཡོད་ལ་ཨ་ཡིག་དེ་ཡང་དབྱར་དཀྱིལ་ལྟ་བུ་རྩི་ཤིང་རྒྱས་དུས་ཧ་ཅང་གསལ་བར་མངོན་ཞིང་། དེ་ནས་རྫི་བོ་བླ་མ་རིག་པ་རང་ཤར་གྱིས་གནས་དེར་དགོན་པ་ཞིག་བཞེངས་ན་ཀུན་ལ་ཕན་ཐོགས་ཆེ་བར་དགོངས་ཏེ་ཚོ་ཁག་མི་འདྲ་བ་བཅུ་གསུམ་གྱི་ལྷ་དབལ་བཅུ་གསུམ་ཕྱོགས་གཅིག་ཏུ་བསྡུས་ནས་འོད་ཀྱི་ཐིག་ལེ་དང་ཆོ་འཕྲུལ་སྣ་ཚོགས་བྱུང་སའི་གནས་དེར་སྐུ་དངོས་སུ་ཕེབས་ཏེ་ས་རྐོ་རྡོ་སློག་དང་རྨང་གི་གཞི་རྡོ་བརྩིགས་ཏེ་སྐུ་ཡིས་ཕྱག་ལས་དངོས་སུ་གནང་སྟེ་མཐར་ཀ་བ་བཞི་ཅན་གྱི་ཚོགས་ཁང་ཞིག་ལེགས་གྲུབ་བྱུང་རྗེས་མཚན་ཡང་གདན་ས་བླ་མེད་ཡིད་བཞིན་ནོར་བུ་གླིང་དུ་གསོལ་ཏེ་གཅིག་གྱུར་གྱི་དགོན་པའི་ཚོགས་ཁང་གསར་དུ་བཞེངས་པར་མ་ཟད་རིག་པ་རང་ཤར་གྱི་ཆེས་ཐོག་མར་བཞེངས་པའི་དགོན་པ་ཞིག་ཏུ་གྱུར། རྫི་བོ་རིག་པ་རང་ཤར་གྱིས་གནས་དེར་སྲིད་རྒྱལ་དྲེའུ་ནག་མོ་དངོས་སུ་གདན་དྲངས་ཤིང་། ལྷ་དབལ་བཅུ་གསུམ་གྱི་ནང་ཚན་ཡུལ་སྐད་དུ་རྔུ་སྐྱིད་འོ་རུ་གྲགས་པའི་གནས་དེར་སྲིད་པ་རྒྱལ་མོའི་ཐུགས་ཧ་ཅང་དགྱེས་པའི་ཚུལ་བསྟན་ཏེ་དངོས་སུ་འཕུར་ཤུལ་དུ་སྐུ་ལ་གསོལ་བའི་ཐུལ་བའི་རི་མོ་འམ་རྗེས་ཀྱང་རྡོའི་སྟེང་དུ་ད་ལྟ་ཡང་མཇལ་རྒྱུ་འདུག་ལ། ཐུལ་བ་ལ་ཡུལ་སྐད་དུ་སྒུར་པ་ཟེར། ངག་རྒྱུན་ཁྲོད་དུ་དགོན་པ་དེ་བཞེངས་ནས་མི་ལོ་ཆིག་སྟོང་ལྷག་གི་ལོ་རྒྱུས་ཀྱི་ཁུངས་བཙུན་པར་འདོད་དོ།།
གཉན་ར་བརྡེགས་ཕུག་རང་བྱུང་ཆུ་མིག་བརྡོལ་བ།
དེ་ནས་རྗེ་ཚེ་དབང་རིག་འཛིན་གྱིས་རྫོགས་ཆེན་ལྟ་བ་ཐོག་བབ་ལེའུ་གསུམ་གྱི་རང་བཞིན་ཅན་སྙན་དུ་བརྒྱུད་ཅིང་། ཡུལ་སྐད་དུ་མཁར་བ་རུ་འབོད་པའི་གནས་དེར་མ་རྒྱུད་གསང་མཆོག་མཐར་ཐུག་ཉམས་སུ་བླངས་ནས་སྐུ་མཚམས་བཞུགས་དུས་གཞུང་ལུགས་ཉམས་ལེན་གྱི་གསུང་པོད་དུ་མར་མཛད་ཀྱང་གང་མང་ཞིག་ཕྱིས་སུ་དུས་ངན་གྱི་ཆག་འཇིག་གི་ཀློང་ལ་འཐིམས་པར་བཤད། དེ་ནས་བླ་མ་རིག་པ་རང་ཤར་སྐུ་འཁོར་དང་བཅས་པ་སྟོད་གངས་རི་ལ་གནས་མཇལ་དུ་ཕྱིན་ནས་ཕྱིར་མར་ཕེབས་ཏེ་འོ་བཟེའི་ཡུལ་ཕུགས་མདའ་ལུང་གསུམ་ཚང་མར་མཐོང་སའི་རི་ཡི་ཉག་ཁར་རྒྱལ་རོང་ཡུལ་སྐད་དུ་གཡའ་ཕ་རུ་འབོད་པའི་ཉག་ཁ་ལ་འབྱོར་ནས་སྐུ་ངལ་གསོ་དུས་རྒྱབ་ལ་སླེ་བོ་ཁུར་ཞིང་ངོ་གདོང་རྔུལ་ཆུས་གཡོགས་ཏེ་མིག་མཐར་མིག་སྐྱག་གིས་གང་ཞིང་། གོས་ཧྲུལ་གྱིས་ལྭ་བ་གྱོན་པའི་བུད་མེད་ཅིག་འབྱོར་དུས་རིག་པ་རང་ཤར་གྱིས་རུམ་ནས་ཁ་བཏགས་དཀར་པོ་ཞིག་བླངས་ཏེ་མོའི་སྐས་ལ་བསྐོན་ཏེ་དེ་རིང་རྟེན་འབྲེལ་འགྲིག་ཅིང་ཧ་ཅང་གི་ལེགས་ཚུལ་བརྗོད་དེ་གནས་དེར་ལ་བཙས་ཤིག་གསོལ། དེ་དུས་ཉེ་འགྲམ་གྱི་སྐུ་འཁོར་དག་གིས་ཧང་སངས་ཤིང་ཧོན་འཐོར་ཏེ་སྟོད་གངས་རི་ནས་ད་བར་ལུས་དང་ལང་ཚོ་དར་ལ་བབ་ཞིང་སྒེག་ཉམས་ཅན་ཤ་སྟག་དང་ཐུག་འཕྲད་བྱུང་ནའང་བླ་མས་མིག་གིས་ཀྱང་མི་བལྟ་མོད། འོན་ཀྱང་དེ་རིང་འདི་ལྟ་བུ་ནི་ཆེས་ངོ་མཚར་སྐྱེ་བའི་གནས་ལས་མ་འདས་སྙམ་སྟེ་རེ་འགས་ལྐོག་ལབ་བྱས་ཤིང་རེ་འགས་འཕྱ་སྨོད་བྱས། གནས་དེར་དེང་སང་ཡང་མཐར་རྡོ་འབུམ་གྱིས་བསྐོར་ཞིང་ལ་བཙའ་དེར་ཕར་འགྲོ་ཚུར་ཡོང་མཁན་གྱི་མགྲོན་པོ་བོན་བན་སུ་ཡིན་རུང་རླུང་རྟ་གཏོར་བཞིན་སྨོན་ལམ་འདེབས་སྲོལ་ད་དུང་ཡང་ཡོད་དོ།།
ཡིན་ནའང་བུད་མེད་དེ་ནི་རྒྱལ་རོང་ཡུལ་སྐད་དུ་གཡུ་སུམ་དུ་འབོད་པའི་གྲོང་ཚོ་དེའི་ཡུལ་མི་ཡིན་པར་མ་ཟད་ཆོས་ལུགས་ཀྱང་རྙིང་མ་ཡིན་པར་གྲགས། མོའི་མཚན་དངོས་ནི་ཐུབ་པ་སྨིན་ཡིན་ལ་འོན་ཀྱང་ཁོང་ཧ་ཅང་གི་བཟོ་ལྟ་ངན་ཞིང་སྤྱོད་པ་རྩིང་པས་ཡུལ་མི་ཀུན་གྱིས་ཁོང་གི་མཚན་ལ་ག་བ་སྨིན་དུ་བཏགས། ཡུལ་སྐད་དུ་ག་བ་ནི་གོས་ཧྲུལ་ཅན་ལ་གོ། ཕྱིས་སུ་ཁོང་རིག་པ་རང་ཤར་གྱིས་གསང་བའི་ཡུམ་དུ་བསྟེན་ཏེ་མཚན་ཡང་མཁའ་འགྲོ་གཡུང་དྲུང་སྒྲོལ་མ་རུ་གསོལ།
རྫི་བོ་བླ་མ་རིག་པ་རང་ཤར་གྱི་གསང་ཡུམ་དུ་གྱུར་བའི་མཁའ་འགྲོ་གཡུང་དྲུང་སྒྲོལ་མ་ནི་ལྷ་དང་སྲུང་མའི་བཀའ་དང་བརྡ་ཐབས་རྟེན་འབྲེལ་འགྲིག་པས་ཡུམ་གྱི་ཚུལ་ཙམ་དུ་བསྟེན་ཞིང་། ཐུགས་ཀྱི་སྲས་གསུམ་ནི་ཁོང་གི་བཀའ་ཟབ་མོ་གསང་སྔགས་བོན་གྱི་སྣོད་དུ་རུང་བའི་རྒྱུད་པ་འཛིན་པའི་མཆོག་གྱུར་གྱི་སློབ་མ་གསུམ་དུ་བྱུང་ལ། དེ་དག་གི་མཚམས་ཁང་དང་སྒྲུབ་ཕུག་ཡང་དེང་སང་ཀུན་གྱི་དད་པའི་རྟེན་མཆོག་ཏུ་གྱུར་བའི་གནས་ཤིག་ཏུ་གྱུར་ཏེ་གནའ་སྔ་མོའི་ཡུལ་སྲོལ་གྱི་གོམས་གཤིས་ལྟར་ད་ལྟའང་རྒྱུན་སྐྱོང་བྱེད་དེ་དུས་བཟང་ཚེས་བཟང་སོགས་ལ་ལྷ་ཕྱག་མཆོད་འབུལ་བྱེད་བཞིན་པ་ལགས།
ཐུགས་སྲས་ཐ་ཆུང་དྲན་པ་བདུད་འདུལ་ཞབས།
༢༽མཐར་དེ་དག་གིས་བོན་གང་ཞིག་ཉམས་སུ་བླངས་ནས་དགོངས་པ་བོན་དབྱིངས་སུ་ཚུལ་ཇི་ལྟར་གཤེགས་ཚུལ།
མདོ་སྔགས་བླ་མེད་ཡིད་བཞིན་ནོར་བུ་གླིང་གི་མདུན་རི་འབྲུག་གངས་སུ་གྲགས་པའི་རི་བོ་དེ་ཡི་འདབས་ཞོལ་དུ་ཡུལ་མིས་མཁར་བ་རུ་འབོད་པའི་གནས་དེར་རིག་པ་རང་ཤར་གྱིས་ཡབ་འཕྲུལ་གཤེན་སྣང་ལྡན་གྱི་ཐུགས་ཀྱི་དགོངས་བཅུད་ལས་འཁྲུངས་པའི་སྒྲུབ་པ་ཟབ་མོ་གསང་བ་འདུས་པ་ཡབ་ཀྱི་རྒྱུད་གཙོ་བོར་ཉམས་སུ་བླངས་པའི་མཐར་དཔལ་གསང་བ་འདུས་པའི་སྐུ་མཆོག་མངོན་དུ་གྱུར་ནས་འབྲས་བུ་སྐུ་འཇའ་ལུས་འཕོ་བ་ཆེན་པོར་གྲུབ་སྟེ་ཕུང་པོ་ལྷག་མེད་དུ་དྭངས་ཤིང་། ས་གནས་ཡུལ་མི་རྒན་རབས་པ་རེ་འགས་ངག་རྒྱུན་དུ་བྱ་འཕུར་ཤུལ་རྗེས་མེད་པ་ལྟར་ང་ཚོའི་བླ་མ་ཡུལ་གཞན་ལ་བཞུད་འདྲ་གར་སོང་ཆ་མེད་གྱུར་ཞེས་བཤད་སྲོལ་ཡོད་ལ། མཁར་བ་ལས་ཡར་སྤྱི་ལེ་གསུམ་ལྷག་གི་མཚམས་སུ་མཐར་ནགས་ཚལ་གྱིས་བསྐོར་ཞིང་དབེན་གསུམ་འཛོམས་པའི་བྲག་ཕུག་དེར་མཁའ་འགྲོ་གཡུང་དྲུང་སྒྲོལ་མ་ཡིས་ཡུམ་བཟང་ཟ་རང་བཙུན་གྱི་གདམས་ངག་མ་རྒྱུད་གསང་བ་བསེན་ཐུབ་ཉམས་སུ་བླངས་ཏེ་གཞི་དྲུག་དོན་ལ་བསྒོམས། ལམ་དྲུག་ཉམས་སུ་བླངས། འབྲས་དྲུག་མངོན་དུ་གྱུར་ནས་མཐར་དེ་གར་སྒྱུ་མའི་འོད་སྐུ་ཆེན་པོ་འགྲུབ་པར་བཞེད་དོ།།
གནས་མཆོག་སྐུ་བླ་ར་ཁང་གི་ཞོལ་དུ་གསང་སྔགས་མ་རྒྱུད་ཐུགས་རྗེ་ཉི་མའི་གནས་རི་ཐུགས་ཀློང་དུ་གྲགས་པའི་གནས་དེའི་གཡས་ཕྱོགས་སུ་ནགས་ཚལ་སྣ་ཚོགས་འཛོམས་ཤིང་དཀྱིལ་འཁོར་གྱི་ཞིང་ཁམས་བཀོད་པར་འདྲ་བའི་དབུས་སུ་རང་བྱུང་གི་བྲག་ཕུག་དང་ལ་ཧེ་མཚོ་སྨན་རྒྱལ་མོའི་ཉེ་འདབས་སུ་སྒྲུ་ཕུག་གཉིས་ལ་ཐུགས་སྲས་གསས་ཆེན་དང་གསས་ཆུང་གཉིས་ཀྱིས་སྲས་འཆི་མེད་གཙུག་ཕུད་ཀྱི་ཡང་ཞུན་སྙིང་ཐིག་བདུད་རྩིའི་རོ་མཆོག་གཉིས་མེད་དོན་ལྡན་སྲས་ཀྱི་རྒྱུད་ཉམས་སུ་བླངས་ཏེ་མཐར་ཕྱོགས་བཞིར་འཇའ་འོད་དང་ལྷན་དུ་ཡལ་བར་འདོད་ལ། ཐུགས་སྲས་ཐ་ཆུང་དྲན་པ་བདུད་འདུལ་གྱིས་རྫི་བོ་རིག་པ་རང་ཤར་གྱིས་བཏབས་པའི་མདོ་སྔགས་བླ་མེད་ཡིད་བཞིན་ནོར་བུ་གླིང་འདི་ཉིད་འཛིན་སྐྱོང་བྱས་དེ་མཐར་གསང་བ་སྔགས་ཀྱི་སྟོན་པ་འཆི་མེད་གཙུག་ཕུད་ཀྱི་དགོངས་པའི་ཡང་བཅུད་གཉིས་མེད་དོན་ལྡན་སྲས་ཀྱི་རྒྱུད་གཙོ་བོར་ཉམས་སུ་བླངས་ཤིང་དྲན་པ་བདུད་འདུལ་སྐུའི་དགུང་ལོ་བདུན་གྱི་ཐོག་ལ་བདུད་ཀྱི་སྲིན་མོ་སྦྲུལ་ནག་རེ་འབྱམས་ཀྱི་གཟུགས་ཅན་དངོས་སུ་བསྒྲལ་ནས་འབྱུང་བ་ལ་རང་དབང་ཐོབ་པའི་རྟགས་སུ་རྡོ་ལ་བྱིས་པ་ལོ་བདུན་གྱི་ཞབས་རྗེས་དང་བསྟན་འགྲོའི་དོན་དུ་འཕྲིན་ལས་རྒྱ་ཆེན་པོར་མཛད་ཅིང་། མཐར་རེ་ཞིག་འགྲོ་དོན་རྫོགས་པར་དགོངས་ཏེ། སྐུ་མི་རྟག་མྱ་ངན་གྱིས་ཚུལ་བསྟན་ཏེ་དགོངས་པ་བོན་དབྱིངས་སུ་གཤེགས་ཏེ། བླ་མེད་དགོན་གྱི་དགོན་འདབས་སུ་ཡུལ་སྐད་དུ་པད་ཀེ་རུ་འབོད་པའི་གནས་དེར་སྐུ་གདུང་ཞུགས་འབུལ་བྱས་པའི་ཤུལ་དུ་མཆོད་རྟེན་གྱི་འདབས་སུ་བྱིས་པ་ལོ་བདུན་གྱི་རྡོ་ལ་ཞབས་རྗེས་དང་རང་བསྲེལ་སོགས་ད་ལྟ་ཀུན་གྱིས་མཇལ་ཡུལ་དུ་གྱུར་བ་ལགས་སོ།།
གནས་མཆོག་སྐུ་བླ་ར་ཁང་།
༣༽ དེ་དག་གི་གསོལ་འདེབས་དང་བཅས་ལ་ས་གནས་ཡུལ་མིའི་ངག་རྒྱུན་དང་འབྲེལ་བའི་ཐོག་ཚིག་དོན་ཟུང་དུ་འབྲེལ་བའི་འགྲེལ་བཤད་ཕྲན་བུ།
ཨེ་མ་ཧོ།
དོན་དམ་སྔགས་ཀྱི་བདག་ཉིད་གསང་འདུས་གཤེན།།
མཐོང་ཐོས་དྲན་རེག་བདེ་བཀོད་ཚེ་ལ་དབང་།།
སྤྲུལ་པའི་སྐུ་མཆོག་མཐའ་འཁོབ་མུན་སེལ་སྒྲོན།།
རིག་པ་རང་ཤར་ཞབས་ལ་གསོལ་བ་འདེབས།།
དོན་དམ་སྔགས་ཀྱི་བདག་ཉིད་གསང་འདུས་གཤེན།།
ཤེས་བྱ་ཀུན་གྱི་གཤིས་ལུགས་སམ་ཡང་བཅུད་མཐར་ཐུག་གི་དོ༵ན་ད༵མ་པའམ་ཡང་དག་པ་ཟབ་མོ་སྟོང་པ་ཉིད་ཉམས་སུ་བླངས་ཏེ་གསང་བ་སྔགས༵་ཀྱི་ལྟ༵་སྤྱོད་ལ་ཕུ་ཐག་ཆོད་ཅིང་ཐམས་ཅད་ཐུགས་ལ་མངའ་ཞིང་དབང་ཐོབ་པས་འགྲན་ཟླ་དང་བྲལ་བའི་བདག་ཉི༵ད་ཆེན༵་པོ་ཟབ་དཀར་གསང་བ་སྔགས་ཀྱི་ལྟ་བའི་དགོངས་བཅུད་ཕྱོགས་ཅིག་ཏུ་བསྡུས་ཤིང་དཔལ་གསང་བ་འདུས་པའམ་ཡི་དམ་གསང་མཆོག་རྒྱལ་པོའི་སྐུ་མཆོག་མངོན་དུ་གྱུར་ཞིང་དེ་དང་ངོ་བོ་དབྱེར་མེད་དུ་གྱུར་བའི་གཤེན་པོ༵་གང་།
མཐོང་ཐོས་དྲན་རེག་བདེ་བཀོད་ཚེ་ལ་དབང་།།
སྔོན་བསགས་སྦྱང་འཕྲོ་བསོད་ནམས་མི་དམན་པའི་ཉེར་ལེན་དང་རྣམ་དཀར་དགེ་བའི་སྟོབས་ཀྱིས་ལས་འཕྲོ་སད་ཅིང་སྐལ་བ་དང་ལྡན་པའི་གདུལ་བྱ་དག་གིས་ཆུ་བུར་མིག་གིས་མངོན་སུམ་དུ་མཐོང་བའམ་ཞལ་མཇལ་དང་བཀའ་རྒྱུད་ཟབ་མོ་གཡུང་དྲུང་གི་བོན་ལ་སོགས་དངོས་སུ་ཐོས༵་པ་དང་རྒྱུན་དུ་མཆོད་འབུལ་དགེ་སྒྲུབ་སྡུག་སྤང་གི་དོན་ལ་གཟབ་ཅིང་ལྷག་པར་དུ་དུས་བཟང་ཚེས་བཟང་གི་ཉིན་མོར་གཉེན་པོ་སྟོབས་བཞི་ཚང་བའི་སྒོ་ནས་ལུས་ཀྱིས་བསྐོར་བ་དང་ལྷ་ཕྱག་འཚལ་ཞིང་ངག་གིས་སྒྲ་དག་ཚིག་གསལ་གྱིས་ཞལ་འདོན་དབྱངས་སུ་གྱེར་ཏེ་ཡིད་ཀྱི་ཀུན་སློང་གཙང་ཞིང་རྣམ་པར་དག་པའི་སྒོ་ནས་སྐུ་གསུང་ཐུགས་རྟེན་ལ་ཐུག་རེག་བྱེད་པ་དང་ཕྱི་ནང་གསང་གསུམ་གྱི་ཡོན་ཏན་མཐའ་དག་ཡིད་ལ་དྲ༷ན་པ་ཙམ་གྱིས་རང་རིག༵་པའི་ཡེ་ཤེས་སམ་བྱང་ཆུབ་གྱི་སེམས་རིན་པོ་ཆེ་རང་ངོ་འཕྲོད་ཅིང་མཐར་ཐུག་སྤངས་རྟོགས་མཐར་ཕྱིན་པའི་བདག་ཉིད་བོན་སྐུ་བདེ་བ་ཆེན་པོའམ་སངས་རྒྱས་ཀྱི་ས་ལ་བཀོད་ནུས་ཤིང་སྐྱེ་འཆི་མེད་པའི་ཚེ་ལ་རང་དབང་ཐོབ་པའི་རིག་འཛིན་ཆེན་པོ་སྟེ།
སྤྲུལ་པའི་སྐུ་མཆོག་མཐའ་འཁོབ་མུན་སེལ་སྒྲོན།།
དེ་ལྟ་བུ་སྤྲུལ༵་པའི༵་སྐུ༵་རིན་པོ་ཆེ་མཆོག༵་གིས་གདུལ་བྱའི་བློ་དང་འཚམས་པའི་བོན་གསུངས་ཤིང་བཞུགས་པའི་གནས་དང་གསུངས་བའི་བོན་མཐར་སྐོར་བའི་འཁོར་སོགས་རྒྱན་དང་ཆ་ལུགས་སྐུའི་ཚེ་ཚད་གང་ཡང་ངེས་པ་མེད་ཅིང་མ་ངེས་ལྔ་ལྡན་དུ་སྤྲུལ་ཞིང་། གང་འདུལ་ལ་དེར་སྟོན་གྱི་ཚུལ་དུ་རྣམ་པ་འདྲ་མིན་སྣ་ཚོགས་སུ་སྤྲུལ་ཞིང་བྱོན་ཏེ་གཡུང་དྲུང་གི་བོན་རིན་པོ་ཆེ་མ་དར་སའི་སྨག་རུམ་དང་མུན་པས་གཡོགས་ཤིང་ཁེངས་པའི་མཐ༵འ་འཁོ༵བ་ཀྱི་ཡུལ་ལུང་ལྟ་བུ་དག་ལ་བསྐལ་པར་བསགས་པའི་མ་རིག་གི་སྨག་ཀློང་མཐུག་པོའི་རླབས་ཕྲེང་རབ་ཏུ་འཕྱོ་ཞིང་གཡོ་བའི་མུན༵་ནག་གི་ཞིང་ཁམས་དེ་དག་དུས་སྐད་ཅིག་ཉིད་ཀྱིས་སེ༵ལ་བར་བྱེད་པའི་འོད་སྣང་གི་སྒྲོན༵་མེ༵ལྟ་བུ་མངོན་པར་ཤར་ཞིང་།
རིག་པ་རང་ཤར་ཞབས་ལ་གསོལ་བ་འདེབས།།
དེ་ལྟ་བུ་སྟོང་གསལ་བདེ་བ་གསུམ་གྱི་བདག་ཉིད་རིག༵་པ༵འི་རང་འོད་ཀྱི་རང་མདངས་ཀློང་དུ་ཆུབ་ཅིང་ཐམས་ཅད་ཀ་ནས་དག་པ་ར༵ང་ཤར༵་རང་གྲོལ་དུ་གྱུར་བའི་མཁྱེན་ཅིང་གཟིགས་པ་ཆེན་མོ་སྐྱེས་མཆོག་དམ་པ་དེའི་སྤྱི་བོ་གཙུག་རུམ་ནས་ཞབ༵ས་ཀྱི་མཐིལ་ཡན་ཆད་དུ་ཡོན་ཏན་གྱི་ཆ་ཕྲ་མོ་ཙམ་ཡང་ལྷག་ལུས་མེད་པར་གང་དང་སུ་ཞིག་གིས་ཡིད་ལ༵་ལྷང་ངེར་དྲན་ཞིང་སེམས་ཀྱིས་གསོལ༵་བ༵་རྒྱུན་དུ་ཕར་ཚུགས་ཀྱི་འདེབ༵ས་པའི་མཆོད་ཡུལ་དམ་པ་འམ་དད་འདུན་མོས་གུས་ཀྱི་གནས་མཆོག་དམ་པ་མཆོད་ཕྱག་གི་ཡུལ་དུ་གྱུར་བ་དེའོ།།
མདོ་སྔགས་བླ་མེད་ཡིད་བཞིན་ནོར་བུ་གླིང་།
ཨེ་མ་ཧོ།
འབྲུག་གངས་སྟག་གསུམ་ཉམས་རོལ་དབེན་ཕུག་ཏུ།།
གསང་ཡུམ་མཁའ་འགྲོས་གཡར་ཆུ་དུང་རང་བསྒྱུར།།
ཚེ་འདས་རྣམ་ཤེས་སྦྲུལ་སྤྲུལ་གསང་ལམ་འདྲེན།།
གཡུང་དྲུང་སྒྲོལ་མ་ཞབས་ལ་གསོལ་བ་འདེབས།།
འབྲུག་གངས་སྟག་གསུམ་ཉམས་རོལ་དབེན་ཕུག་ཏུ།།
གནས་སམ་ཡུལ་གཞན་གང་ལ་ཕེབས་དུས་ཆིབས་རྟ་འབྲུ༵ག་དང་གངས༵་སེང་སྟ༵ག་གསུམ༵་གང་རུང་དུ་ཞོན་པའི་དྲག་རྩལ་ཅན་གྱི་ཡུལ་ལྷ་བཞུགས་པའི་གནས་མཆོག་གང་དེའི་ཉེ་འདབས་སུ། ཉམ༵ས་དང་རྟོགས་པ་རྒྱུད་ལ་འཆར་ཞིང་དགའ་སྟོང་ཡེ་ཤེས་ཀྱི་བདེ་བ་ཆེན་པོ་བཅུ་དྲུག་མངོན་པར་རོ༵ལ་ཞིང་ཡིན་སྣང་ཤར་གསུམ་གྱི་དགོངས་རྩལ་ལྷུན་གྱིས་རྫོགས་ཤིང་ལམ་བསླབ་པ་གསུམ་གྱི་ཉམས་ལེན་མཐའ་རུ་ཕྱིན་སའི་ཞིང་ཁམས་སུ་མཐར་ནག་ཚལ་གྱི་བསྐོར་བའི་ཚུལ་དུ་གནས་ཤིང་དབུས་སུ་བྲག་རིའི་རྩེ་མོ་གནམ་ལ་ཟུག་པའི་སུམ་མདོར་དབེ༵ན་གསུམ་འཛོམས་པའི་སྒྲུབ་ཕུག༵་ཏུ༵།
གསང་ཡུམ་མཁའ་འགྲོས་དབྱར་ཆུ་དུང་རང་བསྒྱུར།།
རྫི་བོ་བླ་མ་རིག་པ་རང་ཤར་གྱི་བཞུགས་གནས་མཁར་བ་མཚམས་ཁང་དང་ཆུ་མིག་བར་ཨེན་ཙམ་རྒྱང་ཐག་རིང་ཞིང་འགྲོ་ལམ་གཉེན་འཕྲང་ཆེ་བས་རྒྱབ་ལ་ཆུ་ཟོམ་འཁུར་ས་སྟབས་ཧ་ཅང་མི་བདེ་བར་བརྟེན། ཕྱག་རྒྱ་མ་འམ་གས༵ང་ཡུམ༵་ཆེན་མོ་མཁའ༵་འགྲོ༵གཡུང་དྲུང་སྒྲོལ་མ་ལ་མཐུ་དང་ནུས་པ་རྫུ་འཕྲུལ་གྱིས་རྩལ་རྫོགས་ཤིང་གང་ལའང་ཐོགས་ཆགས་མེད་པས། ནམ་ཟླ་དབྱར༵་དཀྱིལ་གྱི་སྒྲུབ་ཕུག་གི་ཆུ༵་དེ་ཡང་ཁ་དོག་དུང༵་ལྟར་དཀར་ཞིང་འཁྱག་པའམ་དར་གྱི་ར༵ང་བཞིན་དུ་བསྒྱུར༵་རྗེས་སླེ་བོའི་ནང་དུ་ཁུར་ཞིང་མཁར་བ་མཚམས་ཁང་དུ་ཕེབས་པའི་བཤད་སྲོལ་ཡོད་པར་བརྟེན། ཆུ་དེར་ཡོངས་གྲགས་སུ་མཁའ་འགྲོའི་གནས་ཆུ་རུ་འབོད་དོ།
ཚེ་འདས་རྣམ་ཤེས་སྦྲུལ་སྤྲུལ་གསང་ལམ་འདྲེན།།
གནས་མཆོག་སྐུ་བླ་ར་ཁང་གི་མདུན་ཕྱོགས་སུ་ཆོས་ལུགས་ཇོ་ནང་གི་དུད་ཚང་ལྔ་བཅུ་ལྷག་ཙམ་ཡོད་ལ། ཉིན་ཞིག་གྲོང་གསེབ་དེར་ཐོལ་བྱུང་དུ་མི་ཞིག་འདས་གྲོངས་སུ་སོང་བར་བརྟེན་རྫི་བོ་བླ་མ་གདན་འདྲེན་དུ་ཞུས་ཤིང་རྫི་བོ་བླ་མས་འདོན་པ་གསུངས་འགོ་རྩམ་སྟེ། འགུག་གཞི་ལ་སླེབ་དུས་དལ་ཙམ་ཉམས་ཐུན་བསྐྱངས་རྗེས་གློ་བུར་དུ་སྦྲུལ་ནག་ཅིག་གིས་ཚེ་འདས་ཤི་རོ་ལ་སྐོར་གསུམ་འཁྱུག་ཅིང་དཀྲིས་ཏེ་བསྡད། དེའི་རྗེས་གསང་ཡུམ་མཁའ་འགྲོ་གཡུང་དྲུང་སྒྲོལ་མས་ཤི་རོ་རྟ་ལྟར་ཞོན་ནས་སྦྲུལ་ནག་གསང་བའི་ལམ་དུ་དྲངས་ཏེ་སྤྱི་བོ་བདེ་ཆེན་གྱི་འཁོར་ལོའི་ཚངས་པའི་བུ་གར་དུ་བ་འདྲ་སྔོ་ལོང་ངེར་འཕྱུར་ཞིང་ཚེ་འདས་ཀྱི་རྣམ་ཤེས་ཀྱང་གཞའ་ལྟར་ཡལ་ཏེ་འོག་མིན་བདེ་ཆེན་བོན་ཉིད་ཀྱི་དབྱིངས་སུ་བཀོད་ཅིང་། མང་ཚོགས་ཀུན་གྱི་ཆུ་བུར་མིག་གིས་སྤྱོད་ཡུལ་དུ་གྱུར་ཞིང་ཧང་སངས་ཤིང་ཧོན་འཐོར། དེ་ནས་བཟུང་བོན་ཕྱོགས་ལ་སྡང་སེམས་འཆང་བའི་རིགས་ཡོངས་སུ་ཆད་ཅིང་དུད་ཚང་དེར་མི་ཤི་རྗེས་ཡར་རོ་ལངས་ཀྱི་རྒྱུན་ཡང་དེ་ནས་ཆད་རབས་བཤད། སྤྱིར་དུད་ཚང་དེར་མི་ཤི་རྗེས་བསྐྱར་དུ་སླར་ཡར་རོ་ལངས་བྱ་མཁན་མང་བའི་དུད་ཚང་མིང་ཡང་ཤི་ལངས་བུ་རུ་ཐོགས་ཏེ་དེང་སང་ཡང་དུད་ཚང་མིང་ལ་ཤི་ལངས་བུ་རུ་གྲགས་སོ།།
གཡུང་དྲུང་སྒྲོལ་མ་ཞབས་ལ་གསོལ་བ་འདེབས།།
གདོད་མ་ནས་གཞི་ལ་འཁྲུལ་བ་མ་གྲུབ་ཅིང་སྤྲོས་པའི་ངོ་བོ་མཚན་བཅས་ཀྱི་རང་བཞིན་ཡེ་ནས་སྐྱེ་བ་མེད་ཅིང་། རྩལ་དང་རོལ་པའམ་རྫུ་འཕྲུལ་སྣ་ཚོགས་སུ་འགག་པ་མེད་པས་འདུལ་བྱ་གང་འདུལ་ལ་དེར་སྟོན་གྱིས་ཚུལ་དུ་མཛད་དེ། སྐྱེ་འགག་གཉིས་ཀྱི་དྲི་མའི་མཐའ་ལས་འདས་པའི་ངོ་བོ་འགྱུར་བ་མེད་པའི་སྲ་བརྟན་གཡུང༵་དྲུང༵་གི་རང་བཞིན་དུ་གནས་ཤིང་། འཁོར་བའི་སྡུག་བསྔལ་གྱི་དུ་ཁ་བཞི་ལས་སྒྲོལ༵་བར་མཛད་དེ་ཐར་པ་དང་ཐམས་ཅད་མཁྱེན་པའི་གོ་འཕང་རིན་པོ་ཆེ་འཐོབ་པར་བྱེད་པའི་བདག་ཉིད། རིས་མེད་ཀུན་ལ་ཁྱབ་བདལ་དུ་གཟིགས་ཤིང་བྱམས་བརྩེ་འབུམ་གྱིས་ཕྱུག་པའི་མ༵་དྲིན་མོ་ཆེ་ལྟ་བུ་དེར་དུས་དང་རྣམ་པ་ཀུན་དུ་ཞབ༵ས་རྡུལ་སྤྱི་བོར་བླངས་ནས་དེ་ལ༵་རྒྱུན་དུ་གསོལ༵་བ༵་མི་བརྗེད་པར་ཡང་ཡང་འདེབ༵ས་པའོ།།
ཨེ་མ་ཧོ།
ཤར་ཕྱོགས་གནས་ཆེན་ར་ཁང་གསང་ཕུག་ཏུ།།
ཐུགས་སྲས་གསས་ཆེན་གླིང་བཞིར་རང་འོད་གསལ།།
ཆུ་མིག་རང་བརྡོལ་གླིང་བཞིར་སྒྲ་སྐད་སྒྲོགས།།
གསལ་བ་འོད་ཆེན་ཞབས་ལ་གསོལ་བ་འདབས།།
གསང་སྔགས་མ་རྒྱུད་ཐུགས་རྗེ་ཉི་མའི་སྒྲུབ་པའི་གནས་མཆོག་ཐུགས་ཀློང་།
ཤར་ཕྱོགས་གནས་ཆེན་ར་ཁང་གསང་ཕུག་ཏུ།།
ཁ་བ་གངས་ཅན་གྱི་ལྗོགས་འདིར་རོང་ཆེན་བཞིའི་ཡ་གྱལ་ཤར༵་ཕྱོགས༵་རྒྱལ་མོ་ཚ་བ་རོང་དུ་གྲགས་པའི་ཡུལ་གྲུ་དེར་ཆུ་བོ་བརྒྱད་འདུས་ཀྱི་དབུས་རི་བོ་དྲུག་ཅུས་བསྐོར་བའི་གནས་མཆོག་གཡུང་དྲུང་སྤུངས་རྩེའི་དམུ་རྡོ་ལྷ་གཉན་ལྷ་ཡི་སྲས་སུ་གྲགས་པའི་སྐུ་བླ་ར༷་ཁང༵་ངམ་སྐུ་བླ་དུང་ཕྲེང་དུ་འབོད་པའི་མཐུ་རྩལ་ཅན་གྱི་གཞི་བདག་དེའི་གཡོན་ཕྱོགས་སུ་སྲིད་རྒྱལ་བླ་མཚོ་རུ་གྲགས་པའི་ལ་ཧེ་མཚོ་སྨན་རྒྱལ་མོའི་འདབས་ཞོལ་ཐུགས་ཀློང་དུ་གྲགས་པའི་གནས་དེར་གས༵ང་སྔགས་སྤྱི་སྤུངས་རྩ་བའི་རྒྱུད་གསུམ་གྱི་ནང་ཚན་མ་རྒྱུད་གསང་བ་བསེན་ཐུབ་གསང་བ་དགུ་དང་ལྡན་པའི་གསང་མཆོག་ཐུགས་རྗེ་ཉི་མའི་གནས་རི་གསང་སྔགས་རྫོགས་པ་ཆེན་པོ་ཕྱི་ནང་གསང་བ་གསུམ་ལས་གསང་བ་རིག་པ་ལྟ་བ་གཅེར་མཐོང་མངོན་དུ་གྱུར་བའི་སྒྲུབ་པའི་གནས་མཆོག་གི་ཕུག༵་པ་དེར།
ཐུགས་སྲས་གསས་ཆེན་གླིང་བཞིར་རང་འོད་གསལ།།
རིག་པ་རང་ཤར་གྱི་སྲས་མཆོག་གསུམ་ལས་ཐུག༵ས་སྲ༵ས་ཆེ་བ་གས༵ས་ཆེ༵ན་ནམ་གསལ་བ་འོད་ཆེན་དུ་གྲགས་པ་དེ་ཡིས་གསང་བའི་སྒྲུབ་ཕུག་དེར་སྒྲུབ་པ་ཟབ་མོ་གཉིས་མེད་དོན་ལྡན་སྲས་ཀྱི་རྒྱུད་ཉམས་སུ་བླངས་པའི་མཐར། རྒྱུད་ལ་དངོས་གྲུབ་རྣམ་པ་གཉིས་ལྷུན་གྱིས་རྫོགས་ཏེ། ཟག་མེད་འོད་ཀྱི་དྭངས་མ་སྐུ་འཇའ་ལུས་འཕོ་བ་ཆེན་པོ་དངོས་སུ་གྲུབ་ཅིང་སྒྲུ་ཕུག་གི་ཕྱོགས་བཞི་འམ་གླིང༵་ཆེན་པོ་བཞི༵་ལ་རིག་པའི་རང་འོད་ཀྱི་རང༵་མདངས་གང་སར་གསལ་ཞིང་ཁྱབ་སྟེ། རི་ལུང་ཀུན་ལ་འོ༵ད་ཟེར་གྱིས་ཁེངས་ཤིང་འཕྲོ་བའོ།།
ཆུ་མིག་རང་བརྡོལ་གླིང་བཞིར་སྒྲ་སྐད་སྒྲོགས།།
རྗེས་འཇུག་ཕྱི་རབས་པ་དག་གིས་དཀོན་མཆོག་ལ་ཡིད་ཆེས་ཤིང་རྒྱུད་ལ་དག་སྣང་དང་བླང་དོར་དགེ་སྒྲུབ་སྡུག་སྤོང་གི་ཆ་ལ་འབད་མཁས་ཤིང་བདེ་བླག་ངང་ངེས་ཤེས་རྒྱུད་ལ་རྙེད་པའི་ཐབས་ཁྱད་པར་ཅན་དང་། རྒྱུན་དུ་དགེ་བ་ལ་སྐུལ་བའི་སླད་དང་གང་ཟག་སུ་ཞིག་གིས་ཅི་ལྟར་ཉམས་སུ་བླངས་ན་གསལ་བ་འོད་ཆེན་ནམ་གསས་ཆེན་དེ་ལྟར་འགྲུབ་ངེས་པའི་རྟགས་སུ་སྒྲུབ་ཕུག་གི་འགྲམ་དུ་འབབ་པའི་ཆུ་སྒྲ༵་ཡང་གཞན་དང་མི་འདྲ་བར་སྙན་ཞིང་འཇེབས་ལ་རྒྱུན་དུ་དུ་ཏྲི་སུའི་དབྱངས་སུ་གྱེར་ཏེ་སྔོན་ལས་དང་འབྲེལ་བའི་གླིང་བཞིར་གནས་པའི་ལས་ཅན་གྱི་སེམས་ཅན་དག་ལ་ཡན་ལག་དྲུག་ཅུ་ཚངས་པའི་བཀའ་ཟབ་མོའི་གསུངས་དབྱངས་ཐོས་པར་བྱེད་ཅིང་། གསུང་འགག་པ་མེད་པ་རྣ་བའི་བཅུད་ལེན་དུ་གྱུར་བའི་རང་བཞིན་གྱི་གསུང་སྐ༵ད་སྙན་མོ་འདི་ཅི་སྲིད་དུ་གནས་ཤིང་། བསྐལ་པ་སྲིད་མཐའི་བར་དུ་ཡང་ཡང་སྒྲོགས་ཤིང་འགྲོ་དོན་རྒྱུན་མི་ཆད་པར་མཛད་དོ།།
གསལ་བ་འོད་ཆེན་ཞབས་ལ་གསོལ་བ་འདེབས།།
བསྐལ་པར་བསགས་པའི་མུན་ནག་གི་རླབས་ཕྲེང་རབ་ཏུ་གཡོ་ཞིང་། སྨག་རུམ་གྱི་འདབ་མ་མཐུག་པོར་བརྩེགས་པའི་ཞིང་ཁམས་འདིར་ཐམས་ཅད་ཡོངས་སུ་བཅོམ་སྟེ་འཇིག་རྟེན་གས༵ལ་བའི་སྒྲོན་མེ་ལྷང་ངེར་མཁའ་རུ་ཤར་ཞིང་། གློ་བུར་དུ་བྱུང་བ༵འི་འོ༵ད་སྣང་ཞིག་གིས་ཅི་སྲིད་བདེ་ལ་བཀོད་པར་མཛད་པའི་སྐུ་ཡི་ཐུགས་སྲས་ཆེ༵ན་པོ་སྟེ། ལྷ་ཡི་སྲས་པོ་གསས་ཆེན་དུ་གྲགས་པ་གང་དེ་ཡིས། དངོས་སུ་ཞབ༵ས་སོར་འགོད་པའི་གནས་མཆོག་འདིར། རྗེས་འཇུག་ཕྱི་རབས་པ་དག་གིས་སྒོ་གསུམ་རྣམ་པར་དག་པའི་སྒོ་ནས་དག་པ་རྣམ་གསུམ་གྱི་མཆོད་པ་རྒྱུན་དུ་གསོ༵ལ་ཞིང་། མཐར་ཐུག་སེམས་ཀྱི་བདེ་བ༵འི་རོ་མཆོག་རྒྱུད་ལ་སྨིན་ཞིང་། ཀུན་འདུས་རྩ་རྒྱུད་བླ་མའི་བཀའ་དྲིན་མི་བརྗེད་པར་སེམས་ནས་ཡང་ཡང་གསལ་འདེབས༵་པར་བྱའོ།།
ཨེ་མ་ཧོ།
མ་རིག་མུན་སེལ་གཡས་རི་གནས་མཆོག་ཏུ།།
ཐུགས་སྲས་གསས་ཆུང་འཛམ་གླིང་རང་འོད་གསལ།།
རྡོ་ལ་གྲུབ་ཆུ་མ་ཏྲི་དབྱངས་རང་གླེང་།།
གསལ་བ་འོད་ཆུང་ཞབས་ལ་གསོལ་བ་འདེབས།།
མ་རིག་མུན་སེལ་གཡས་རི་གནས་མཆོག་ཏུ།།
ནང་མན་ངག་དམར་ཁྲིད་ཀྱི་ཐུགས་རྗེ་རྒྱུན་གྱིས་བསྲིངས་ཤིང་།
རང་རྒྱུད་མ༵་རི༵ག་པའི་འཆང་རྒྱ་ལས་ཐར་ཏེ་འབག་བཙོག་གི་དྲི་ངན་དང་མུན༵་ནག་འཐུག་པོ་ལྟ་བུ་ལས་གཏན་དུ་བྲལ་ལ། བློ་རྨོངས་པ་གཉིད་ནད་ཀྱི་ར་བ་ལས་ཐར་ཞིང་སེ༵ལ་བར་བྱས་པའི་གཉེན་པོ་སྟེ། གནས་མཆོག་སྐུ་བླ་ར་ཁང་དུ་གསོལ་བའི་སྙན་པའི་བ་དན་ཕྱོགས་བཅུར་གཡོས་བའི་གཡན་ཕྱོགས་སུ། རི༵་ཡི་མདུན་རྒྱབ་རྫ་རི་དང་ནག་ཚལ་གྱིས་བསྐོར་ཞིང་། གན༵ས་དེ་ལ་ས་གནས་ཡུལ་མིས་མུན་སེལ་དུ་འབོད་ཅིང་། གསང་སྔགས་མ་རྒྱུད་ཐུགས་རྗེ་ཉི་མ་ལ་ཕྱི་ནང་གསང་གསུམ་དུ་ཕྱེས་བས་སྒྲུབ་ཕུག་གསུམ་གྱི་ཡ་གྱལ་ཡངས་པའི་གནས་མཆོ༵ག་བརྒྱ་རུ་འཛོམས་པའི་གསང་སྔགས་ནང་གི་སྒྲུབ་ཕུག་ཏུ༵།
ཐུགས་སྲས་གསས་ཆུང་འཛམ་གླིང་རང་འོད་གསལ།།
སྐུ་ཡི་སྲས་མཆོག་གསུམ་ལས་འབྲིང་བ་ཡིས་ལེགས་ཚོགས་ཐམས་ཅད་ཐུགས༵་རྒྱུད་ལ་ས་ལེར་མངའ་ཞིང་རྒྱལ་སྲས༵་གཡུང་དྲུང་སེམས་དཔའི་ངང་ཚུལ་དུ་འཆང་སྟེ། བཟོད་པའི་སྙིང་སྟོབས་ཀྱི་གོ་ཆ་རྒྱུད་ལ་འཁྲུངས་ཤིང་བརྩོན་འགྲུས་ཀྱི་རྟ་ཕོར་ཞོན་ཏེ་གསང་སྔགས་ཐེག་ཆེན་གྱི་ལྟ་སྤྱོད་གདན་དུ་བཏང་ནས། རིག་པའི་གཞུང་ལུགས་གྱི་ཐང་ཆེན་ལ་བང་རྩལ་གྱིས་གོམ་སྟབས་ངོམ་བཞིན། གཉིས་མེད་དོན་ལྡན་སྲས་ཀྱི་རྒྱུད་ཉམས་སུ་བླངས་མཐར་འབྲས་བུ་གཡུར་དུ་ཟ་ཞིང་། དགེ་སྡིག་གི་ཆ་ཅི་ལྟར་ཕྲ་ཞིང་ཆུང༵་ན་འང་། ཕྱི་སྤང་ལམ་མདོ་ཡི་ལུགས་ལྟར་བླང་དོར་གྱི་གནད་ལ་ཤེས་རབ་རྒོད་ཅིང་། ནང་གསང་བ་སྔགས་ཀྱི་ལྟ་སྤྱོད་ལ་ཐུགས་དགོངས་སྒམ་སྟེ་བསྙེན་པའི་གཞི་མ་སྒོ་དགུ་དང་སྒྲུབ་པའི་ཡན་ལག་བཅོ་བརྒྱད་ཚང་བའི་བསྙེན་སྒྲུབ་ལས་གསུམ་གྱི་སྒྲུབ་པའི་གནད་ལ་ཕུལ་དུ་བྱུང་བའི་མཐར། གྲུབ་པའི་ཡོན་ཏན་གྱི་གོ་འཕང་མངའ་བརྙེས་ནས་ས་ཆེན་པོ་འཛ༵མ་གླིང༵་གོ་ལ་ཟླུམ་པོ་འདིར་གདུལ་བྱ་རྟག་འཛིན་ཅན་གྱི་ལོག་རྟོག་སེལ་བའི་སླད་དུ་སྐུ་མི་རྟག་མྱ་ངན་ལས་འདས་པའི་ཚུལ་བསྟན་ཞིང་། སླར་ཡང་སྐྱེ་བ་མེད་ཀྱང་ཆད་པར་ལྟ་བའི་རིགས་ཀྱི་ལོག་རྟོག་སེལ་བར་བྱ་བའི་ཐབས་ལ་དམིགས་ཏེ་སྐུ་མཆོག་གཞའ་ལྔའི་རང་བཞིན་ཁྲི་འཕང་བར་སྣང་ཁམས་སུ་བཀོད་དེ་ར༵ང་ལུས་འོད༵་ཀྱི་གུར་ཁང་དྭངས་མ་ནམ་མཁའི་མཐོང་ཁྱབ་ཏུ་གས༵ལ་བར་འཆད་དོ།།
རྡོ་ལ་གྲུབ་ཆུས་མ་ཏྲི་དབྱངས་རང་གླིང་།།
འབྱུང་བ་ལྔ་ལ་རང་དབང་ཐོབ་ཅིང་གྲུབ་པའི་དབང་ཕྱུག་ཆེན་པོ་གང་དེས། བསྙེན་སྒྲུབ་ཀྱི་སྒྲུབ་པ་ཟབ་མོ་ལ་མངའ་བརྙེས་པའི་རྟགས་སུ། མཚམས་ཁང་གི་གྲུ་ཟུར་དུ་རྡོ༵་ལ་མཛུབ་མོས་བྲིས་བའི་གཡུང་དྲུང་གི་རི་མོ་དང་། རང་བྱུང་དུ་བབས་པའི་ཆུ་ལ༵་ཐུན་མིན་གྱི་ཁྱད་ཆོས་རང་བཞིན་གྱི་རྫོགས་ཤིང་གྲུབ༵་ལ། གཙང་ཞིང་དྭངས་པའི་ཆུ་ཐིགས་ཕྲེང་བ་ཡང་ཚར་དུ་དངར་ཏེ་རིམ་གྱིས་ས་རུ་ལྷུང་དུས། སྟོན་པའི་ཞལ་སྔ་ལས་གསུངས་པའི་བཀའ་ཡིས་འཁོར་ལོ་དངོས་སུ་སྐོར་བཞིན་པའི་སྣང་བ་སྟེར་ཞིང་། ཆུ༵་སྒྲ་ཡིས་མ༵་ཏྲི༵འི་བསྙེན་འཛབ་དབྱང༵ས་སུ་གྱེར་ཏེ་འཇིག་རྟེན་རང་ཁ་མ་སུ་ཡིས་ཐོས་ཀྱང་ངོ་མཚར་སྐྱེ་བའི་གནས་སུ་གྱུར། དེས་ཕྱིར་དད་པ་དང་མོས་འདུན་དྲགས་པོ་ངང་གིས་འཕེལ་ཞིང་། གནས་དེར་མཇལ་བས་ར༵ང་བཞིན་ཤུགས་ཀྱི་དགེ་བའི་ཕྱོགས་སུ་བློ་ཁ་ཕྱོགས་ནུས་པའི་ཐུན་མིན་གྱི་ཡོན་ཏན་དང་ཁྱད་ཆོས་ལྡན་ཞིང་། དེ་ལྟ་བུ་ནི་རིན་པོ་ཆེ་འཛོམས་སའི་གསེར་གླིང༵་དུ་ཕྱིན་ན་འང་ཐོས་ཤིང་མཇལ་བའི་སྐལ་བཟང་ཐོབ་པའི་གོ་སྐབས་དབེན་པ་ལྟ་བུའོ།།
གསལ་བ་འོད་ཆུང་ཞབས་ལ་གསོལ་བ་འདེབས།།
སྟོང་གས༵ལ་བདེ་བ༵་གསུམ་གྱི་བདག་ཉིད་ཡེ་ཀ་ནས་དག་པའི་གཞི་ཡི་ངང་ལས། རྩལ་ལྷུན་གྲུབ་ཀྱི་ཆོ་འཕྲུལ་འོད༵་ལྔའི་ཡེ་ཤེས་ཀྱི་རང་བཞིན་འགག་པ་མེད་པའི་བདུད་རྩིའི་ཆུ་བོའི་རླབས་ཕྲེང་རབ་ཏུ་གཡོ་བས། ཚ་གདུང་གིས་མནར་ཞིང་དབུགས་རྒྱུན་འགག་ལ་ཁད་ཀྱི་གདུལ་བྱ་དག་ལ་སླར་ཡང་གསོན་པའི་རང་དབང་གི་རེ་བ་རྙེད་ཅིང་། ལམ་ཟབ་མོ་གཡུང་དྲུང་གི་བོན་འདི་ཉམས་སུ་བླངས་པའི་ཐུགས་རྗེ་མཐུ་ཡིས་སྡིག་སྒྲིག་ཆེ་ཆུང༵་གང་ཡིན་རུང་རང་ས་ནས་དག་པར་བྱ་ཞིང་། ཐབས་ཆེ་ཞིང་སྒོ་ཡངས་པའི་ཟབ་ལམ་གནད་ཀྱི་གདམས་ངག་གསལ་བར་བསྟན་པའི་འོད་ཆེན་གསལ་བའི་སྒྲོ་མེ། དེ་ལྟ་བུ་སངས་རྒྱས་མི་གཟུགས་སུ་སྤྲུལ་བའི་སྐྱེས་ཆེན་དམ་པ་གང་གིས་སྐུ་ཡི་ཞབ༵ས་སོར་དངོས་སུ་བཀོད་པའི་གནས་འདིར། ཤུལ་ལུས་ཕྱི་རབས་པ་དག་ལ༵་སླར་ཡང་སྐུ་ཡི་དཀྱིལ་འཁོར་མངོན་པར་མཇལ་བའི་སྐལ་བཟང་ཐོབ་པའི་གསོ༵ལ་བ༵་རྒྱུན་དུ་འདེབ༵ས་པ་འོ།།
རྒྱལ་རོང་ཁྲོ་སྐྱབས་འོ་བཟེའི་ཡུལ་ལྗོངས།
པར་འདི་ནི་སྨན་རིའི་ཁྲི་འཛིན་སོ་གསུམ་པ་མཆོག་དགོངས་པ་བོན་དབྱིངས་སུ་གཤེགས་ནས་ཉིན་གསུམ་པའི་ཉིན་མོར་བླ་མེད་དགོན་གྱི་དགེ་འདུན་པའི་སྡེ་དང་སེར་སྐྱ་མང་ཚོགས་ཡོངས་ནས་གདུང་མཆོད་འབུལ་བའི་ཉིན་མོར་ངོ་མཚར་གྱི་འཇའ་གུར།
ཨེ་མ་ཧོ།
གདན་ས་བླ་མེད་ཡིད་བཞིན་གླིང་ཕུགས་སུ།།
ས་ཐེའུ་ནག་མོ་དངོས་སུ་བསྒྲལ་བའི་རྟགས།།
རང་འབྱུང་གཉན་ར་བརྡེགས་ཕུག་ཆུ་མིག་བརྡོལ།།
དྲན་པ་བདུད་འདུལ་ཞབས་ལ་གསོལ་བ་འདེབས།།
གདན་ས་བླ་མེད་ཡིད་བཞིན་གླིང་ཕུགས་སུ།།
རྫི་བོ་བླ་མ་རང་གི་སྐུ་ཡིས་དངོས་སུ་ཕྱག་བཏབས་མཛད་གནང་བའི་གདན༵་ས༵།ཡོངས་གྲགས་སུ་བླ་མ་གསེར་ཆུ་ཐང་དུ་གྲགས་ཤིང་། ཡུལ་གྲུ་དེའི་རྒྱབ་རི་ལ་ཡི་གེ་ཀུན་གྱི་མ་འམ་སྲོག་ཏུ་གྱུར་བའི་བླ༵་ན་མེ༵ད་པའི་ཡི་གེ་ཨ་ཡིག་རང་བྱུང་དུ་གྲུབ་པའི་གནས་མཆོག་འདིར། ས་དབྱིབས་དགོས་འདོད་ཀུན་དུ་འབྱུང་བའི་ཡི༵ད་བཞིན༵་གྱི་ནོར་བུ་རིན་པོ་ཆེ་བང་ལ་གདན་དུ་བཏང་བ་དང་འདྲ་ཞིང་། དགོན་འདིར་གླིང་སྟོད་སྨད་གཉིས་སུ་བྱས་པའི་གླིང་སྟོད་ཀྱི་གཡོན་ཕྱོགས་སུ་ཡོད་པའི་ལུང་པ་དེ་ཡི་ཕུགས༵་པ་དེར།
ས་ཐེའུ་ནག་མོ་དངོས་སུ་བསྒྲལ་བའི་རྟགས།།
སྤྱིར་ཡི་དྭགས་ཀྱི་སྡེ་རིགས་ལ་གསུམ་དུ་ཕྱེ་ཞིང་། གནས་ན་འདུག་པའི་ཡི་དྭགས་དང་། མཁའ་ལ་རྒྱུ་བའི་ཡི་དྭགས་དང་། རྒྱུ་དྲུག་འཁོར་བའི་ཡི་དྭགས་དང་གསུམ་མོ།། ནང་སྒོས་སུ་མཁའ་ལ་རྒྱུ་བའི་ཡི་དྭགས་ཀྱི་ཁོངས་སུ་གཏོགས་པའི་ཡི་དྭགས་ཀྱི་རིགས་ལའང་བཅུ་སྟེ། གནམ་ཐེའུ་དཀར་པོ་དང་བར་ཐེའུ་ཁྲ་བོ་དང་ས་ཐེའུ་ནག་མོ་ལ་སོགས་སོ།། དེ་ལས་ས་ཐེའུ་ནག་མོས་རྒྱུན་དུ་ཡུལ་མི་རྣམས་ལ་གནོད་པ་དང་འཚེ་བའི་རྒྱུན་མི་ཆད་པས་ཡུལ་མི་དག་འཚོ་དཀའ་བའི་གནས་སུ་གྱུར། དེས་ཕྱིར་ཐུགས་སྲས་ཆུང་བ་དྲན་པ་བདུད་འདུལ་གང་ཉིད་གསང་གཅོད་ཀྱི་བསྙེན་མཚམས་སྒྲུབ་པ་ཟབ་མོར་ཞུགས་པའི་སྐབས་དེར་ས་ཐེའུ་ནག་མོས་ཆོ་འཕྲུལ་སྣ་ཚོགས་བསྟན་ཏེ་སངས་རྒྱས་ཀྱི་བསྟན་པ་དང་སེམས་ཅན་གྱི་བདེ་སྐྱིད་ལ་འཚེ་བ་ཤིན་ཏུ་ཆེ་བས། ད་ནི་དུས་ལ་བབ་ཅིང་དྲག་པོའི་ལས་ལ་སྙིང་རྗེ་མེད་ཅེས་གསུངས་པས་དངོས༵་སུ༵་ཡི་དམ་གསང་གཅོད་ཀྱི་སྐུ་རུ་མངོན་པར་བཞེངས་ཏེ་སྒྲལ༵་བ༵འི་ཞིང་བཅུའི་ཁོངས་སུ་གཏོགས་པར་དགོངས་ཏེ། རང་དབང་མེད་པར་བྱ་སྒྲོ་རླུང་གིས་དད་པ་བཞིན་དུ་བཀུག་ནས་ས་རྡོ་འདྲེས་མའི་རི་འདབས་སུ་བསྒྲལ་སྟབས་རོལ་གསུམ་དུ་བྱས་པའི་རྟགས༵་སུ།
རང་འབྱུང་གཉན་ར་བརྡེགས་ཕུག་ཆུ་མིག་བརྡོལ།།
མཐའ་ལ་དྲི་ངད་་དང་ལྡན་པའི་ར༵ང་འབྱུང༵་གི་བཟང་ཤིང་སྣ་ཚོགས་བསྐོར་ཞིང་། དབུས་སུ་ས་རྡོ་འདྲེས་མའི་རི་འདབས་སུ་རི་དག་གཉན༵་གྱི་རྭ་རྩེ་ལྟར་རྩེ་མོ་ཧ་ཅང་རྣོ་དབལ་ཅན་གྱི་རང་བཞིན་
ཏེ་དྲན་པ་བདུད་འདུལ་གྱིས་ཐུན་རྭ་གཡུག་ཐེངས་གཅིག་གིས་ས་ཐེའུ་ནག་མོ་དེ་གར་དངོས་སུ་བསྒྲལ་ཞིང་། ཐུན་རྭ་བརྒྱབ་པ་འམ་བརྡེག༵ས་པའི་ཤུལ་དུ་རི་རྩ་ལ་བུ་ག་རུ་ཕུག༵་སྟེ་བུ་གའི་དབྱིབས་ཀྱང་རྭ་ཅོ་ལྟར་དུ་གྲུབ་ཅིང་རྩ་བ་ཟླུམ་ཞིང་གོར་ལ། རྩེ་མོ་རྣོ་ཞིང་དབལ་སོ་དང་ལྡན་པའི་རང་བཞིན་ཏེ་དུང་གི་ཕུགས་སམ་རྩེ་ལ་ཆུ༵་མིག༵་རང་བརྡོལ༵་དུ་བྱུང་ཞིང་། ཆུ་མིག་དེར་ཆུ་འཐུང་བ་དང་ལུས་ལ་བྱུག་ཚེ་པགས་ནད་དང་འགོ་ནད་ཀྱི་རིགས་ལ་ཧ་ཅང་སྨན་ཞིང་ཕན་ནོ།།
དྲན་པ་བདུད་འདུལ་ཞབས་ལ་གསོལ་བ་འདེབས།།
ཐོགས་པ་མེད་པའི་ཐུགས་རྒྱུད་ལ་མཁྱེན་པའི་སྒྲིབ་གཡོགས་མེད་ཅིང་། དམིགས་ནས་མི་བརྗེད་པའི་དྲན༵་པ༵་ས་ལེར་རྒྱུད་ལ་གསལ་ཞིང་སྐུ་ཡི་ཐུགས་སྲས་ཆུང་བའི་གང་གི་ནུས་མཐུ་དང་གཟི་བྱིན་བླ་ན་མེད་དེ། སེམས་ཅན་ལ་འཚེ་བར་བྱེད་པའི་བདུད༵་དང་ཐེའུ་རང་གི་རིགས་ཐམས་ཅད་དབང་དུ་བསྡུས་ཤིང་། ཀུན་ལས་རྣམ་པར་རྒྱལ་ཏེ་མི་མཐུན་པའི་བགེགས་ཚོགས་མཐའ་དག་ཡོངས་སུ་འདུལ༵་ཞིང་ཟིལ་གྱིས་མནན་པའི་གཉེན་པོ་གང་། ཐུགས་དགྱེས་ཤིང་མཉེས་པའི་ཞབ༵ས་ཏོག་མཆོད་པ་རྣམ་གསུམ་ལ༵་སོགས་ཟད་མེད་རྒྱ་ཆེན་འབུལ་ཞིང་གསོ༵ལ་ཏེ། མངོན་མཐོ་ངེས་ལེགས་ཀྱི་བདེ་བ༵་ཆེན་པོ་འབྲས་བུ་གསུམ་གྱི་གོ་འཕང་མངོན་དུ་གྱུར་བའི་བདག་ཉིད། བསླུ་མེད་གཏན་གྱི་སྐྱབས་གནས་ཁྱེད་དང་ནམ་ཡང་འབྲལ་བ་མེད་ཅིང་། གདུལ་བྱ་མཐའ་དག་ལ་ཐུགས་ཀྱི་བརྩེ་གཟིགས་ཆེན་པོའི་ངང་ལ་རྒྱུན་དུ་གཟིགས་ཤིང་། མཁྱེན་དགོངས་རྩལ་ལས་མི་འདོར་བར་གསོལ་བར་སྙིང་ནས་འདེ༵བས་འོས་པ་ལགས་སོ།།
གདོད་མའི་མགོན་པོ་འོད་མི་འགྱུར་ཅན་ཡེ་ནས་སངས་ཆེན་རྒྱལ་པོའི་སྐུ།།
རྨོངས་ཅན་བདག་འདྲའི་ཁབ་མིག་ཅན་ལས་ཁྱེད་སྐུ་དཔོག་པར་དཀའ་ན་འང་།།
དད་པའི་དམ་ཚིག་སྙིང་གར་ཟུམ་པའི་སྐྱེས་བུ་སྟོང་གི་ངག་རྒྱུན་ལས།།
རྙེད་པའི་བདེན་ཚིག་ཆུ་ཐིགས་ཟེགས་མའི་ཚུལ་འདིར་འཆད་པའི་སྐལ་བཟང་རྙེད།།
འཇིག་རྟེན་སྣང་བྱེད་སྒྲོན་མེའི་འོག་ཏུ་མུན་ནག་རང་བཞིན་ཡོད་པ་ལྟར།།
རྣམ་དག་ཀུན་སློང་གཙང་མར་འདོད་ཀྱང་ཤུགས་ལས་སྐྱོན་གྱིས་གོས་པར་དོགས།།
དེས་ཕྱིར་ཚུལ་འདིར་འབད་པའི་ལས་ལ་མ་དག་དྲི་མས་སླད་པའི་རིགས།།
རྣམ་དཔྱོད་གོང་མའི་རྒྱལ་སར་འཛིན་པའི་མཚན་ལྡན་སྐྱེས་བུ་རྣམས་ལ་བཤགས།།
ཞེས་རྩ་བའི་གྲྭ་ས་གོང་མ་༧རྒྱལ་བ་སྨན་རིའི་གླིང་དུ་སྤྱི་ཟླའི་ཚེས་ཉིན་2017/8/12རྒྱལ་རོང་ཁྲོ་སྐྱབས་བསྐལ་བཟང་གཡུང་དྲུང་དུ་འབོད་བས་སྦྱར།